open-index/open-wikipedia-markdown huggingface dataset:
ⴰⵙⵉⴼ ⵏ ⵉⴳⵏⵡⴰⵏ

**ⴰⵙⵉⴼ ⵏ ⵉⴳⵏⵡⴰⵏ** ⵏⵖ **ⴰⵖⴰⵔⴰⵙ ⴰⵏⴽⵯⴼⴰⵢ** (ⵙ ⵜⵏⴳⵍⵉⵣⵜ: Milky Way), ⵏⵖ ⵎⴽⵍⵍⵉ ⴰⵙ ⵜⵜⵉⵏⵉⵏ "ⴰⵖⴰⵔⴰⵙ ⴰⵏⴽⵯⴼⴰⵢ" ⵙ ⵓⵙⵓⵖⵍ ⵓⵙⴽⵉⵍ ⵙⴳ ⵜⵓⵜⵍⴰⵢⵉⵏ ⵜⵉⵡⵕⵓⴱⴱⵉⵏ, ⵉⴳⴰ ⴰⵎⴰⵣⵍⵍⴰⵡ ⴰⴳⵔⵉⵡⵍ. ⵉⴳⴰ ⵉⵙⵎ ⵏ ⵓⵎⴰⵣⵍⵍⴰⵡ ⵏⵏⴰ ⴳ ⵜⵍⵍⴰ ⵜⴰⴼⵓⴽⵜ, ⴷ ⵡⴰⴽⴰⵍ, ⴷ ⵓⵙⴰⴳⵓⵔ ⵏ ⵓⵏⴳⵔⴰⵡ ⴰⴼⵓⴽⴰⵏ. ⵢⵓⵎⴰ ⵓⵎⴰⵣⵍⵍⴰⵡ ⵏ ⵡⴰⵙⵉⴼ ⵏ ⵉⴳⵏⵡⴰⵏ ⵜⵉⵎⴰⴹ ⵏ ⵉⴱⵉⵍⵢⵓⵏⵏ ⵏ ⵉⵜⵔⴰⵏ, ⴷ ⴷⴰ ⴳⵉⵙ ⴼⵙⵙⵔⵏ ⵉⵎⴷⵍⴰ ⵉⴱⵔⴳⵓⵣⵏ ⵏ ⵉⴱⵍⴽⵉⵎⵏ ⴷ ⵓⴳⴹⵕⵓⵕ ⴷ ⵉⴳⴰⵣⵏ ⴳ ⵎⴰⵕⵕⴰ ⵜⴰⵙⴳⵉⵡⵉⵏ/ⵉⵊⵓⴼⴰⵕ ⵏ ⵓⵎⴰⵣⵍⵍⴰⵡ. ⴷ ⵢⵓⵎⴰ ⴳⵔ 200 ⴰⵔ 400 ⵏ ⵓⵎⵍⵢⴰⵕ ⵏ ⵢⵉⵜⵔⵉ; ⴳ ⵉⴹⴰⵏ ⵉⵎⴰⵍⵍⴰⵙⵏ ⵉⵣⴷⴷⵉⴳⵏ, ⴷⴰ ⴷ ⵉⵜⵜⵓⵎⴰⵏ ⵡⴰⵙⵉⴼ ⵏ ⵉⴳⵏⵡⴰⵏ ⵙ ⵜⵍⵖⴰ ⵏ ⵢⴰⵜ ⵜⴰⴷⵍⴰ ⵜⴰⵏⴽⵯⴼⴰⵢⵜ ⵜⴰⵎⵉⵔⵉⵡⵜ ⵙⴳ ⵡⴰⵙⵉⴷⴷ ⵏ ⵉⵜⵔⴰⵏ ⵉⵣⵣⵉⴳⵉⵣⵏ ⴳ ⵢⵉⴳⵏⵏⴰ, ⴰⵢⴰ ⴰ ⵖⴼ ⴰⵙ ⵜⵜⵉⵏⵉⵏ ⴰⵡⴷ "ⴰⵖⴰⵔⴰⵙ ⴰⵏⴽⵯⴼⴰⵢ". ⴷⴰ ⴷ ⵜⵜⵏⵓⵍⴼⵓⵏⵜ ⵜⵓⴳⴰⵡⵉⵏ/ⵜⵉⵎⵉⵊⵔⵉⵏ ⵜⵉⵎⴰⵍⵍⴰⵙⵉⵏ ⴳ ⵜⴰⴷⵍⴰ ⴰⴷ ⵙ ⵓⵙⵔⴰⴳ ⵏ ⵓⵙⵉⵍⵖ ⵏ ⵉⵎⴷⵍⴰ ⵏ ⵓⴳⴹⵕⵓⵕ ⴷ ⵉⴳⴰⵣⵏ ⵏⵏⴰ ⵉⵃⴱⴱⵓⵏ ⴰⵙⵉⴷⴷ ⵏⵏⴰ ⴷ ⵉⵜⵜⴼⴼⵖⵏ ⵙⴳ ⵉⵜⵔⴰⵏ ⵏⵏⴰ ⵏⵏ ⵉⵍⵍⴰⵏ ⴷⴼⴼⵉⵔ ⵏⵏⵙⵏ, ⴳⵉⵙⵏ ⵜⴰⴼⵓⴽⵜ.

ⵜⴰⵍⵖⴰ ⵏⵏⵙ ⴷ ⵜⴰⵇⴰⵕⵉⴹⵜ, ⴰⵔ ⵉⵍⴽⴽⵎ ⵓⵡⵓⵎ ⵏⵏⵙ ⴰⵜⵜⴰⵢⵏ ⵏ 185.000 ⵏ ⵓⴼⴰⵡⵜⴰⵢ (ⴰⵙⴳⴳⵯⴰⵙ ⴰⵎⴰⴼⴰⵡ) ⴷ ⵜⵣⵓⵔⵉ ⵏⵏⵙ ⴷ ⴰⵜⵜⴰⵢⵏ ⵏ 1000 ⵏ ⵓⴼⴰⵡⵜⴰⵢ, ⴷ ⵜⴳⴰ ⵢⴰⵜ ⵜⵇⴰⵕⵉⴹⵜ  ⵉⵙⴷⵉⴷⵏ ⴱⴰⵀⵔⴰ. ⵏⴽⴽⵯⵏⵉ ⴷⴰ ⵏⵜⵜⵉⴷⵉⵔ  ⴳ ⵢⴰⵏ ⵓⴷⵖⴰⵔ ⵢⴰⵥⵏ ⵉ ⵢⵉⴱⵏⴽ ⵏ ⵓⵎⴰⵣⵍⵍⴰⵡ ⴰⵏⵏ ⵍⵍⵉⴳ ⴷⴰ ⵉⵜⵜⵙⵓⵜⵓⵍ ⵓⵏⴳⵔⴰⵡ ⵏⵏⵖ ⴰⴼⵓⴽⴰⵏ ⵖⴼ ⵡⴰⵎⵎⴰⵙ ⵏ ⵓⵎⴰⵣⵍⵍⴰⵡ. ⵢⴰⴳⴳⵓⴳ ⵓⵏⴳⵔⴰⵡ ⴰⴼⵓⴽⴰⵏ ⵖⴼ ⵡⴰⵎⵎⴰⵙ ⵏ ⵓⵎⴰⵣⵍⵍⴰⵡ ⵙ ⵡⴰⵜⵜⴰⵢⵏ ⵏ 27 ⵏ ⵢⵉⴼⴹ ⵏ ⵓⴼⴰⵡⵜⴰⵢ. ⵉⴳ ⵏⵏ ⵉⵙⵎⵎⵓⵇⵇⵍ ⵓⴼⴳⴰⵏ ⵖⵔ ⵢⵉⴳⵏⵏⴰ ⴳ ⵢⵉⴹ, ⵉⵥⴹⴰⵕ ⴰⴷ ⵉⵥⵕ ⵢⴰⵏ ⵓⴳⵣⵣⵓⵎ ⵙⴳ ⵓⵎⴰⵣⵍⵍⴰⵡ ⵏⵏⵖ ⴰⵎ ⵢⴰⵜ ⵜⴰⴷⵍⴰ ⵏ ⵉⵜⵔⴰⵏ, ⴷ ⴷⴰ ⵜ ⵥⵕⵕⴰⵏ ⵉⵎⵣⴷⴰⵖⵏ ⵏ ⵓⵣⴳⵏⵛⴰⵎⵎⴰ ⴰⴳⴰⴼⴰⵢ ⴳ ⵓⵏⴱⴷⵓ ⴷ ⵓⵎⵡⴰⵏ ⴷ ⵜⴳⵔⵙⵜ. ⵜⴰⵎⵓⵖⵍⵉ ⴳ ⵜⴳⵉⵔⴰ ⵏ ⵓⵏⴱⴷⵓ ⵏⵖ ⴳ ⵜⵣⵡⵉⵔⵉ ⵏ ⵓⵎⵡⴰⵏ ⴷⴰ ⵜⴻⵜⵜⴰⵎⵥ ⵜⵉⵔⵓⵜ ⴰⴽⴽⵯ ⵉⵙⴼⵍⴰⵍⴰⵢⵏ ⴷ ⵡⴰⴷ ⴱⴰⵀⵔⴰ ⵉⴱⵖⵔⵏ ⴳ ⴷⴰⵔ ⵡⴰⵙⵉⴼ ⴰⴷ ⴰⴳⵏⵏⴰⵡ.

ⴳ ⵜⵉⵣⵉ ⴰⵏⵏ ⴳ ⵓⵙⴳⴳⵯⴰⵙ, ⴷⴰ ⵉⵜⵜⵉⵖⵣⵉⴼ ⵡⴰⵙⵉⴼ ⵏ ⵉⴳⵏⵡⴰⵏ ⵙⴳ ⵢⴰⵜ ⵜⴳⵔⵓⵎⵎⴰ ⵏ ⵉⵜⵔⴰⵏ ⵎⵎ ⵓⵙⵖⵉⵎ ⴷ ⵇⵉⴼⴰⵡⵙ ⴳ ⵓⴳⴰⴼⴰ, ⴳ ⵓⵣⴳⵏ ⴰⵙⵎⵔⴰⵏ ⵏ ⵢⵉⴳⵏⵏⴰ ⴷ ⵓⴳⵣⵣⵓⵎ ⵏ ⵉⵜⵔⴰⵏ ⵉⵜⵜⵡⴰⵙⵙⵏⵏ ⵙ "ⵓⵎⴽⵕⴰⴹ ⵏ ⵓⵏⴱⴷⵓ", ⵉⵍⵎⵎⴰ ⴷⴰ ⵉⵙⵙⵏⴳⴰⴹ ⵖⵔ ⵓⵎⵏⵉⴷ ⴳ ⵜⴳⵔⵓⵎⵎⴰ ⵏ ⵉⵜⵔⴰⵏ  ⵏ ⵓⵎⵏⴹⴰⴱ/ⵓⵎⵍⵣⵉ ⴷ ⵢⵉⵖⵉⵔⴷⵎ. ⴷⴰ ⵃⴱⴱⵓⵏ ⵉⵎⴷⵍⴰ ⵉⵎⵙⴰⵢⵔⴰⵔⵏ ⴳⵔ ⵜⵡⵍⴰⴼⵜ ⵏ ⵓⵎⴽⵕⴰⴹ ⵏ ⵓⵏⴱⴷⵓ ⴷ ⵜⴳⵔⵓⵎⵎⴰ ⵏ ⵓⵎⵏⴹⴰⴱ, ⵢⴰⵜ ⵜⵎⵏⴰⴹⵜ ⵜⴰⵏⴰⵎⵎⴰⵙⵜ ⵜⴰⵎⵉⵔⵉⵡⵜ ⵙⴳ ⵡⴰⵙⵉⴼ ⵏ ⵉⴳⵏⵡⴰⵏ, ⴰⵢⵍⵍⵉ ⵜ ⵉⵜⵜⴰⵊⵊⴰⵏ ⴰⴷ ⵢⵓⵎⴰⵏ ⵉⴱⴹⴰ ⵖⵔ ⵙⵉⵏ ⵉⴳⵎⵉⵔⵏ. ⵢⴰⵥ ⵉ ⵜⴳⵔⵓⵎⵎⴰ ⵏ ⵓⵎⵏⴹⴰⴱ ⴷ ⵢⵉⵖⵉⵔⴷⵎ, ⴷⴰ ⵉⵜⵜⴳⴳⴰ ⵡⴰⵙⵉⴼ ⵏ ⵉⴳⵏⵡⴰⵏ ⴰⵎⵏⵥⵥⵉ ⴷ ⵉⴳⴰ ⴰⵙⴼⵍⴰⵍⴰⵢ ⴱⴰⵀⵔⴰ, ⴰⵛⴽⵓ ⵜⴰⵏⵉⵍⴰ ⴰⴷ ⴷⴰ ⵜⵎⵎⴰⵍ ⴰⵎⵎⴰⵙ ⵏ ⵓⵎⴰⵣⵍⵍⴰⵡ.

## ⵥⵕ ⵓⴳⴳⴰⵔ

* ⴰⵏⴳⵔⴰⵡ ⴰⴼⵓⴽⴰⵏ
* ⵜⴰⵙⵏⵉⵜⵔⵉⵜ
* ⵉⵖⵣⵡⵔ
* ⵜⴰⵙⵏⵎⵖⵔⴰⴷⵜ

## ⵉⵙⴰⵖⵓⵍⵏ
ⵜⴰⵥⴹⴰⵕⵜ (ⵜⴰⵙⵏⴳⴰⵎⴰ)

**ⵜⴰⵥⴹⴰⵕⵜ** ⵏⵖ **ⵜⴰⴼⴰⵙⴰ** (ⵙ ⵜⵏⴳⵍⵉⵣⵜ: Energy) ⵜⴳⴰ ⵢⴰⵜ ⵙⴳ ⵜⵍⵖⵉⵡⵉⵏ ⵏ ⵜⵉⵍⵍⵉⵜ, ⴰⵛⴽⵓ ⵉⵖⵣⵡⵔ ⵉⵜⵜⵓⵙⵏⴰⵢ ⵙⴳ ⵜⵉⵣⵣⴰ (ⵏⵖ ⵉⵙⴽⴽⵉⵏⵏ) ⴷ ⵜⵥⴹⴰⵕⵜ. ⵙⴳ ⵜⵥⵕⵉ ⵏ ⵜⵎⵎⴰⵙⵖⵜ ⵏ ⴰⵢⵏⵛⵟⴰⵢⵏ, ⵏⵙⵙⵏ ⵜⴰⴳⴷⴰⵣⴰⵍⵜ ⵏ ⵜⵏⴳⴰ ⴷ ⵜⵥⴹⴰⵕⵜ, ⵜⴰⵥⴹⴰⵕⵜ ⵜⵣⵎⵔ ⴰⴷ ⵜⵏⴼⵍ ⵖⵔ ⵜⵏⴳⴰ, ⴷ ⵙ ⵓⵏⵎⴳⴰⵍ ⵜⴰⵏⴳⴰ ⵜⵣⵎⵔ ⴰⴷ ⵜⵏⴼⵍ ⵖⵔ ⵜⴼⴰⵙⴰ. ⴷ ⵏⵥⵕⴰ ⴰⵙⵏⴼⵍ ⵏ ⵜⵏⴳⴰ ⵖⵔ ⵜⵥⴹⴰⵕⵜ ⴳ ⵓⵙⵏⵓⵍⴼⵓ ⵏ ⵜⵏⴼⴹⵜ/ⵜⴰⴼⵣⵡⴰⵢⵜ ⵜⴰⴱⵍⴽⴰⵎⵜ.

ⵜⵥⴹⴰⵕ ⵜⵥⴹⴰⵕⵜ ⴰⴷ ⵜⴰⵎⵥ ⵜⴰⵍⵖⵉⵡⵉⵏ ⵎⵢⴰⵏⴰⵡⵏⵉⵏ, ⴳⵉⵙⵏⵜ: ⵜⴰⵥⴹⴰⵕⵜ ⵜⴰⵏⵔⵖⵉⵜ, ⵜⴰⴽⵔⵓⵔⴰⵏⵜ, ⵜⴰⵎⵥⵥⴰⵕⵓⵕⵜ, ⵜⴰⵎⵥⵏⵥⵕⵜ, ⵜⴰⵖⵢⴰⵢⴰⵏⵜ, ⵜⴰⵥⴹⴰⵕⵜ ⵜⴰⵥⴰⵕⵓⵎⴰⴳⵏⵉⵜ, ⴷ ⵜⴰⵥⴹⴰⵕⵜ ⵜⴰⵎⴰⵙⵙⵉⵜ. ⴰⵏⴰⵡⵏ ⴰⴷ ⵏ ⵜⵥⴹⴰⵕⵜ ⵣⵎⵔⵏ ⴰⴷ ⵜⵜⵓⵙⵉⵙⵎⵍⵏ ⴰⵎ ⵢⴰⵜ ⵜⵥⴹⴰⵕⵜ ⵜⴰⵎⴰⵙⵙⵉⵜ ⵏⵖ ⵜⴰⵥⴹⴰⵕⵜ ⵜⵓⴼⴼⵉⵔⵜ (ⵏⵖ ⵢⵓⵎⴰⵏ), ⴳ ⵜⵉⵣⵉ ⵍⵍⵉⴳ ⵉⵣⵎⵔ ⴽⵔⴰ ⴳⵉⵙⵏⵜ ⴰⴷ ⵉⴳ ⵜⴰⵔⴽⴽⵓⵙⵜ ⵏ ⵜⵥⴹⴰⵕⵜ ⵜⵓⴼⴼⵉⵔⵜ ⴷ ⵜⴰⵎⴰⵙⵙⵉⵜ ⵙ ⵙⵏⴰⵜ, ⴷ ⵓⵢⴰ ⴷⴰ ⵉⵜⵜⵓⵣⵔⴰⵡ ⴳ ⵜⴷⵉⵏⴰⵎⵉⵜ ⵜⴰⵏⵔⵖⵉⵜ/ⵜⴰⵣⵖⵍⵎⵓⵙⵙⵓⵜ.

## ⵥⵕ ⵓⴳⴳⴰⵔ

* ⵜⴰⵏⴳⴰ 
* ⵜⴰⵙⵏⴳⴰⵎⴰ
* ⵜⴰⵣⵖⵍⵎⵓⵙⵙⵓⵜ

## ⵉⵙⴰⵖⵓⵍⵏ
ⵜⴰⵣⵖⵍⵎⵓⵙⵙⵓⵜ

**ⵜⴰⵣⵖⵍⵎⵓⵙⵙⵓⵜ** ⵏⵖ **ⵜⴰⴷⵉⵏⴰⵎⵉⵜ ⵜⴰⵏⵔⵖⵉⵜ** (ⵙ ⵜⵏⴳⵍⵉⵣⵜ: Thermodynamics) ⴷ ⵢⴰⵜ ⵙⴳ ⵡⴰⵢⵢⴰⵡⵏ ⵏ ⵜⵙⵏⴷⴷⵓⵜ ⵜⴰⵙⵏⴰⴷⴷⴰⴷⵜ ⵍⵍⵉ ⵉⵣⵔⵔⵓⵏ ⵜⵉⴼⵔⵉⵙⵉⵏ ⵏ ⵓⵎⵓⵜⵜⵉ ⵏ ⵜⵍⵖⴰ ⵜⴰⵏⵔⵖⵉⵜ ⵉ ⵜⵥⴹⴰⵕⵜ ⴷ ⵉⵙⵏⴼⵍⵏ ⵏⵏⵙ ⵖⵔ ⵜⵍⵖⵉⵡⵉⵏ ⵢⴰⴹⵏⵉⵏ ⴳⵉⵙ, ⵣⵓⵏ ⴷ ⴰⵙⵏⴼⵍ ⵏ ⵜⵥⴹⴰⵕⵜ ⵜⴰⵏⵔⵖⵉⵜ ⵖⵔ ⵜⵥⴹⴰⵕⵜ ⵜⴰⵙⵏⴷⴷⵓⵜ ⵎⴽⵍⵍⵉ ⵉⵍⵍⴰⵏ ⴳ ⵓⵏⵙⵎⴰⵙⵙⵓ ⵏ ⵓⵏⴼⵓⴼⴷ/ⵓⴽⵎⴰⴹ ⴰⴳⵏⵙⴰⵏ ⴷ ⵜⵎⴰⵛⵉⵏⵜ ⵜⴰⵔⵉⴳⴳⵯⴰⵏⵜ, ⵏⵖ ⴰⵙⵏⴼⵍ ⵏ ⵜⵥⴹⴰⵕⵜ ⵜⴰⵏⵔⵖⵉⵜ ⵖⵔ ⵜⵥⴹⴰⵕⵜ ⵜⴰⵎⵥⵥⴰⵕⵓⵕⵜ ⵍⵍⵉⴳ ⴷⴰ ⵜⴻⵜⵜⵓⵙⵎⵔⴰⵙ ⴳ ⵉⵙⵔⴰⵙ ⵏ ⵜⴰⴳⴳⴰⵍⵉⵏ, ⴷ ⵓⵙⵏⴼⵍ ⵏ ⵜⵥⴹⴰⵕⵜ ⵜⴰⵎⴰⵙⵙⵉⵜ ⵖⵔ ⵜⵥⴹⴰⵕⵜ ⵜⴰⵎⵥⵥⴰⵕⵓⵕⵜ ⵎⴽⵍⵍⵉ ⵉⵍⵍⴰⵏ ⴳ ⵓⵙⵙⴰⵔⵓ ⵏ ⵓⵥⴰⵕⵓⵕ ⵙⴳ ⵓⴳⴳⵓⴳⵏ ⴷ ⵉⵙⴰⴼⴼⵏ.

## ⵥⵕ ⵓⴳⴳⴰⵔ

* ⵜⴰⵥⴹⴰⵕⵜ
* ⴰⵙⵙⴰⵔⵓ ⵏ ⵓⵥⴰⵕⵓⵕ 
* ⵜⴰⵥⴹⴰⵕⵜ ⵜⴰⵎⵥⵥⴰⵕⵓⵕⵜ

## ⵉⵙⴰⵖⵓⵍⵏ
ⵜⴰⵔⴰⵔⴳⴰⵡⵜ (ⵜⴰⵙⵏⴳⴰⵎⴰ)

ⴷⴰ ⵉⵜⵜⵉⵏⵉ ⵓⵙⴰⴹⵓⴼ ⵡⵉⵙ ⴽⵕⴰⴹ ⵙⴳ ⵉⵙⴰⴹⵓⴼⵏ ⵏ ⵏⵢⵓⵟⵏ ⵉ ⵓⵎⵓⵙⵙⵓ ⴳ ⵜⵙⵏⴷⴷⵓⵜ ⵜⴰⴽⵍⴰⵙⵉⴽⵜ, ⵎⴰⵙ ⴷ ⵉⴷⵡⴰⵙⵏ ⴷⴰ ⴷ ⵜⵜⵏⵓⵍⴼⵓⵏ ⴱⴷⴷⴰ ⵙ ⵜⵡⵉⵍⴰ ⵜⴰⵢⵓⴳⴰⵏⵜ. ⴷ ⴷⴰ ⵜⴻⵜⵜⵉⵍⵉ ⴷⴰⵔ ⴽⵓ ⵜⵉⴳⴰⵡⵜ **ⵜⴰⵔⴰⵔⴳⴰⵡⵜ** ⵏⵏⵙ ⵏⵏⴰ ⴷⵉⴷⵙ ⵉⴳⴰⴷⴷⴰⵏ ⴳ ⵓⵏⵛⵜ ⴷ ⵓⵏⵎⴳⴰⵍ ⴷⵉⴷⵙ ⴳ ⵜⵏⵉⵍⴰ.
thumb
ⵜⴰⵙⵎⵍⴰ ⵏ ⵢⴰⵏ ⴳ ⵉⵙⴰⴹⵓⴼⵏ ⴰⵎ ⵜⵉⴳⴰⵡⵜ ⴷ ⵡⴰⵢⵢⴰⴹ ⴰⵎ ⵜⵔⴰⵔⴳⴰⵡⵜ, ⵜⴰⴷ ⵜⴳⴰ ⵜⴰⵙⵎⵍⴰ ⵜⴰⵎⵢⴰⵖⴰⵏⵜ, ⵍⵍⵉⴳ ⵉⵜⵜⵓⵣⵎⴰⵔ ⵓⵙⵉⵜⴳ ⵏ ⴽⵓ ⵢⴰⵏ ⵙⴳ ⵉⵙⴰⴹⵓⴼⵏ ⴰⵎ ⵜⵉⴳⴰⵡⵜ ⴳ ⵡⴰⴷⴷⴰⴷ ⵏ ⵓⵙⵉⵜⴳ ⵏ ⵡⴰⵢⵢⴰⴹ ⴰⵎ ⵜⵔⴰⵔⴳⴰⵡⵜ, ⴷ ⵓⵏⵎⴳⴰⵍ ⵉⴳⴰ ⵉⵎⵉⴷⵉ.

## ⵥⵕ ⵓⴳⴳⴰⵔ

* ⵙⵃⴰⵇ ⵏⵢⵓⵟⵏ

## ⵉⵙⴰⵖⵓⵍⵏ
ⵜⴰⵙⵏⴱⵔⵉⴷⵜ

**ⵜⴰⵙⵏⴱⵔⵉⴷⵜ** **ⵏⵖ ⵜⴰⵙⵏⴰⵔⵔⴰⵢⵜ** (ⵙ ⵜⵏⴳⵍⵉⵣⵜ: Methodology) ⵜⴳⴰ ⵢⴰⵏ ⵢⵉⵔⵎ ⵉ ⵓⵙⵎⴰⵍ ⵖⵔ ⵜⴰⵔⵔⴰⵢⵜ ⵉⵜⵜⵓⴹⴼⴰⵕⵏ ⴳ ⵉⴷⵍⵉⵙⵏ ⵏⵖ ⵉⵔⵣⵣⵓⵜⵏ ⵉⵥⵍⵉⵏ.

ⵜⴰⵔⵔⴰⵢⵜ/ⵜⴰⴱⵔⵉⴷⵜ ⵜⴳⴰ ⵜⴰⵙⵔⵜⵉⵜ ⵏⵖ ⴰⵏⴳⵔⴰⵡ ⵏ ⵉⵎⵏⵣⴰⵢⵏ ⴳ ⵓⵎⵢⴰⴳⴳⴰ ⴰⵏⵣⵔⴰⵡ ⴷ ⵓⵚⵍⴹⴰⵏ ⵉ ⵓⴼⵙⵙⴰⵢ ⵏ ⴽⵔⴰ ⵏ ⵓⵎⵓⴽⵔⵉⵙ, ⴷⴰⵔⵙ ⵉⴼⵔⴷⴰⵙ ⵣⵓⵏ ⴷ ⵉⴼⵔⴼⵓⴷⵏ, ⴷ ⵜⵎⵙⵎⵉⴳⴰⵍ, ⴷ ⵜⵖⴰⵔⴰⵙⵉⵏ, ⴷ ⵜⵎⴰⵎⴽⵉⵏ, ⴷ ⵉⵎⴰⵙⵙⵏ.

## ⵥⵕ ⵓⴳⴳⴰⵔ

* ⵜⴰⵔⵔⴰⵢⵜ ⵜⵓⵙⵙⵏⴰⵏⵜ
* ⴰⵎⵣⵔⵓⵢ ⴰⵡⵏⴳⵉⵎ

## ⵉⵙⴰⵖⵓⵍⵏ
ⵜⴰⵙⵏⴷⴷⵓⵜ ⵜⴰⵙⵎⴽⵜⴰⵢⵜ

**ⵜⴰⵙⵏⴷⴷⵓⵜ ⵜⴰⵙⵎⴽⵜⴰⵢⵜ** ⵏⵖ **ⵜⴰⵙⵏⴷⴷⵓⵜ ⵜⴰⵙⵎⴽⵜⴰⵏⵜ** (ⵙ ⵜⵏⴳⵍⵉⵣⵜ: Quantum mechanics) ⵜⴳⴰ ⵢⴰⵏ ⵡⴰⵢⵢⴰⵡ ⵙⴳ ⵜⵙⵏⴳⴰⵎⴰ ⵜⵉⵎⵉⵥⵕⵜ ⵍⵍⵉ ⵉⴹⴼⵕⵏ (ⵏⵖ ⵉⵡⴰⵍⴰⵏ) ⵜⵉⵥⵕⵉ ⵜⴰⵙⵎⴽⵜⴰⵢⵜ ⴷ ⵜⵙⵏⴷⴷⵓⵜ ⵜⴰⵢⵢⵓⵖⴰⵏⵜ, ⴰⴼⴰⴷ ⴰⴷ ⵜⵣⵔⵓ ⴷ ⵜⴳⵍⵎ ⵜⵓⵎⴰⵏⵉⵏ ⵜⵉⴷⵙⵍⴰⵏⵉⵏ ⵍⵍⵉ ⵉⵜⵜⵣⵔⵉⵔⵏ ⵖⴼ ⵉⵏⴳⵔⴰⵡⵏ ⵉⵙⵏⴳⴰⵎⴰⵏⵏ, ⵙⵍⴰⵡⴰⵏ ⴰⴽⴽⵯ ⴳ ⵜⵙⴽⴰⵍⴰ ⵜⴰⴱⵍⴽⴰⵎⵜ ⴷ ⵜⴰⴷⵓⴱⵍⴽⴰⵎⵜ.

## ⵥⵕ ⵓⴳⴳⴰⵔ

## ⵉⵙⴰⵖⵓⵍⵏ
ⵜⴰⵏⴰⵏⵓⵙⵏⵜⵡⵉⵍⵜ

**ⵜⴰⵏⴰⵏⵓⵙⵏⵜⵡⵉⵍⵜ** (ⵙ ⵜⵏⴳⵍⵉⵣⵜ: Nanotechnology) ⴷ ⴰⵙⵎⴽⵍ ⵏ ⵜⵏⴳⴰ ⵍⵍⵉⴳ ⴷⴰ ⵜⴻⵜⵜⵉⵍⵉ ⵢⴰⵜ ⵜⵙⴽⵜⴰ ⵙ ⵜⴷⵔⵙⵉ ⵎⵉ ⵉⵍⴽⴽⵎ ⵓⴽⵙⴰⵢ ⵏⵏⵙ ⴳⵔ 1 ⴰⵔ 100 ⵏ ⵓⵏⴰⵏⵓⵎⵉⵜⵔ (nm). ⴷ ⴳ ⵜⵙⴽⴰⵍⴰ ⴰⴷ, ⵉⵜⵜⵡⴰⵙⵙⵏⵏ ⵙ ⵢⵉⵙⵎ ⵏ ⵜⵙⴽⴰⵍⴰ ⵜⴰⵏⴰⵏⵓⵜ, ⴷⴰ ⵜⴻⵜⵜⴳⴳⴰ ⵜⵊⵓⵎⵎⴰ ⵏ ⵓⴳⵯⵏⵉ ⴷ ⵜⵉⵣⵔⵉⵔⵉⵏ ⵏ ⵜⵙⵏⴷⴷⵓⵜ ⵜⵙⵎⴽⵜⴰⵢⵜ ⴷ ⵜⵉⵣⴰⵍⴰⵏⵉⵏ ⴳ ⵓⴳⵍⴰⵎ ⵏ ⵜⴼⵔⵉⵙⵉⵏ ⵏ ⵜⵏⴳⴰ.

## ⵥⵕ ⵓⴳⴳⴰⵔ

* ⵜⴰⵙⵏⴷⴷⵓⵜ ⵜⵙⵎⴽⵜⴰⵢⵜ
* ⵜⴰⵏⴳⴰ

## ⵉⵙⴰⵖⵓⵍⵏ
ⵍⵓⵟⴰⵕ (ⴰⵟⵍⴰⵚ ⴰⵏⴰⵎⵎⴰⵙ)

ⵉⵜⵜⵓⵙⵉⵜⴳ ⵢⵉⵎⵉⵙ ⵏ **ⵍⵓⵟⴰⵕ** ⴰⵎ ⵢⴰⵏ ⵙⴳ ⵉⵎⴰⵙⵙⵏ ⵉⵎⵥⴰⵡⴰⵏⵏ ⴷ ⵉⵎⴹⵏⵏⴰⵥⵏ ⵉⵥⵖⵓⵕⴰⵏⵏ ⴰⴽⴽⵯ ⴳ ⵜⴰⵢⵙⵉ ⵜⴰⵎⴰⵣⵉⵖⵜ ⵜⴰⵎⵖⵔⴰⴱⵉⵜ, ⴷ ⵉⵜⵜⵢⵓⵙⵙⴰⵏ ⴱⴰⵀⵔⴰ ⴳ ⵜⵙⴳⴰ ⵏ ⵡⴰⵟⵍⴰⵚ ⴰⵏⴰⵎⵎⴰⵙ. ⵉⵙⵎⴷⵢⴰ ⵢⵉⵎⵉⵙ ⴰⴷ ⵢⴰⵏ ⵢⵉⵏⵉⴳⵍ ⵉ ⵜⵎⴰⴳⵉⵜ ⵜⴰⴷⵍⵙⴰⵏⵜ ⵜⴰⵎⵖⵔⴰⴱⵉⵜ, ⵍⵍⵉⴳ ⵉⵣⴷⵉ ⴳ ⵓⵎⵣⵔⵓⵢ ⴰⴽⴷ ⵓⵥⴰⵡⴰⵏ ⴰⵖⵔⴼⴰⵏ ⴷ ⵜⵥⵓⵕⵉ ⵏ "ⵍⵄⵉⵟⴰ" ⵜⴰⴱⵓⴷⵔⴰⵔⵜ, ⵏⵏⵉⴳ ⵏ ⵜⵉⵍⴰⵍⵜ ⵏⵏⵙ ⵜⴰⵔⵙⵍⴰⵏⵜ ⴳ ⵜⵣⵍⵉⵜ ⵜⴰⵎⴰⵣⵉⵖⵜ ⵜⴰⴱⵍⴷⵉⵜ ⵏⵏⴰ ⴷ ⵉⵏⴽⵔⵏ ⴳ ⵜⵎⵉⵣⴰⵔ ⵜⵉⴼⴰⵔⴰⵏⵉⵏ ⴷ ⵜⵔⵉⴼⵉⵢⵉⵏ.

## ⵉⴼⵔⴷⴰⵙ ⵓⵥⴽⵉⵡⵏ ⴷ ⵉⵙⵎⵎⵉⵍⵉⵜⵏ
ⵉⵜⵜⵓⵙⵏⴰⵢ ⵍⵓⵟⴰⵕ ⵙⴳ ⵙⵉⵏ ⵉⴳⵣⵎⴰⵏ ⵉⴷⵙⵍⴰⵏⵏ ⵏⵏⴰ ⴰⵙ ⵢⴰⴽⴽⴰⵏ ⴰⵏⵢⴰ ⵏⵏⵙ ⵓⵥⵍⵉⵢ, ⴰⵎⵣⵡⴰⵔⵓ ⵉⴳⴰ ⵜ "ⵜⴰⴳⴷⵃⴰⵜ ⵏⵖ ⵍⴽⴷⵃⴰ", ⵏⵜⵜⴰⵜ ⴰⴷ ⵉⴳⴰⵏ ⵜⴰⵎⵏⴰⴹⵜ ⵜⴰⵏⴰⴷⴷⴰⵡⵜ ⵉⵅⵡⴰⵏ (ⵉⴳⴰⵏ ⵜⵓⴳⴰⵡⵜ) ⵏⵏⴰ ⵉⵙⵡⵓⵔⵉⵢⵏ ⴰⵎ ⴽⵔⴰ ⵏ ⵜⴼⵏⵉⵇⵜ ⵏ ⵜⵖⵍⴰⵖⴰⵍⵜ ⵏ ⵜⴰⵍⵖⴰⵜⵉⵏ ⴷ ⵓⵙⵎⵓⵏ ⵏ ⵉⵙⵏⴰⴳⴰⵔⵏ ⵏ ⵢⵉⵎⵙⵍⵉ ⵏⵏⴰ ⴷ ⵉⵜⵜⴼⴼⵖⵏ ⵙⴳ ⵓⵏⴷⵓⴷⵉ ⵏ ⵉⴹⵏⵏⴰⵥⵏ. ⵡⵉⵙⵙ ⵙⵉⵏ ⵉⴳⴰ ⵜ "ⵉⵖⵉⵍ" ⵏⵖ ⴷ ⴰⴼⵓⵙ, ⵏⵜⵜⴰⵜ ⴰⴷ ⵉⴳⴰⵏ ⵜⴰⵎⵏⴰⴹⵜ ⵜⴰⵏⴰⴼⵍⵍⴰⵜ ⵏⵏⴰ ⴷⴰ ⵜⵜⵙⵍⴰⵢⵏ ⵉⴹⵓⴹⴰⵏ ⵏ ⵓⵎⵓⵔⴰⵔ ⵏ ⵍⵓⵟⴰⵕ ⴰⴼⴰⴷ ⴰⴷ ⵉⵙⵓⵜⵜⵓ ⵜⴰⵍⵖⴰⵜⵉⵏ ⴷ ⵉⵎⴰⵇⴰⵎⵏ. ⴳ ⵓⵎⵣⵔⵓⵢ, ⵉⴽⴽⴰ ⵜ ⵉⵏⵏ ⵢⵉⵎⵉⵙ ⴰⴷ ⵉⴱⴷⴷ ⵖⴰⵙ ⵖⴼ ⴽⵕⴰⴹ ⵉⴹⵏⵏⴰⵥⵏ, ⵎⴰⵛⴰ ⴰⵏⴰⵥⵓⵕ ⵎⵓⵃⵎⵎⴰⴷ ⵔⵡⵉⵛⴰ ⵉⵙⴽⵔ ⵢⴰⵜ ⵜⴳⵔⴰⵡⵍⴰ ⵜⴰⵏⴰⵥⵓⵕⵜ ⵍⵍⵉⴳ ⵏⵏ ⵉⵔⵏⴰ ⴰⴹⵏⵏⴰⵥ ⵡⵉⵙ ⴽⴽⵓⵥ, ⴰⵢⵍⵍⵉ ⵉⵙⵣⵎⵔⵏ ⵉⵎⵉⵙ ⴰⴷ ⵉⵙⴽⵔ ⵜⵉⴼⴰⵍⴽⵉⵢⵉⵏ ⵜⵉⵎⵥⴰⵡⴰⵏⵉⵏ ⵏⵏⴰ ⴱⴰⵀⵔⴰ ⵉⴳⴰⵏ ⵜⵓⴷⴷⵉⵙⵉⵏ ⴷ ⵜⵉⴷ ⴱⴰⵀⵔⴰ ⵉⴱⵖⵔⵏ ⵙ ⵜⵍⵖⴰⵜ.

## ⵜⵉⵜⵡⵉⵍⵉⵏ ⴷ ⵜⵎⴳⵓⵔⵉ ⵏ ⵢⵉⵎⵉⵙ
ⴷⴰ ⵜⴻⵜⵜⴹⴼⴰⵕ ⵜⵎⴳⵓⵔⵉ ⵏ ⵍⵓⵟⴰⵕ ⵉⵍⵓⴳⵏⵏ ⵉⵎⵜⵜⴰⵖⴰⵍⵏ ⴳ ⵓⵙⵜⴰⵢ ⵏ ⵜⵎⵜⵜⴰⵡⵉⵏ ⵜⵉⵎⵙⴰⵔⵉⵢⵉⵏ, ⵍⵍⵉⴳ ⴷⴰ ⵉⵙⵙⵓⵜⵓⵔ ⵓⵎⵙⴽⴰⵔ ⴰⴱⵍⴷⵉ ⴰⵙⵎⵔⵙ ⵏ ⵓⴽⵛⵛⵓⴹ ⵏ ⵜⴰⴷⴷⴰⴳⵜ ⵏ ⵢⵉⴷⴳⵍ ⴳ ⵜⵉⵣⵉ ⵍⵍⵉ ⴳ ⴰⵔ ⵜ ⵉⴷ ⵏⵙⵙⵓⴽⵓⴼ ⵙⴳ ⵡⴰⴽⴰⵍ ⴰⴼⴰⴷ ⴰⴷ ⵏⴹⴽⵍ ⴰⵖⵓⴷⵓ ⵏ ⵓⴽⵛⵛⵓⴹ ⴷ ⵜⵡⵀⵏⵉ ⵏ ⵓⵙⵙⵓⵏⵛⴽ ⵏⵏⵙ. ⴷⴰ ⵜⵙⵙⵏⵜⴰⵢ ⵜⵎⵀⵍⵜ ⵙ ⵜⵎⵙⵍⴰ ⵏ ⵜⴳⴷⵃⴰⵜ ⴷ ⵓⵙⵖⵣⵓ ⵏⵏⵙ ⵙ ⵓⵙⵎⵔⵙ ⵏ ⵉⵎⴳⴷⵉ ⴷ ⵜⵍⴳⴰⴷⵓⵎⵜ, ⵉⵍⵎⵎⴰ ⴰⵊⵔⴰⴽ ⵏⵏⵙ ⵙ ⵓⴼⵔⴰⵡ ⵓⵃⵔⵉⵛ ⴰⴼⴰⴷ ⴰⴷ ⵉⵍⴳⴳⴰⵖ, ⵜⴹⴼⵕ ⵜⵜ ⵉⴷ ⵜⴼⵔⴽⵜ ⵏ ⵜⵎⵙⵍⴰ ⵏ ⵢⵉⵖⵉⵍ ⴷ ⵓⵙⵎⵉⵔⵇⵇⵉⵢ ⵏⵏⵙ ⵙ ⵢⴰⵏ ⵓⵎⵙⴰⵍ ⵓⵥⵍⵉⵢ. ⵉⵎⴰ ⴰⵙⴰⵜⵍ ⴰⵏⴰⴼⵍⵍⴰ ⵏ ⵜⴳⴷⵃⴰⵜ, ⴷⴰ ⵉⵜⵜⵓⵙⴽⴰⵔ ⵙⴳ ⵢⵉⵍⵎ ⵏ ⵡⴰⵖⴰⴹ ⵉⵜⵜⵓⵙⴼⴰⵍⵏ (ⵉⵜⵜⵓⵙⴷⴱⵖⵏ) ⵙ ⵓⵏⵀⵍⵍⴰ  ⴰⴼⴰⴷ ⴰⴷ ⵓⵔ ⴷⵉⴳⵙ ⵉⵍⵉⵏ ⵉⵛⵏⴱⴰ. ⴷ ⴷⴰ ⵉⵜⵜⴰⵎⵥ ⵉⴹⵏⵏⴰⵥⵏ ⵏⵏⴰ ⵜ ⵉⵏⵏ ⵉⴽⴽⴰⵏ ⴰⵔ ⵜⵜⵓⵙⴽⴰⵔⵏ ⴳ ⵖⴰⴷ ⵉⵣⵔⵉⵏ ⵙⴳ ⵉⵍⴰⵡⴰⵏ ⵏ ⵢⵉⵖⵉⴷ ⴷ ⴷⴰ ⴰⵙⵏ ⵜⵜⵉⵏⵉⵏ "ⵕⵕⴰⵖⵓⵕ", ⴷⴰⵜ ⴰⴷ ⵉⵎⵎⴰⵜⵜⵉ ⵓⵢⴰⵏⵏ ⵖⵔ ⵓⵙⵎⵔⵙ ⵏ ⵉⴼⴰⵍⴰⵏ ⵏ ⵓⵎⵟⵟⴰⵍⴼⵓ (ⵍⵃⵔⵉⵔ) ⵍⵍⵉ ⵉⵜⵜⵓⵙⵍⵙⴰⵏ ⵙ ⵉⴼⴰⵍⴰⵏ ⵏ ⵡⴰⵕⵥⴰⵏ ⴰⴼⴰⴷ ⴰⴷ ⵜⵉⵍⵉ ⵜⴰⵙⵓⵍⴰⵏⵜ ⴷ ⵓⵣⴷⴷⵉⴳ ⵏ ⵢⵉⵎⵙⵍⵉ.

## ⵜⵉⵏⵏⵓⴳⵍⴰ ⵜⴰⵏⴰⵥⵓⵕⵜ ⴷ ⵜⵏⴰⵎⵓⵏⵜ
ⵉⵣⵔⵉ ⵍⵓⵟⴰⵕ ⴰⴷ ⵉⴳ ⵖⴰⵙ ⵢⴰⵏ ⵢⵉⵎⵉⵙ ⵏ ⵓⵥⴰⵡⴰⵏ, ⵢⵓⵖⴰⵍ ⴷ ⵢⴰⵏ ⵢⵉⵏⵉⴳⵍ ⴰⵏⴰⵥⵓⵕ ⵢⴰⵥⵏ ⵉ ⵜⵎⵏⵏⴼⵔⴰⵢⵜ ⵏ ⵓⴼⴳⴰⵏ ⴰⵎⵖⵔⴰⴱⵉ, ⴷ ⵏⵜⵜⴰ ⴰⴷ ⵉⴳⴰⵏ ⵉⵎⵉⵙ ⵍⵍⵉ  ⵉⵥⴹⴰⵕⵏ ⵙ ⵜⵏⴼⵔⴰⵔⵜ/ⵜⵏⵣⵍⵉ ⵏⵏⵙ ⴷ ⵜⵖⴱⵉ ⵏ ⵢⵉⵎⵙⵍⵉ ⵏⵏⵙ ⴰⵙⵔⵡⵙ ⵏ ⵜⵎⵖⵔⵉⵡⵉⵏ ⴷ ⵜⴳⵓⴹⵉⵡⵉⵏ ⵙ ⵢⴰⵜ ⵜⴽⴽⵍⵜ. ⴷⴰ ⵏⵜⵜⴰⴼⴰ ⵉⵎⵉⵙ ⴰⴷ ⵙ ⵉⴽⵙⴰⵢⵏ ⵎⵢⴰⵍⵍⴰⵏⵉⵏ, ⴰⵢⵍⵍⵉ ⴰⵙ ⵢⴰⴽⴽⴰⵏ ⴰⵎⵢⴰⵏⴰⵡ ⴳ ⵢⵉⵎⵙⵍⵉ ⵏⵏⴰ ⵉⵜⵜⵙⵓⵔⵓⴼⵏ ⵉ ⵓⵙⵎⵔⵙ ⵏⵏⵙ ⴳ ⵜⵓⴳⴷⵜ ⵏ ⵡⴰⵏⴰⵡⵏ ⵉⵎⵥⴰⵡⴰⵏⵏ, ⴰⵢⴰⴷ ⴰ ⵖⴼ ⵉⴳⴰ ⵢⴰⵏ ⵓⵎⴷⴷⴰⴽⴽⵯⵍ ⴰⵎⵖⵍⴰⵍ ⵉ ⵉⵎⵙⵏⴼⵍⵓⵍⵏ ⴳ ⵉⵙⵓⵏⵏ ⴷ ⵉⴷⵔⴰⵔⵏ, ⴷ ⵢⴰⵏ ⵡⴰⵎⵎⴰⴽ ⵉ ⵓⵏⵜⴰⵎ ⵏ ⵜⵎⴽⵜⵉⵜ ⵜⴰⵎⴳⵔⵓⵜ ⵙ ⵜⵣⵍⴰⵜⵉⵏ ⵏⵏⴰ ⵉⵙⴰⵡⴰⵍⵏ ⵅⴼ ⵜⵙⵓⵎⴰⵔ ⵏ ⵜⴰⵢⵔⵉ, ⴰⵎⵓⵏ, ⴷ ⵓⴳⴰⵎⴰ.

## ⵜⵉⵏⵥⴰⵕ ⵜⵉⵎⵉⵔⴰⵏⵉⵏ ⴷ ⵉⵎⵏⵉⴷⵏ ⵏ ⵡⴰⴳⴳⴰⵥ
ⴷⴰ ⵉⵜⵜⵎⵏⴰⵍⴰ ⵢⵉⵎⵉⵙ ⵏ ⵍⵓⵟⴰⵕ ⴳ ⵓⵣⵎⵣ ⴰⴷ ⵜⵓⴳⴷⵜ ⵏ ⵜⵏⵥⴰⵕ ⵜⵉⵅⴰⵜⴰⵔⵉⵏ ⵏⵏⴰ ⵜⵙⵔⵙ ⵜⵙⵎⴰⴹⴰⵍⵜ ⴷ ⵓⵕⵥⵥⵓⵎ ⴰⴷⵍⵙⴰⵏ, ⵍⵍⵉⴳ ⵙⵙⵏⵜⵉⵏ ⵉⵎⴰⵙⵙⵏ ⴰⴷ ⴰⴷ ⵜⵜⵏⵜⴰⵍⵏ ⵉⵎⵉⴽⴽ ⵙ ⵉⵎⵉⴽⴽ ⴷⴼⴼⵉⵔ ⵏ ⵉⵎⴰⵙⵙⵏ ⵉⵜⵔⴰⵔⵏ ⵏⵏⴰ ⵏⵏ ⵉⵍⴷⴷⵉⵏ ⵜⴰⵙⵓⵜⵉⵏ ⴰⴷ ⵏ ⵖⵉⵍⴰ. ⴷⴰ ⵙⴷⴷⵉⴷⵏ ⵉⵎⵔⵣⵓⵜⵏ ⴳ ⵜⴰⵢⵙⵉ ⵖⴼ ⵓⵣⵓⵛⵛⵍ ⵏ ⵜⵍⵙⴱⵓⵔⵣⵜ (Réhabilitation) ⵉ ⵢⵉⵎⵉⵙ ⴰⴷ ⵙ ⵓⵙⵉⴷⴼ ⵏⵏⵙ ⴳ ⵉⵖⴰⵡⴰⵙⵏ ⵉⴽⴰⴷⵉⵎⵉⵏ ⴳ ⵉⵙⵉⵏⴰⴳⵏ ⵉⵎⵥⴰⵡⴰⵏⵏ ⴷ ⵡⴰⵏⵏⴰⵍ ⵏ ⵉⵏⴰⵥⵓⵕⵏ ⵉⵎⵙⵏⵜⴰⵢⵏ ⵏⵏⴰ ⵜ ⵉⵙⵙⵉⴷⵉⴼⵏ ⴳ ⵜⵡⵓⵔⵉⵡⵉⵏ ⵏⵏⵙⵏ ⵜⵉⵜⵔⴰⵔⵉⵏ. ⵀⴰⵜ ⴰⴼⵔⴰⴳ ⵏ ⵍⵓⵟⴰⵕ ⴷ ⵓⵃⵟⵟⵓ ⵏ ⵓⵎⵣⵔⵓⵢ ⵏ ⵜⵎⴳⵓⵔⵉ ⵏⵏⵙ ⴳⴰⵏ ⴰⵙⵓⵖⵏ ⴰⵏⴰⵎⵓⵔ ⵉ ⵓⴼⵔⴰⴳ ⵏ ⵜⴱⵖⵓⵔⵜ ⵏ ⵜⴷⵍⵙⴰ ⵜⴰⵎⵖⵔⴰⴱⵉⵜ, ⴷ ⵓⴹⴽⴰⵍ ⵏ ⵜⵙⵓⵍⵜ ⵏ ⵢⵉⵎⵙⵍⵉ ⴰⴷ ⵏⵏⴰ ⵓⵔ ⵉⵙⵎⴷⵢⴰⵏ ⵖⴰⵙ ⴰⵢⵍⵍⵉ ⵉⵣⵔⵉⵏ ⵀⵍⵍⵉ, ⵎⴰⵛⴰ ⵉⴳⴰ ⵢⴰⵏ ⵓⴳⵣⵣⵓⵎ ⴰⵥⵖⵓⵕⴰⵏ ⵙⴳ ⵓⵣⵎⵣ ⴰⴷ ⴷ ⵜⴰⵍⵖⴰⵜⵉⵏ ⵏ ⵢⵉⵎⴰⵍ.

## ⵥⵕ ⵓⴳⴳⴰⵔ

* ⵍⵓⵟⴰⵕ (ⵜⴰⵛⵍⵃⵉⵜ)
* ⵔⵔⵉⴱⴰⴱ
* ⵎⵓⵃⵎⵎⴰⴷ ⵔⵡⵉⵛⴰ

## ⵉⵙⴰⵖⵓⵍⵏ
ⵎⵉⴷⵜⵓⵔⵎ (ⵉⵎⵙⴷⴷⵉ)

**ⵎⵉⴷⵜⵓⵔⵎ** (ⵙ ⵜⵄⵕⴰⴱⵜ: ميدتيرم) ⵉⴳⴰ ⵉⵎⵙⴷⴷⵉ ⴰⵜⵍⴼⴰⵣ ⵏ ⵎⵉⵚⵔⴰ ⵍⵍⵉ ⴷ ⵉⴼⴼⵖⵏ ⴳ ⵓⵙⴳⴳⵯⴰⵙ ⵏ 2025. ⵉⵎⵙⴷⴷⵉ ⵉⴳⴰ ⵙ ⵜⴱⵔⵣⴰ ⵏ ⵢⴰⵙⵎⵉⵏⴰ ⵍⵄⴰⴱⴷ, ⵊⴰⵍⴰ ⵀⵉⵛⴰⵎ, ⴰⴷⵀⴰⵎ ⵄⵓⵎⴰⵕ, ⵢⵓⵙⴼ ⵔⴰⴻⴼⴰⵜ, ⵣⵉⵢⴰⴷ ⵥⴰⵥⴰ ⴷ ⴷⵓⵏⵢⴰ ⵡⴰⵢⵉⵍ. ⵙ ⵓⵙⵓⴼⵖ ⵎⴰⵕⵢⴰⵎ ⵍⴱⴰⵊⵓⵔⵉ.

## ⵜⴰⵏⵇⵇⵉⵙⵜ
ⵜⴰⵏⵇⵇⵉⵙⵜ ⵏ ⵉⵎⵙⴷⴷⵉ ⴰⴷ ⵜⴳⴰ ⴼ ⵓⴳⵏⵙ ⵏ ⵢⴰⵜ ⵜⵙⴷⴰⵡⵉⵜ ⴳ ⵎⵉⵚⵕⴰ, ⵏⴹⴼⵓⵕ ⴳⵉⵙ ⵜⵓⴷⵔⵜ ⵏ ⵢⴰⵏ ⵎⵔⴰⵡ ⵏ ⵉⵎⵃⴹⴰⵕⵏ ⵉⵎⵉⵚⵕⵉⵢⵏ ⴷ ⵡⴰⵄⵕⴰⴱⵏ ⵎⵏⵉⴷ ⵏ ⵓⴷⵓⵣ ⵏ ⵜⵖⵓⵔⵉ, ⴷ ⵓⴷⵓⵣ ⵜⴰⵏⵢⵉⵎⴰⵏⵜ ⴷ ⵜⵉⵏ ⵡⵓⵍ. ⵉⵎⵙⴷⴷⵉ ⴰⴷ ⴰⵔ ⵉⵎⵎⴰⵍ ⵓⴱⵔⵉⴷ ⵏ ⴽⵓ ⵢⴰⵏ ⴳⵉⵙⵏ ⵍⵍⵉ ⵉⵙⵉⴳⴳⵉⵍⵏ ⴼ ⵜⵎⴰⴳⵉⵜ ⵏⵏⵙⵏ ⴷ ⵓⵙⵙⵓⴼⵖ ⵏ ⵜⵉⴽⴰⵢⵍⴰⵍⵉⵏ ⵏⵏⵙⵏ ⴳⵔ ⵉⵎⵓⴽⵔⵉⵙⵏ ⵍⵍⵉ ⵉⴷⴷⵔ ⵉⵄⵔⵔⵉⵎⵏ ⴰⴽⴽⵯ ⵏ ⵜⴰⵙⵓⵜ ⴰⴷ.

## ⵉⵙⵎⴷⴰⵢⵏ

* **ⵢⴰⵙⵎⵉⵏⴰ ⵍⵄⴰⴱⴷ** ⴳ ⵜⵉⵍⴰⵍⵜ ⵏ **ⵜⵉⵢⴰ**
* **ⵊⴰⵍⴰ ⵀⵉⵛⴰⵎ** ⴳ ⵜⵉⵍⴰⵍⵜ ⵏ **ⵏⴰⵄⵓⵎⵉ**
* **ⵢⵓⵙⴼ ⵔⴰⴻⴼⴰⵜ** ⴳ ⵜⵉⵍⴰⵍⵜ ⵏ **ⴰⴷⵀⴰⵎ**
* **ⵣⵉⵢⴰⴷ ⵥⴰⵥⴰ** ⴳ ⵜⵉⵍⴰⵍⵜ ⵏ **ⵢⴰⵣⵉⵏ**
* **ⴷⵓⵏⵢⴰ ⵡⴰⵢⵉⵍ** ⴳ ⵜⵉⵍⴰⵍⵜ ⵏ **ⵎⴰⵍⴰⴽ**
* **ⵓⵎⵏⵉⵢⴰ ⴱⴰⵀⵉ** ⴳ ⵜⵉⵍⴰⵍⵜ ⵏ **ⵀⴰⵏⴰ**
* **ⴱⴰⵙⴰⵏⵜ ⴰⴱⵓ ⴱⴰⵛⴰ** ⴳ ⵜⵉⵍⴰⵍⵜ ⵏ **ⵏⴰⴷⵉⵏ**
* **ⵔⵉⵎ ⵔⴰⴻⴼⴰⵜ** ⴳ ⵜⵉⵍⴰⵍⵜ ⵏ **ⵎⴰⵢⴰ**
* **ⴰⵎⵉⵔⴰ ⵍⵄⴰⵢⴷⵉ** ⴳ ⵜⵉⵍⴰⵍⵜ ⵏ **ⵎⴰⵕⵢⴰⵎ** (ⵉⵎⵎⴰⵙ ⵏ ⵏⴰⵄⵓⵎⵉ)
* **ⵃⵓⵙⴰⵎ ⴼⴰⵔⵉⵙ** ⴳ ⵜⵉⵍⴰⵍⵜ ⵏ **ⵛⵔⵉⴼ** (ⴱⴰⴱⴰⵙ ⵏ ⵏⴰⵄⵓⵎⵉ)
* **ⴰⵃⵎⴰⴷ ⵄⴰⵣⵎⵉ** ⴳ ⵜⵉⵍⴰⵍⵜ ⵏ **ⵃⵓⵙⴰⵎ** (ⴱⴰⴱⴰⵙ ⵏ ⴰⴷⵀⴰⵎ)
* **ⴰⵍⴰ ⵙⵉⵏⴰⵏ** ⴳ ⵜⵉⵍⴰⵍⵜ ⵏ **ⵏⵓⵔ** (ⵉⵎⵎⴰⵙ ⵏ ⵜⵉⵢⴰ)
* **ⵎⵉⵛⵉⵍ ⵎⴰⵙⴰⴽ** ⴳ ⵜⵉⵍⴰⵍⵜ ⵏ **ⵊⵉⵎⵉ**
* **ⵉⵏⵊⵉ ⵢⴰⵙⵉⵔ** ⴳ ⵜⵉⵍⴰⵍⵜ ⵏ **ⵜⴰⵍⴰ**
* **ⵎⵓⵔⵉⵙ ⵎⵓⴷⵉ** ⴳ ⵜⵉⵍⴰⵍⵜ ⵏ **ⴽⴰⵔⵉⵎ**
* **ⵙⵉⴼ ⵎⵓⵃⵙⵉⵏ** ⴳ ⵜⵉⵍⴰⵍⵜ ⵏ **ⵢⴰⵙⵉⵏ**
* **ⵎⴰⵕⵢⴰⵎ ⴽⴰⵔⴰⵎ** ⴳ ⵜⵉⵍⴰⵍⵜ ⵏ **ⵖⴰⵍⵢⴰ**

## ⵉⵙⴰⵖⵓⵍⵏ

ⴰⵙⵎⵉⵍ:ⵉⵎⵙⴷⴷⵉ ⴰⵜⵍⴼⴰⵣ ⵏ ⵎⵉⵚⵕⴰ ⵏ 2025
ⵄⴱⴷ ⵍⵀⴰⴷⵉ ⵉⴳⴳⵓⵜ

**ⵄⴱⴷ ⵍⵀⴰⴷⵉ ⵉⴳⴳⵓⵜ** (ⵉⵍⵓⵍ ⴳ 1955), ⴷ ⵢⴰⵏ ⵓⵏⴰⵥⵓⵕ ⴰⵎⴰⵣⵉⵖ ⴰⵎⵖⵔⵉⴱⵉ, ⵉⵜⵜⵢⵓⵙⵙⴰⵏ ⴱⴰⵀⵔⴰ ⵙ ⵢⵉⵙⵎ ⵏ ⵉⵥⵏⵥⵏⴰⵕⵏ ⵄⴱⴷ ⵍⵀⴰⴷⵉ ⴷ ⴰⵔ ⵉⴽⴽⴰⵜ ⵉⵎⵉⵙ ⵏ ⵓⴱⴰⵏⵊⵓ ⴷ ⵉⵜⵜⵢⵓⵙⵙⴰⵏ ⵏⵜⵜⴰ ⴷ ⵜⵔⴰⴱⴱⵓⵜ ⵏⵏⵙ ⵙ ⵜⵥⵓⵕⵉ ⵏ ⵜⵥⵏⵥⴰⵕⵜ.

## ⵜⵓⴷⵔⵜ ⵏⵏⵙ
ⵉⵍⵓⵍ ⵄⴱⴷ ⵍⵀⴰⴷⵉ ⵉⴳⴳⵓⵜ ⴳ ⵓⵙⴳⴳⵯⴰⵙ ⵏ 1955 ⴳ ⵜⵖⵉⵡⴰⵏⵜ ⵏ ⴷⴷⵛⴰⵢⵔⴰ, ⵜⴰⵎⴰ ⵏ ⵓⴳⴰⴷⵉⵔ, ⵜⴰⵎⵏⴱⴰⴹⵜ ⵏ ⵉⵏⵣⴳⴳⴰⵏ ⴰⵢⵜ ⵎⵍⵍⵓⵍ, ⴱⴰⴱⴰⵙ ⵉⴳⴰ ⵙⴳ ⵀⵓⵡⴰⵕⴰ ⴷ ⵎⴰⵙ ⵙⴳ ⵡⴰⵛⵜⵓⴽⵏ. ⵉⵣⵣⵔⵉ ⵜⵉⵎⵥⵉ ⵏⵏⵙ ⴳ ⴷⴷⵛⴰⵢⵔⴰ, ⴷⴼⴼⵉⵔ ⵏ ⵜⵎⵜⵜⴰⵏⵜ ⵏ ⵉⵏⵏⴰⵙ, ⵄⴱⴷ ⵍⵀⴰⴷⵉ ⵉⵣⵣⵔⵉ ⵜⵓⴷⵔⵜ ⵏⵏⵙ ⴳ ⵜⵥⵥⵉⴹⵕⴰ ⵏ ⵓⵥⴰⵡⴰⵏ, ⵉⵍⵎⴷ ⵉ ⵓⵥⴰⵡⴰⵏ ⴷⴰⵔ ⵓⵙⵍⵎⴰⴷ ⵏ ⵓⵥⴰⵡⴰⵏ "ⵙⴰⵔⴽⵓ", ⵉⵙⵙⵏ ⴰⵡⴷ ⵜⴰⵥⵓⵕⵉ ⵏ ⵓⵥⴰⵡⴰⵏ, ⵢⵓⵔⴰⵔ ⵜⴰⵛⴰⵎⵎⴰ ⵏ ⵓⴹⴰⵕ ⴷ ⵓⵎⵣⴳⵓⵏ ⵏ ⴷⵛⴰⵢⵔⴰ. ⵉⵙⵙⵏⵜⵉ ⵄⴱⴷ ⵍⵀⴰⴷⵉ ⵜⴰⵡⵓⵔⵉ ⵏⵏⵙ ⵜⴰⵏⴰⵥⵓⵕⵜ ⵙ ⵓⵙⵙⵉⵍⵖ ⴳ ⵉⵎⵓⵙⵙⵓⵜⵏ ⴷ ⵜⴼⵓⴳⵍⵉⵡⵉⵏ ⵜⵉⴳⴷⵓⴷⴰⵏⵉⵏ (ⵜⴰⵡⴰⴷⴰ ⵜⴰⵣⴳⵣⴰⵡⵜ...) ⴷ ⵉⵙⵏⵙⴰⵡⵏ. ⵜⵙⵙⵏⵜⴰ ⵜⵔⴰⴱⴱⵓⵜ ⵏⵏⵙ ⴳ ⵓⵙⴳⴳⵯⴰⵙ ⵏ 1972 ⵉⵍⵉⵏ ⴳⵉⵙ ⵙⵎⵎⵓⵙ ⵏ ⵉⴼⵔⴷⵉⵙⵏ (ⵄⴱⴷ ⵍⵀⴰⴷⵉ ⵉⴳⴳⵓⵜ, ⴱⵕⴰⵀⵉⵎ ⵟⵟⴰⵍⴱⵉ, ⵎⵚⵟⴰⴼⴰ ⵛⵛⴰⵟⵉⵕ, ⵎⵓⵃⵎⵎⴷ ⵃⴰⵏⴰⴼⵉ, ⵃⴰⵙⴰⵏ ⴱⵉⵔⵔⵉ). ⵎⴰⵛⴰ ⴳ ⵓⵙⴳⴳⵯⴰⵙ ⵏ 1975 ⵜⴱⴹⴰ ⵜⵔⴰⴱⴱⵓⵜ ⵅⴼ ⵙⵏⴰⵜ ⵜⵔⴰⴱⴱⵓⵜⵉⵏ ⵉⵥⵍⵉⵏ, ⵜⴳ ⵜⵔⴰⴱⴱⵓⵜ ⵏ ⵄⴱⴷ ⵍⵀⴰⴷⵉ ⵜⴰⵏⵏⴰ ⴳ ⵍⵍⴰⵏ ⴽⴽⵓⵥ ⵏ ⵉⴼⵔⴷⵉⵙⵏ (ⵄⴱⴷ ⵍⵀⴰⴷⵉ ⵉⴳⴳⵓⵜ, ⴱⵕⴰⵀⵉⵎ ⵟⵟⴰⵍⴱⵉ, ⵎⵚⵟⴰⴼⴰ ⵛⵛⴰⵟⵕ, ⵎⵓⵃⵎⵎⴷ ⵃⴰⵏⴰⴼⵉ) ⴷ ⵜⵍⵍⴰ ⵜⵔⴰⴱⴱⵓⵜ ⴰⴷ ⵙ ⵢⵉⵙⵎ ⵏ ⵄⴱⴷ ⵍⵀⴰⴷⵉ ⵉⵥⵏⵥⴰⵕⵏ.

## ⵥⵕ ⵓⴳⴳⴰⵔ

* ⵜⴰⵔⴰⴱⴱⵓⵜ ⵏ ⵉⵥⵏⵥⴰⵕⵏ
* ⵎⵓⵃⵎⵎⴰⴷ ⵃⴰⵏⴰⴼⵉ
* ⵎⵚⵟⴰⴼⴰ ⵛⵛⴰⵟⵉⵕ

## ⵉⵙⴰⵖⵓⵍⵏ
ⴰⵏⴳⵏⴰⴳ

**ⴰⵏⴳⵏⴰⴳ** (ⵙ ⵜⵏⴳⵍⵉⵣⵜ: Drum) ⵉⴳⴰ ⵢⴰⵏ ⵢⵉⵎⵉⵙ ⴰⵎⵥⴰⵡⴰⵏ ⴰⵎⵏⵢⴰ ⴰⵎⴰⴹⵍⴰⵏ ⴷ ⵓⵣⴰⵢⴽⵓ. ⴷⴰ ⵉⵜⵜⵓⵙⴽⴰⵔ ⵓⵏⴳⵏⴰⴳ ⵙⴳ ⵢⵉⴷⵇⵇⵉ ⵏⵖ ⴰⵎⵖⵓⵣ (ⴰⵕⵥⴰⵏ), ⴷ ⴷⴰ ⵉⵜⵜⵉⵍⵉ ⴳ ⵜⵍⵖⴰ ⵏ ⵓⴱⵛⴽⵓ ⵉⵎⵥⵣⵉⵢⵏ ⴳ ⵡⴰⵎⵎⴰⵙ ⴳ ⴷⴰⵔ ⵢⴰⵜ ⵜⵙⴳⴰ ⵏⵏⵙ, ⴷ ⵢⵓⵔⵉⵡⵏ ⴷⴰⵔ ⵜⵙⴳⴰⴰⵏⵏ ⵢⴰⴹⵏ  ⵍⵍⵉ ⵖⴼ ⵉⵜⵜⵢⴰⵡⵥⵢⵢⴰⵕ ⵢⴰⵏ ⵢⵉⵍⵎ (ⵏⵖ ⵓⴱⵟⵟⴰⵏ) ⵉⵙⴷⵉⴷⵏ.

## ⵥⵕ ⵓⴳⴳⴰⵔ

* ⴳⴰⵏⴳⴰ (ⴳⵏⴰⵡⴰ)

## ⵉⵙⴰⵖⵓⵍⵏ
ⵎⵓⵃⵎⵎⴰⴷ ⴱⵓⴷⵀⴰⵏ

**ⵎⵓⵃⵎⵎⴰⴷ ⴱⵓⴷⵀⴰⵏ** (ⵉⵍⵓⵍ ⴳ 1952 ⴳ ⵙⵍⵡⴰⵏ - ⵉⵎⵎⵓⵜ ⴳ 2026) ⵉⴳⴰ ⵢⴰⵏ ⵓⵎⴰⵔⴰ ⴷ ⵓⵎⵖⵏⴰⵙ ⴰⵎⴰⵣⵉⵖ ⴰⵎⵖⵔⵉⴱⵉ. ⵉⴽⴽⴰ ⵜⵜ ⵉⵏⵏ ⵉⴳⴰ ⴰⵙⵍⵎⴰⴷ ⵏ ⵜⴼⵍⵙⴰⴼⵜ, ⵉⴳ ⴰⵎⴳⴳⵉⵡⵙ ⴰⵙⴳⵎⴰⵏ ⴷ ⵓⵏⵖⵎⴰⵙ. ⵢⵓⵔⴰ ⵎⵏⵏⴰⵡ ⵉⴷⵍⵉⵙⵏ ⴷ ⵉⵎⴰⴳⵔⴰⴷⵏ ⵖⴼ ⵜⵎⴰⵣⵉⵖⵜ ⴷ ⵜⵙⵔⵜⵉⵜ ⵜⴰⵙⵏⵉⵍⵙⵜ ⴳ ⵍⵎⵖⵔⵉⴱ. 

## ⵜⵓⴷⵔⵜ ⵜⴰⵣⵣⵓⵍⴰⵏⵜ
ⵢⵓⵎⵥ ⴱⵓⴷⵀⴰⵏ ⵜⵓⵔⴰⴳⵜ ⴳ ⵜⴼⵍⵙⴰⴼⵜ ⴳ 1978, ⴷ ⵢⵓⵎⵥ ⵢⴰⵜ ⵜⵓⵔⴰⴳⵜ ⵢⴰⴹⵏ ⴳ ⵓⵙⵍⴳⵏ ⵓⵙⵍⵉⴳ ⴳ 1985. ⵉⴳ ⴰⵙⵍⵎⴰⴷ ⵙⴳ 1971, ⵉⴳ ⵉⵍⵎⵎⴰ ⴰⵙⵍⵎⴰⴷ ⵏ ⵜⴼⵍⵙⴰⴼⵜ ⴰⵢⵍⵍⵉⴳ ⵢⴰⵖⵓⵍ ⴷ ⴰⵎⴳⴳⵉⵡⵙ ⴰⵏⵓⴼⵍⴰⵢ ⵏ ⵜⴼⵍⵙⴰⴼⵜ ⴳ ⵜⵎⵓⵔⴰⵢⵜ ⵏ ⵏⵏⴰⴹⵓⵔ (ⵢⴰⵎⵥ ⵜⴰⵏⴰⴼⵜ ⴳ 2012). ⴳ 2003, ⵉⵜⵜⵢⵓⴳⴰ ⴷ ⴰⴳⵎⴰⵎ ⴳ ⵓⵙⵇⵇⵉⵎ ⵏ ⵜⵎⵙⵙⵓⴳⵓⵔⵜ ⵏ ⵓⵙⵉⵏⴰⴳ ⴰⴳⵍⴷⴰⵏ ⵏ ⵜⴷⵍⵙⴰ ⵜⴰⵎⴰⵣⵉⵖⵜ, ⵉⴼⴼⵖ ⵉⵍⵎⵎⴰ ⵙⴳⵉⵙ ⴳ 2005 ⵏⵜⵜⴰⵏ ⴷ ⵚⴹⵉⵚ ⵉⴳⵎⴰⵎⵏ ⵢⴰⴹⵏⵉⵏ. ⵉⴳⴰ ⴱⵓⴷⵀⴰⵏ ⵢⴰⵏ ⵓⵎⵖⵏⴰⵙ ⴰⵏⵙⵎⵓⵏ, ⴰⵏⵖⵎⴰⵙ, ⴷ ⵓⵏⵎⵀⴰⵍ ⵏ ⵜⵥⵔⵉⴳⵜ ⵏ ⵜⵙⵖⵓⵏⵜ ⵜⴰⵢⵢⵓⵔⴰⵏⵜ "ⵜⴰⵡⵉⵣⴰ" ⵙⴳ 1997 ⴰⵔ 2012.

## ⵜⵉⵡⵓⵔⵉⵡⵉⵏ
* *"[http://tawiza.byethost10.com/identite.pdf في الهوية الأمازيغية للمغرب]"* (pdf) (ⵙ ⵜⵄⵕⴰⴱⵜ). ⵜⵉⴳⵎⵎⵉ ⵜⵓⵎⵍⵉⵍⵜ: ⵜⵉⵥⵕⵉⴳⵉⵏ ⵏ ⵜⵡⵉⵣⴰ. 2011
* *"[http://tawiza.byethost10.com/dahir.pdf الظهير البربري حقيقة أم أسطورة؟]"* (pdf) (ⵙ ⵜⵄⵕⴰⴱⵜ). ⵜⵉⴳⵎⵎⵉ ⵜⵓⵎⵍⵉⵍⵜ: ⵜⵉⵥⵕⵉⴳⵉⵏ ⵏ ⵜⵡⵉⵣⴰ. 2012
* *"[http://tawiza.byethost10.com/livre1.pdf في العربية والدارجة والتحوّل الجنسي الهوياتي]"* (pdf) (ⵙ ⵜⵄⵕⴰⴱⵜ). ⵜⵉⴳⵎⵎⵉ ⵜⵓⵎⵍⵉⵍⵜ: ⵜⵉⵥⵕⵉⴳⵉⵏ ⵏ ⵜⵡⵉⵣⴰ. 2019.
* *[http://tawiza.byethost10.com/livre2.pdf "في الأمازيغية والنزعة الأمازيغوفوبية]"* (pdf) (ⵙ ⵜⵄⵕⴰⴱⵜ). ⵜⵉⴳⵎⵎⵉ ⵜⵓⵎⵍⵉⵍⵜ: ⵜⵉⵥⵕⵉⴳⵉⵏ ⵏ ⵜⵡⵉⵣⴰ. 2019.
* *"[http://tawiza.byethost10.com/livre3.pdf في حراك الريف]"* (pdf) (ⵙ ⵜⵄⵕⴰⴱⵜ). ⵜⵉⴳⵎⵎⵉ ⵜⵓⵎⵍⵉⵍⵜ: ⵜⵉⵥⵕⵉⴳⵉⵏ ⵏ ⵜⵡⵉⵣⴰ. 2019.
* *[http://tawiza.byethost10.com/livre4.pdf "قضايا مغربية]"* (pdf) (ⵙ ⵜⵄⵕⴰⴱⵜ). ⵜⵉⴳⵎⵎⵉ ⵜⵓⵎⵍⵉⵍⵜ: ⵜⵉⵥⵕⵉⴳⵉⵏ ⵏ ⵜⵡⵉⵣⴰ. 2019.

## ⵥⵕ ⵓⴳⴳⴰⵔ
* ⵉⵎⵏⵏⵉⵜⵏ ⵏ ⵎⵓⵃⵎⵎⴰⴷ ⴱⵓⴷⵀⴰⵏ ⴳ ⵀⵉⵙⴱⴱⵉⵔⵉⵙ

## ⵉⵙⴰⵖⵓⵍⵏ
ⵜⵉⵇⵔⵇⴰⵡⵉⵏ

**ⵜⵉⵇⵔⵇⴰⵡⵉⵏ** ⵏⵖ **ⵜⵉⵇⵔⵇⴰⵛⵉⵏ** (ⵙ ⵜⴼⵕⴰⵏⵚⵉⵚⵜ: castagnette) ⴷ ⵢⴰⵏ ⵢⵉⵎⵉⵙ ⴰⵎⵥⴰⵡⴰⵏ ⵏⵏⴰ ⵉⴳⴰⵏ ⵉⴳⵣⵎⴰⵏ ⵏ ⵡⵓⵣⵣⴰⵍ ⴷⴰ ⴷ ⵙⵙⵓⴼⵓⵖⵏ ⵉⵎⵙⵍⵉⵜⵏ ⵉⵎⵖⵓⵣⵏ ⵉⵎⵙⴰⴷⵏ ⵉⵎⵙⴰⵙⴰⵏ ⴷ ⵡⴰⵏⵢⴰ, ⴷ ⴷⴰ ⴰⵔ ⵜⵜⴳⴳⴰⵏ ⴽⴽⵓⵥ ⵉⴳⵣⵎⴰⵏ ⴽⵓ ⵙⵉⵏ ⵉⴳⵣⵎⴰⵏ ⴳ ⵢⴰⵏ ⵓⴼⵓⵙ ⴷ ⵉⵣⵎⵔ ⴰⴷ ⵜⵜⵓⵙⵎⵔⴰⵙⵏ ⵖⴰⵔ ⵙⵉⵏ ⵎⴰⵛⴰ ⵓⵔ ⴰⴷ ⵉⴼⴽ ⴰⵎⵙⴰⵙⴰ ⴷ ⵢⵉⵎⵙⵍⵉ ⵍⵍⵉ ⵢⴰⴽⴽⴰ ⴽⵓⴷⵏⵏⴰ ⵜⵜⴳⴳⴰⵏ ⴽⴽⵓⵥ. ⴷ ⴷⴰ ⵜⵏ ⴱⴰⵀⵔⴰ ⵙⵙⵎⵔⴰⵙⵏ ⵉⵙⵎⴳⴰⵏ ⴷ ⴷⴰⵔ ⵉⴳⵏⴰⵡⵉⵢⵏ (ⴰⵥⴰⵡⴰⵏ ⵏ ⴳⵏⴰⵡⴰ) ⴷ ⵓⵍⴰ ⴳ ⵜⵥⵓⵕⵉ ⵏ ⵉⵚⵡⴰⴱⵏ, ⴷ ⵢⵉⵎⵉⵙ ⴰⴷ ⵉⵜⵜⵢⵓⵙⵙⴰⵏ ⴱⴰⵀⵔⴰ ⴳ ⴷⴰⵔ ⵉⵎⴰⵣⵉⵖⵏ.

## ⵥⵕ ⵓⴳⴳⴰⵔ

* ⴰⵥⴰⵡⴰⵏ ⵏ ⴳⵏⴰⵡⴰ
* ⵉⵙⵎⴳⴰⵏ (ⵜⴰⵥⵓⵕⵉ)
* ⵜⴰⵥⵓⵕⵉ ⵏ ⵉⵚⵡⵡⴰⴱⵏ

## ⵉⵙⴰⵖⵓⵍⵏ
ⵉⵍⵍ ⵏ ⵓⴳⴰⴼⴰ

**ⵉⵍⵍ ⵏ ⵓⴳⴰⴼⴰ** ⵉⵍⵍⴰ ⴳ ⵓⴳⴰⴼⴰ ⵓⵜⵔⵉⵎ ⵏ ⵜⵓⵕⵓⴱⵜ, ⴳ ⵓⴳⴰⵔⴰⵡ ⴰⵟⵍⴰⵙⵉ, ⵉⵣⴳⴰ ⴳ ⵓⵜⴰⵔⴰⵎ ⵏ ⵜⴳⵍⴷⵉⵜ ⵉⵎⵓⵏⵏ ⴷ ⴳ ⵓⴳⵎⵓⴹ ⵏⵏⵓⵔⵡⵉⵊ ⴷ ⴷⴰⵏⵉⵎⴰⵔⴽ, ⴳ ⵢⵉⴼⴼⵓⵙ ⵏ ⵓⵍⵉⵎⴰⵏ, ⵀⵓⵍⴰⵏⴷⴰ, ⴱⵍⵊⵉⴽⴰ ⴷ ⴼⵕⴰⵏⵚⴰ.

## ⵉⵙⴰⵖⵓⵍⵏ
ⵉⵍⵍ ⵏ ⵉⵔⵍⴰⵏⴷⴰ

**ⵉⵍⵍ ⵏ ⵉⵔⵍⴰⵏⴷⴰ** ⵉⴳⴰ ⵢⴰⵏ ⵜⵊⵓⵎⵎⴰ ⵜⴰⵎⴰⵏⵓⵜ ⵉⵍⵍⴰⵏ ⴳ ⵓⴳⴰⴼⴰ ⵓⵜⵔⵉⵎ ⵏ ⵜⵓⵕⵓⴱⵜ. ⵉⵣⴳⴰ ⴳⵔ ⵜⴳⵣⵉⵔⵜ ⵏ ⵉⵔⵍⴰⵏⴷⴰ ⴷ ⵜⴳⵣⵉⵔⵜ ⵏ ⴱⵕⵉⵟⴰⵏⵢⴰ ⵜⴰⵎⵇⵔⴰⵏⵜ. ⵉⵍⵍ ⴰⴷ ⵉⵣⴷⴰⵢ ⴷ ⵓⴳⴰⵔⴰⵡ ⴰⵟⵍⴰⵏⵜⵉ.
ⵉⵙⵎⴳⴰⵏ (ⵜⴰⵥⵓⵕⵉ)

**ⵜⴰⵥⵓⵕⵉ ⵏ ⵉⵙⵎⴳⴰⵏ** ⴷ ⵢⴰⵜ ⵜⵥⵓⵕⵉ ⵏ ⵓⴼⵕⵕⵊ (ⵜⴰⵏⵙⴷⵔⵓⵔⵎⵜ) ⴷ ⵢⴰⵜ ⵜⴰⵢⵙⵉ ⵉⴱⵖⵔⵏ, ⵍⵍⵉⴳ ⴷⴰ ⵜⵙⵎⵓⵏⴰ ⴳⵔ ⵓⵃⵡⴰⵛ ⴰⵎⴳⵔⵓ ⴷ ⵡⴰⵏⵢⴰ ⴰⵎⵥⴰⵡⴰⵏ ⴷ ⵜⵎⵢⵓⵔⵉⵏ ⵜⵉⴼⵓⴳⵍⴰⵏⵉⵏ. ⴽⴽⴰⵏ ⴷ ⵉⵥⵓⵕⴰⵏ ⵏⵏⵙ ⵉⴷⵍⵙⴰⵏⵏ ⵜⴰⴼⵔⵉⵇⵜ ⵙⵍⴰⵡⴰⵏ ⴰⴽⴽⵯ ⵉⴼⴼⵓⵙ ⵏ ⵜⵏⵣⵔⵓⴼⵜ, ⵜⵣⴷⵖ ⴳ ⵎⵏⵏⴰⵡⵜ ⵜⵎⵏⴰⴹⵉⵏ ⵜⵉⵎⵖⵔⴰⴱⵉⵢⵉⵏ, ⵙⵍⴰⵡⴰⵏ ⴰⴽⴽⵯ ⴳ ⵉⵃⴰⵃⴰⵏ ⴷ ⵙⵓⵙ (ⵉⴼⴼⵓⵙ ⵙ ⵓⵎⴰⵜⴰ).

## ⵥⵕ ⵓⴳⴳⴰⵔ

* ⵜⴰⵥⵓⵕⵉ ⵏ ⵉⵙⵎⴳⴰⵏ ⵏ ⵉⵃⴰⵃⴰⵏ
* ⵜⴰⵥⵓⵕⵉ ⵏ ⵉⵙⵎⴳⴰⵏ ⵏ ⵙⵓⵙ

## ⵉⵙⴰⵖⵓⵍⵏ
ⴳⴰⵏⴳⴰ (ⴳⵏⴰⵡⴰ)

ⵉⵜⵜⵓⵙⵉⵜⴳ ⵢⵉⵎⵉⵙ ⵏ **ⴳⴰⵏⴳⴰ** ⴰⵎ ⵢⴰⵜ ⵜⵔⵙⵍⵜ ⵜⴰⵎⵏⵢⴰⵜ ⴷ ⵜⵏⵉⵎⴰⵏⵜ ⵏ ⵓⵥⴰⵡⴰⵏ ⵏ ⴳⵏⴰⵡⴰ ⴰⵎⵖⵔⵉⴱⵉ, ⵍⵍⵉⴳ ⵉⵙⵙⵓⵎⴰⵏ ⵙ ⵜⵉⵢⵢⴰⵜ ⵏⵏⵙ ⵜⵉⵎⴷⵔⴰ ⵢⴰⵜ ⵜⵎⴽⵜⵉⵜ ⵏ ⵜⴰⴼⵔⵉⵇⵜ ⵉⴳⴰⵏ ⵜⴰⵇⴱⵓⵔⵜ ⵏⵏⴰ ⵉⵙⴰⵡⴰⵍⵏ ⵖⴼ ⵜⵏⵇⵇⵉⵙⵜ ⵏ ⵓⴽⴽⵍⵓ ⴷ ⵓⵙⴷⵔⴼⵉ. ⴷ ⵉⴳ ⵢⴰⵏ ⵢⵉⵎⵉⵙ ⴰⵎⵏⵢⴰ ⴰⴽⵙⵡⴰⵜ ⴷⴰ ⵉⵜⵜⵓⴽⴽⴰⵜ ⵙ ⵙⵉⵏ ⵉⴽⵓⵕⴰⵢⵏ ⴳⴰⵏⵉⵏ ⵣⵓⵏ ⴷ ⵜⵉⵇⵓⴱⴰ ⵉ ⵓⵙⵙⵉⵎⵖⵔ ⵏ ⵢⵉⵎⵙⵍⵉ ⴷ ⵓⵙⵡⴰⵍⴰ ⵏ ⵓⵎⵓⵙⵙⵓ ⵏ ⵉⵎⴷⵔⴰⵣⵏ ⴳ ⵓⵙⴰⵢⵙ. ⴷ ⴰⵔ ⵜⵜⵓⵔⴰⵔⵏ ⵉⴳⴰⵏⴳⴰⵜⵏ ⴰⴷ ⵉⵎⵇⵔⴰⵏⵏ, ⵏⵏⴰ ⵉⵜⵜⵓⵙⴽⴰⵔⵏ ⵙⴳ ⵓⴽⵛⵛⵓⴹ ⴷ ⵢⵉⵍⵎ, ⵢⴰⵜ ⵜⵉⵍⴰⵍⵜ ⵜⴰⴳⵓⵎⴰⵏⵜ ⴳ ⵜⵎⵢⵓⵔⵉⵏ "ⵍⵍⵉⵍⵜ" (ⴰⴷⵔⴷⴱ), ⵍⵍⵉⴳ ⴰⵔ ⵙⵡⵓⵔⵉⵢⵏ ⵡⴰⵏⵢⴰⵜⵏ ⵏⵏⵙⵏ ⵉⴷⵓⵙⵏ ⴷ ⵉⵜⵜⵡⴰⵍⴰⵙⵏ, ⵜⴰⵎⴰ ⵏ ⵓⴳⵏⴱⵔⵉ ⴷ ⵜⵇⵔⵇⴰⵡⵉⵏ, ⵅⴼ ⵡⴰⴽⴰⵎ ⵏ ⵡⴰⴷⴷⴰⴷ ⵏ "ⴰⵃⵢⵢⵕ" ⴰⵏⵉⵎⴰⵏ, ⵍⵍⵉ ⵉⵜⵜⵓⵙⵎⵔⴰⵙⵏ ⴰⵎ ⵢⴰⵏ ⵢⵉⵎⵉⵙ ⵏ ⵜⴰⵊⵊⵉⵜ ⵜⴰⵏⵢⵉⵎⴰⵏⵜ ⴷ ⵓⵎⵢⴰⵡⴰⴹ ⴰⴽⴷ "ⵉⵎⴰⴹⴰⵍⵏ ⴼⴼⵔⵏⵉⵏ". ⴷ ⵜⵎⵢⴰⵏⴰⵡ "ⴳⴰⵏⴳⴰ" ⴳ ⵜⵙⵖⴰⵏ ⵏⵏⵙ ⵜⵉⵎⴰⵜⵔⴰⵏⵉⵏ ⴷ ⵜⵎⵢⴰⵡⴰⴹⵉⵏ ⴰⴽⴷ ⵜⵎⵢⵓⵔⵉⵏ ⵏ "ⴼⵓⴷⵓ" ⴳ ⵀⴰⵢⵜⵉ ⴷ "ⵎⴰⴽⵓⵎⴱⴰ" ⴳ ⴱⵕⴰⵥⵉⵍ, ⵍⵍⵉⴳ ⵛⵛⴰⵔⵏ ⴰⴽⴽⵯ ⴰⵙⵎⵔⵙ ⵏ ⵡⴰⵏⵢⴰ ⴰⵎ ⴽⵔⴰ ⵏ ⵡⵓⴳⴳⵓⴳ ⵏ ⵓⵣⴳⴳⵔ ⵖⵔ ⵓⵙⴰⵜⵜⵓⵢ ⴰⵏⵉⵎⴰⵏ ⴷ ⵓⵙⵅⵡⵓ ⵏ ⵜⵎⴽⴽⵓⵍⴰ ⵜⵉⴼⵔⵢⴰⵏⵉⵏ (Emotional charges), ⴰⵢⵍⵍⵉ ⵜ ⵉⵜⵜⴰⵊⵊⴰⵏ ⴰⴷ ⵉⴳ ⴰⵢⴷⴰ ⴰⵏⴼⴳⴰⵏ ⴰⴳⵔⵎⵏⵥⴰⵡ ⵉⵙⵎⵓⵏⵏ ⴳⵔ ⵜⵥⵓⵕⵉ, ⴷ ⵜⵖⴰⵍⵜ, ⴷ ⵓⵙⵓⵊⵊⵉ ⴰⵖⵔⴼⴰⵏ. ⴷ ⴰⵡⴷ ⵉⵎⵉⵙ ⴰⴷ ⴰⵔ ⵜ ⵙⵙⵎⵔⴰⵙⵏ ⴱⴰⵀⵔⴰ ⵡⵉⴷⴰ ⵎⵉ ⵜⵜⵉⵏⵉ "ⵉⵙⵎⴳⴰⵏ" ⵡⵉⵍⵍⵉ ⵍⵍⴰⵏⵉⵏ ⴳ ⵢⵉⴼⴼⵓⵙ ⵏ ⵍⵎⵖⵔⵉⴱ ⴰⵎ ⵙⵓⵙ ⴷ ⵜⵇⴱⵉⵍⵜ ⵏ ⵉⵃⴰⵃⴰⵏ ⴷ ⵎⴰⴷ ⵜⵏ ⵉⴷ ⵉⵡⴰⵍⴰⵏ.

## ⵥⵕ ⵓⴳⴳⴰⵔ

* ⴰⵏⴳⵏⴰⴳ
* ⴰⵥⴰⵡⴰⵏ ⵏ ⴳⵏⴰⵡⴰ

## ⵉⵙⴰⵖⵓⵍⵏ
ⵏⵏⴰⵇⵓⵙ

**ⵏⵏⴰⵇⵓⵙ** (ⵙ ⵜⴼⵕⴰⵏⵚⵉⵚⵜ: le Tambour de frein), ⴷ ⵢⴰⵏ ⵢⵉⵎⵉⵙ ⵏⵏⴰ ⴱⴰⵀⵔⴰ ⵉⵜⵜⵓⵙⵎⵔⴰⵙⵏ ⴳ ⵜⵥⵓⵕⵉ ⵏ ⵓⵃⵡⴰⵛ ⴳ ⵍⵎⵖⵔⵉⴱ, ⴷ ⵉⴳ ⵙⴳ ⵉⵎⴰⵙⵙⵏ ⵍⵍⵉ ⴱⴰⵀⵔⴰ ⵃⵎⵍⵏ ⵎⴷⴷⵏ ⴰⴷ ⴰⵙ ⵙⵙⴼⵍⴷⵏ  ⴰⵛⴽⵓ ⵜⵍⵍⴰ ⵖⵓⵔⵙ ⵢⴰⵜ ⵜⵏⴰⵏⴰ/ⵓⵙⵔⵙⵔ ⵉⵥⵉⵍⵏ. ⴷ ⵏⵏⴰⵇⵓⵙ ⴰⴷ ⴰⴷ ⵉⵙⵏⵓⵍⴼⵓⵏ ⴰⵎⵢⴰⵙ ⴷ ⵓⵎⵙⴰⵙⴰ ⴳⵔ ⵉⵎⴰⵙⵙⵏ. ⴳ ⵓⵎⴰⵡⴰⵍ ⴰⴼⵕⴰⵏⵚⵉⵚ, ⴰⵔ ⴰⵙ ⵜⵜⵉⵏⵉⵏ "le Tambour de frein" (ⵜⵓⴷⵉⵎⵜ ⵏ ⵓⵎⴰⵡⴰⵖ). 

## ⵥⵕ ⵓⴳⴳⴰⵔ

* ⴰⵃⵡⴰⵛ

## ⵉⵙⴰⵖⵓⵍⵏ
ⴷⵓⵏⴽⵔⴼⵓⵔⵜ

**ⴷⵓⵏⴽⵔⴼⵓⵔⵜ** (ⵙ ⵜⵀⵓⵍⴰⵏⴷⵉⵜ: Donkervoort Automobielen BV) ⵜⴳⴰ ⵢⴰⵜ ⵜⵎⵙⵙⵏⵜⵉⵜ ⵜⴰⵀⵓⵍⴰⵏⴷⵉⵜ ⵉⵙⴽⴰⵔⵏ ⵜⵓⵚⴽⴰ ⵏ ⵜⵀⵉⵔⴰ ⵜⵉⵎⴰⵏⵓⵏⵏ, ⴰⵙⵖⵉⵎ ⵏⵏⵙ ⵉⵍⵍⴰ ⴳ ⵍⵉⵍⵉⵙⵜⴰⴷ. ⵜⴻⵜⵜⵓⵙⵙⴰⵏ ⵜⵎⵙⵙⵏⵜⵉⵜ ⴰⴷ ⵙ ⵓⴼⴰⵔⵙ ⵏ  ⵜⵀⵉⵔⴰ ⴼⵙⵙⵓⵙⵏⵉⵏ ⴳ ⵓⵙⵜⴰⵍ ⵍⵍⵉ ⵉⵜⵜⵙⵖⴰⵎⵏ ⵙ ⵓⴼⵓⵙ.

## ⵉⵙⴰⵖⵓⵍⵏ
ⴰⵎⴰⵍ ⵜⵉⵣⵏⵉⵜ

**ⴰⵎⴰⵍ ⵜⵉⵣⵏⵉⵜ** ⴷ ⵢⴰⵏ ⵓⵙⴳⵔⴰⵡ ⴷ ⵢⴰⵜ **[[ⵜⵔⴰⴱⴱⵓⵜ ⵜⴰⵎⵖⵔⴰⴱⵉⵢⵜ]]** ⵙⴳ ⵜⵎⴷⵏⵉⵜ ⵏ ⵜⵣⵏⵉⵜ ⵏⵉⵔ ⵜⴰⵎⴷⵉⵏⵜ ⵏ ⵏⵏⵇⵔⵜ. ⴰⵔ ⵜⵜⵓⵔⴰⵔ ⴷⵉ ⵜⴰⵣⵓⵏⵉ ⵜⵉⵙⵙ ⵙⵏⴰⵜ ⵏ ⵓⵎⵃⵉⵣⵡⴰⵔ ⴰⵎⵖⵔⵉⴱⵉ ⵏ ⵜⵛⴰⵎⵎⴰ ⵏ ⵓⴹⴰⵔ, ⵉⵜⵜⵓⵙⵙⵔⵙⵍ ⵙⴳ ⵓⵙⴳⴳⵯⴰⵙ ⵏ 1948 ⴳ ⵜⵖⵔⵎⵜ ⵏ ⵜⵣⵏⵉⵜ.

## ⵜⵉⵙⴽⵔⴰⵡⵉⵏ
ⴰⵍⴰⵢ ⵙ ⵜⴰⵣⵓⵏⵉ ⵜⵉⵙⵙ ⵙⵏⴰⵜ ⵏ ⵓⵎⵃⵉⵣⵡⴰⵔ ⴰⵎⵖⵔⵉⴱⵉ ⵏ ⵜⵛⴰⵎⵎⴰ ⵏ ⵓⴹⴰⵔ ⵣⴳ 1975 ⴰⵔ 1988 ⴰⴹⵓⵏⴹ ⵙⵉⵙ ⴳ ⵓⵙⴳⴳⵯⴰⵙ 2024/2025 , ⴷⵉⵅ ⵜⵍⴽⴽⵎ ⴰⵔⴰⴱⴱⵓ ⵏ 16 ⵙⴳ   ⴰⴽⴰⵙ ⵏ ⵓⴷⴰⴱⵓ ⴳ ⵉⵎⴰⵔⵔⵏ 2009/2010 , 2015/2016 ⴷ 2022/2023.

## ⴰⴳⴷⵓⴷ
ⵖⵓⵔ ⴰⵎⴰⵍ ⵜⵉⵣⵏⵉⵜ ⵢⴰⵏ ⵏ ⵓⴳⴷⵓⴷ ⴰⵎⵊⵀⴷⵉ , ⵜⵜⵢⴰⵙⵙⴰⵏ ⵙ ⵓⵙⵏⴳⴱⵉ ⵏⵏⵙⵏ ⵙ ⵉⴳⴷⵓⴷⵏ ⵏ ⵜⵔⵓⴱⴱⴰ , ⵓⵍⴰ ⵙ ⵜⵉⵍⵉⵜ ⴳ ⵉⵎⵃⵉⵣⵡⴰⵔⵏ ⵉⵙⵜⴰⵡⵀⵎⵎⴰⵏ

## ⵓⵍⵜⵔⴰⵙ ⵔⵉⵣⵉⵏⴳ
ⴷ **ⵓⵍⵜⵔⴰⵙ ⵔⵉⵣⵉⵏⴳ** ⵏ ⵓⴳⴷⵓⴷ ⵏ ⴰⵎⴰⵍ ⵜⵉⵣⵏⵉⵜ; ⵜⵜⵢⵙⵔⴰⵙⵏⵜ ⵜⵔⵙⴰⵍ ⵏⵏⵙ ⴳ ⵓⵙⴳⴳⵯⴰⵙ ⵏ 2008 ⵙ ⵜⵖⴰⵔⴰⵙⵜ ⵏ ⵜⵓⴷⴷⵓⵔⵜ ⵉⴷⴰⴳⴼⴰ ⵜⴰⵎⴰⵜⴰⵔⵜ ⵏⵏⵙ, ⵎⴽ ⴰⵏⵏ ⴷ ⵜⵡⴰⵍⵜ "UR_08".

## ⵥⵕ ⵓⴳⴳⴰⵔ
*ⵜⴰⵍⵃⴰⵙⴰⵏⵜ ⵏ ⵓⴳⴰⴷⵉⵔ
*ⵜⴰⴱⵔⵣⴰ ⵜⴰⵏⴰⵎⵓⵔⵜ ⵜⴰⵎⵖⵔⵉⴱⵉⵜ

## ⵉⵙⴰⵖⵓⵍⵏ
ⵜⴰⵔⴰⴱⴱⵓⵜ ⵏ ⵓⴷⴰⴷⵏ

**ⵜⴰⵔⴰⴱⴱⵓⵜ ⵏ ⵓⴷⴰⴷⵏ** ⵏⵖ **ⵜⴰⵔⴰⴱⴱⵓⵜ ⵏ ⵡⵓⴷⴰⴷⴰⵏ** ⵜⴳⴰ ⵢⴰⵜ ⵙⴳ ⵜⵔⵓⴱⴱⴰ ⵏ ⵍⵎⵖⵔⵉⴱ ⴰⵔ ⵜⵜⵉⵔⵉⵔⵏ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⴷ ⵜⴷⴰⵔⵉⵊⵉⵜ ⵜⴰⵎⵖⵔⵉⴱⵉⵜ ⵜⴻⵜⵜⵓⵙⵙⵔⵙⵍ ⴳ ⵓⵙⴳⴳⵯⴰⵙ 1978 ⴳ ⴱⵏ ⵙⵔⴳⴰⵡ ⵏⵏⴰ ⴷ ⵉⵍⵍⴰⵏ ⴳ ⵓⴳⴰⴷⵉⵔ. ⵜⴰⵔⴰⴱⴱⵓⵜ ⴰⴷ ⵜⴽⴽⴰ ⵜⵜ ⵉⵏⵏ ⵙ ⵢⵉⵙⵎ ⵏⵏⵙ ⴰⴷⴷⵊⴰⵔⵏ ⴹⴰⵕⵜ ⵏⵏⵙ ⵙⵙⵓⵔⵔⵉⵏ ⵜ ⵜⵉⴷ ⵙ ⵡⵓⴷⴰⴷⵏ. ⴷⴰⵔⵙⵏ ⵎⴰⵢⴷ ⵉⵜⵜⴳⴳⴰⵏ 14 ⵏ ⵡⴰⵍⴱⵓⵎ ⵏ ⵓⵎⴰⵔⴳ.

ⵜⴻⵜⵜⵡⴰⵙⵙⵏ ⵜⵔⴰⴱⴱⵓⵜ ⴰⴷ ⵜⴰⵎⵇⵔⴰⵏⵜ ⵙ ⵓⵣⴷⴰⵢ ⵏⴳⵔ ⵉⵎⵓⵔⵉⴳⵏ ⵉⵇⴱⵓⵔⵏ ⴷ ⵉⵎⴰⵢⵏⵓⵜⵏ ⵏ ⵜⵎⴰⵣⵉⵖⵜ. ⵜⵜⴽⵍ ⵅⴼ ⵔⴼⴼⵙ ⵏⴳⵔ  ⵡⴰⵏⵢⴰ ⵉⴼⵙⵙⵓⵙⵏ ⴷ ⵓⴱⴰⵏⵊⵓ ⴷ ⵓⴳⵉⵜⴰⵔ ⴷ ⵜⴰⵍⵍⵓⵏⵜ, ⴹⴼⵕⵏ ⴰⵡⴷ ⵜⴰⵖⴰⵔⴰⵙⵜ ⵏ ⵜⴳⵔⵓⴱⴱⵉⵜ, ⴽⵉⴳⴰⵏ ⵏ ⵎⴰ ⴳ ⴰⵔ ⵜⵏ ⵏⵏ  ⵏⵜⵜⴰⴼⴰ ⴳ ⵜⵎⵖⵔⵉⵡⵉⵏ.

## ⴰⴱⵔⵉⴷ ⵏ ⵜⵢⴰⴼⵓⵜ
ⴳ ⵓⵎⵣⵡⴰⵔⵓ ⴽⴽⴰⵏ ⵜⵜ ⵉⵏⵏ ⴰⵙⵎⵓⵙⵙⵓ ⵏⵏⵙⵏ ⵉⵥⵍⵉ ⵖⴰⵙ ⵙ ⵜⵎⵖⵔⵉⵡⵉⵏ ⴳ ⵙⵓⵙ ⴷ ⵓⴳⴰⴷⵉⵔ. ⵉⵥⴹⴰⵕ ⴰⴷ ⵏⵉⵏⵉ ⵜⴰⵔⴰⴱⵓⵜ ⵜⴱⴷⴷ ⵅⴼ ⵉⴹⴰⵕⵏ ⵏⵏⵙ ⵙⴳ ⵓⵙⴳⴳⵯⴰⵙ 1985 ⵙ ⵜⵢⴰⴼⵓⵜ ⵜⴰⵣⵡⴰⵔⵓⵜ ⴷ ⵜⵎⵙⵙⵓⵔⵜ “ ⵚⴰⵡⵜ ⵍⵎⴰⵄⴰⵔⵉⴼ”.
ⵜⵜⵃⵉⴷ ⵜⵔⴰⴱⵓⵜ ⵏⴳⵔ 14 ⴷ 25 ⵡⴰⴱⵓⵎ ⵜⵜⵡⴰⵙⴰⵏ ⴱⴰⵀⵔⴰ ⴳⵉⵙ “ⴹⵉⴼ ⵍⵍⴰⵀ” , “ⵓⵎⴰⵏⵉ ⴰⵜⴳⵉⵜ” , “ⵛⵛⵉ ⵉⵎⵉⴽ ⴼⵍ ⵉⵢⵉ ⵉⵎⵉⴽ “ , “ⴰⵎⵣⴰⵜ ⵉⵢⵉ ⴰⴷⵓⵔ ⴹⵔⵖ” ⴷ ⴽⵉⴳⴰⵏ. ⵜⵜⵢⵓⵙⵙⴰⵏⵜ ⵜⴰⵍⵍⵖⵉⵏ ⵏⵏⵙⵏ ⵙ ⵜⵎⴷⵢⴰⵣⵉⵏ ⵖⵣⵣⵉⴼⵏⵉⵏ 

## ⴰⵎⵎⴳⵏⵜ ⴰⵏⴰⵎⵓⵔ ⴷ ⵓⵎⴰⴹⵍⴰⵏ
ⵉⴷⵔⴰ ⴳ ⵓⵏⵜⴰⵢ ⵉⵏⵎⵓⴳⴳⴰⵔⵏ ⵉⵎⵖⵔⵉⴱⵉⵜⵏ ⴷ ⵉⵎⵓⴹⵍⴰⵏ: ⴰⵏⵎⵓⴳⴳⴰⵔ ⵏ ⵜⵎⵉⵜⴰⵔ ⴳ ⴰⴳⴰⴷⵉⵔ ⵏⵜⵜⴰ ⴷ ⵢⴰⵜ ⵜⵎⵙⴰⵔⵜ ⵏ ⵜⵓⵙⵙⵏⴰ ⵜⴰⵎⴰⴹⴰⵍⵜ ⴰⵔ ⵉⵜⵜⵢⵓⵙⴽⴰⵔ ⴽⵓ ⴰⵙⴳⴳⵯⴰⵙ ⴳ ⵜⵎⴷⵉⵏⵜ ⵓⴳⴰⴷⵉⵔ , ⴳ ⵉⵡⵜⵜⴰⵙ ⵏⵏⵙ ⴰⵙⴼⵓⴳⵍⵓ ⵙ ⵓⵎⴰⵔⴳ ⵏ ⵜⵎⴰⵣⵉⵖⵜ ⵏⵣⴷⵉⵜ ⴷ ⵜⵔⵎⵉⵜⵉⵏ ⵏ **ⵓⵎⴰⵔⴳ ⴰⵎⴰⴹⵍⴰⵏ**.
ⵙⵙⵉⴷⵔⵏ ⵜⵉⴼⵓⴳⵍⵉⵡⵉⵏ ⵜⵉⵎⴰⴹⵍⴰⵏⵉⵏ ⴳ ⴼⵕⵏⵚⴰ , ⴱⵍⵊⵉⴽⴰ , ⴷⴷⵉⵏⴰⵎⴰⵔⴽ , ⵍⴱⵔⴰⵣⵉⵍ, ⵎⵉⵔⵉⴽⴰⵏ , ⴰⵎ " Rainforest World Music Festival" ⴳ ⵎⴰⵍⵉⵣⵢⴰ ⴷ "Sauti za Busara" ⴳ ⵟⴰⵏⵥⴰⵏⵢⴰ. 

## ⵉⴹⵉⵚ ⵏ ⵓⴷⴰⴷⵏ
ⵜⴳⴰ ⵜⵔⴰⴱⴱⵓⵜ ⵏ ⵡⵓⴷⴰⴷⵏ ⵙⴳ ⵉⵣⵡⴰⵔⵏ ⵏ ⵜⵣⵍⵉ ⵜⴰⵎⴰⵣⵉⵖⵜ ⵜⴰⵜⵔⴰⵔⵜ, ⵜⴼⵍ ⴷ ⵜⵓⵙⵓⵔⵜ ⴳ ⵜⵥⵓⵕⵉ ⵍⵎⵖⵔⵉⴱ ⴷ ⵓⵎⴰⴹⵍⴰⵏ.

## ⵉⵎⵙⵍⴰⵢⵏ ⵏ ⵜⵔⴰⴱⴱⵓⵜ
*ⵄⴱⴷ ⵍⵍⴰⵀ ⵍⴼⵡⵡⴰ
*ⵃⵎⴰⴷ ⵍⴼⵡⵡⴰ
*ⵍⵄⵕⴱⵉ ⴰⵎⵀⴰⵍ
*ⵅⴰⵍⵉⴷ ⵍⴼⵡⵡⴰ
*ⵍⵄⵕⴱⵉ ⴱⵓⵅⵔⵎⵓⵙ

## ⵥⵕ ⵓⴳⴳⴰⵔ
*ⵚⴰⵍⵃ ⵍⴱⴰⵛⴰ
*ⵎⵓⵃⵎⵎⴰⴷ ⴰⵍⴱⵏⵙⵉⵔ

## ⵉⵙⴰⵖⵓⵍⵏ
ⴼⴰⵟⵉⵎⴰ ⴱⵓⴱⴽⴷⵉ

**ⴼⴰⵟⵉⵎⴰ ⴱⵓⴱⴽⴷⵉ** ⵏⵖ ⴼⴰⵟⵉⵎⴰ ⵄⵍⵉ ⴱⵓⴱⴽⴷⵉ (ⵜⵍⵓⵍ ⴳ 7 ⵎⴰⵢⵢⵓ 1970) ⵜⴳⴰ ⵢⴰⵜ ⵜⵎⵙⵙⵓⴼⵖⵜ ⵏ ⵉⴼⵉⵍⵎⵏ ⵉⵎⴰⵣⵉⵖⵏ ⵉⵎⵖⵔⵉⴱⵉⵢⵏ, ⵜⴳⴰ ⵙⴳ ⵜⵎⵙⵙⵓⴼⵖⵉⵏ ⵜⵉⵅⴰⵜⴰⵔⵉⵏ ⴳ ⵢⵉⴳⵔ ⵏ ⵙⵙⵉⵏⵉⵎⴰ ⵜⴰⵎⴰⵣⵉⵖⵜ. ⵜⵙⵙⵓⴼⵖ ⴷ ⵜⵓⴳⴷⵜ ⵏ ⵉⴼⵉⵍⵎⵏ ⴷ ⵉⵎⵙⴷⴷⵉⵜⵏ ⵉⵜⵉⵍⵉⴼⵉⵣⵢⵓⵏ ⵉⵎⵖⵔⵉⴱⵉⵢⵏ, ⵍⵍⵉⴳ ⵜⴻⵜⵜⵓⵥⵍⴰⵢ ⴳ ⵜⵡⵓⵔⵉⵡⵉⵏ ⵏⵏⴰ ⵉⵙⵎⵓⵏⵏ ⴳⵔ ⵓⵙⵓⴳⵏ, ⴷ ⵜⵎⵙⴽⵙⴰⵍⵜ, ⴷ ⵓⵢⵏⵏⴰ ⴷ ⵉⵜⵜⵢⵓⵙⴰⵢⵏ ⵙⴳ ⵜⴰⵍⵍⴰⵙⵉⵏ ⵜⵉⵖⵔⴼⴰⵏⵉⵏ ⵜⵉⵎⵖⵔⵉⴱⵉⵢⵏ, ⴰⵢⵍⵍⵉ ⵜⵜ ⵢⵓⴷⵊⴰⵏ ⴰⴷ ⵜⴰⵎⵥ ⴰⴼⵔⵉⵙⵎ ⵏ "ⵍⴰⵍⵍⴰⵙ ⵏ ⵡⴰⵍⵍⴰⵙ ⴷ ⵜⴰⵢⵙⵉ".

## ⵜⵓⴷⵔⵜ ⵏⵏⵙ
ⵜⵍⵓⵍ ⵜⵏⴰⵥⵓⵕⵜ ⴼⴰⵟⵉⵎⴰ ⴱⵓⴱⴽⴷⵉ ⴳ 7 ⵎⴰⵢⵢⵓ 1970 ⴳ ⵜⵎⴷⵉⵏⵜ ⵏ ⵡⴰⵏⴼⴰ. ⵜⵖⵔⴰ ⴳ ⵕⵕⴱⴰⵟ, ⵜⵓⵎⵥ ⴰⵙⵍⴽⵉⵏ ⴳ ⵓⵙⵙⵓⴼⵖ ⴰⵙⵉⵏⵉⵎⴰⵢ ⵙⴳ ⵓⵙⵉⵏⴰⴳ ⴰⵏⴰⴼⵍⵍⴰ ⵏ ⵜⵥⵓⵕⵉ ⵜⴰⵎⵣⴳⵓⵏⵜ ⴷ ⵓⵙⵎⵓⵙⵙⵓ ⴰⴷⵍⵙⴰⵏ, ⴷ ⵜⴽⴽⴰ ⵜⵜ ⵉⵏⵏ ⵜⵣⵡⵉⵔⵉ ⵏⵏⵙ ⴳ ⵓⵙⵙⵓⴼⵖ ⵙⴳ ⵓⵎⵣⴳⵓⵏ.

## ⵜⴰⵡⴰⴷⴰ ⵏⵏⵙ ⵜⴰⵣⵣⵓⵍⴰⵏⵜ
ⴳ ⵜⵣⵡⵉⵔⵉ, ⵜⵙⵡⵓⵔⵉ ⴼⴰⵟⵉⵎⴰ ⴱⵓⴱⴳⴷⵉ ⴷ ⴼⴰⵔⵉⴷⴰ ⴱⵓⵕⵇⵉⵢⵢⴰ ⴳ 1995 ⴰⵎ ⵜⵎⴰⵡⴰⵙⵜ ⵏ ⵓⵎⵙⵙⵓⴼⵖ. ⴹⴰⵕⴰⵜ ⵏ ⵢⴰⵏ ⵓⵙⴳⴳⵯⴰⵙ, ⵜⵓⵔⴰ ⵉⵙⵉⵏⴰⵔⵢⵓⵜⵏ ⴰⴽⴷ ⵉⵎⵙⵙⵓⴼⵖⵏ ⵣⵓⵏ ⴷ ⵎⵓⵃⵎⵎⴰⴷ ⵉⵙⵎⴰⵄⵉⵍ, ⴷ ⵃⴰⵙⴰⵏ ⴱⵏⵊⵍⵍⵓⵏ, ⴷ ⵄⴱⴷⵍⵎⵊⵉⴷ ⴰⵔⵔⵛⵉⵛ. ⴳ ⵓⵙⴳⴳⵯⴰⵙ 1999, ⵜⵙⵙⵓⴼⵖ ⴷ ⴰⴼⵉⵍⵎ ⵏⵏⵙ ⴰⵜⵉⵍⵉⴼⵉⵣⵢⵓⵏ ⴰⵎⵣⵡⴰⵔⵓ "ⵜⴰⴳⴳⵓⵔⵜ ⵏ ⵓⵏⴰⵔⵓⵣ". ⴳ 2006, ⵜⵓⵡⵉ ⴽⵕⴰⴹⵜ ⵜⵙⵎⵖⵓⵔⵉⵏ ⴳ ⵜⵙⵓⵜⵍⵜ ⵜⵉⵙ ⵙⵏⴰⵜ ⵏ ⵓⵏⵎⵓⴳⴳⴰⵔ ⴰⵏⴰⵎⵓⵔ ⵏ ⵙⵙⵉⵏⵉⵎⴰ ⵜⴰⵎⴰⵣⵉⵖⵜ ⵖⴼ "ⵃⵎⵎⵓ ⵓ ⵏⴰⵎⵉⵔ" (ⵜⴰⵙⵎⵖⵓⵔⵜ ⵜⴰⴽⵙⵡⴰⵜ, ⴰⵙⵓⴼⵖ ⴰⵎⵓⴼⴰⵢ) ⴷ "ⵉⵎⵓⵔⴰⵏ" (ⴰⵙⵉⵏⴰⵔⵢⵓ ⴰⵎⵓⴼⴰⵢ). ⴳ 2021, ⵜⵙⵙⵓⴼⵖ ⴷ ⴱⵓⴱⴽⴷⵉ ⴰⴼⵉⵍⵎ ⵏⵏⵙ ⴰⵙⵉⵏⵉⵎⴰⵢ ⴰⵖⵣⵣⴰⴼ ⴷ ⵓⵎⵣⵡⴰⵔⵓ "ⴰⵏⴰⵟⵓ".

ⵜⴰⵎⵙⵙⵓⴼⵖⵜ ⴰⴷ ⵏⵏⴰ ⵉⵙⴰⵡⴰⵍⵏ ⵜⴰⴷⴰⵔⵉⵊⵜ ⵜⴰⵎⵖⵔⵉⴱⵉⵜ ⴷ ⵜⵎⴰⵣⵉⵖⵜ, ⵜⵏⵏⵖⵣⵍ  ⴱⴰⵀⵔⴰ ⵙ ⵜⴷⵍⵙⴰ ⵜⴰⵎⴰⵣⵉⵖⵜ, ⵉⴷⴷⵖ ⵜⴳⴰ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵜⴰⴷⵙⵍⴰⵏⵜ ⴳ ⵜⵓⴳⴷⵜ ⵏ ⵜⵡⵓⵔⵉⵡⵉⵏ ⵏⵏⵙ, ⴷ ⴰⵡⴷ ⵉ ⵓⴼⵓⵍⴽⵍⵓⵕ ⴰⵖⵔⴼⴰⵏ ⴷ ⵓⵎⵣⵔⵓⵢ ⴰⵎⵖⵔⵉⴱⵉ, ⴷ ⵙⵉⵏ ⵉⵜⵙⵏ ⵏⵏⴰ ⴳⴰⵏ ⵉⵎⵔⵙⴰⵏ ⵉⵎⵢⴰⴹⴼⴰⵕⵏ ⴳ ⵉⴼⵉⵍⵎⵏ ⵏⵏⵙ.

## ⵜⵉⵡⵓⵔⵉⵡⵉⵏ ⵏⵏⵙ
ⴷⴰ ⵜⵜⵍⵉⵏⵜ ⵜⵎⵙⴰⵔⵉⵏ ⵏ ⵜⵓⴳⴷⵜ ⴳ ⵉⴼⵉⵍⵎⵏ ⴷ ⵉⵙⴷⴷⵉⵜⵏ ⵏⵏⵙ ⴳ ⵉⵣⵎⴰⵣ ⵉⵣⴰⵢⴽⵓⵜⵏ ⴳ ⵍⵎⵖⵔⵉⴱ, ⴷⴰ ⴷ ⵜⴻⵜⵜⴰⵙⵉ ⵜⵉⵎⵙⴰⵔⵉⵏ ⵏⵏⵙ ⵙⴳ ⵜⴰⵍⵍⴰⵙⵉⵏ ⵜⵉⵖⵔⴼⴰⵏⵉⵏ ⵏ ⵜⴰⵢⵙⵉ ⵜⴰⵎⵖⵔⵉⴱⵉⵜ. ⵀⴰ ⵢⴰⵜ ⵜⵍⴳⴰⵎⵜ ⵏ ⴽⵔⴰ ⵜⵡⵓⵔⵉⵡⵉⵏ ⵏⵏⵙ:

### ⵉⴼⵉⵍⵎⵏ

# 1999: ⵜⴰⴳⴳⵓⵔⵜ ⵏ ⵓⵏⴰⵔⵓⵣ
# 2003: ⵜⴰⴷⵡⵉⴱⵜ
# 2005: ⴰⴳⴰⴷⴰⵣ ⵏ ⵜⵎⵖⴰⵔⵉⵏ
# 2006: ⵃⵎⵎⵓ ⵓ ⵏⴰⵎⵉⵔ
# 2011: ⵜⴰⴼⵓⴽⵜ ⵏ ⵓⵇⵏⴷⵉⵍ
# 2022: ⴰⵏⴰⵟⵓ

### ⵉⵎⵙⴷⴷⵉⵜⵏ

# 2002: ⵜⴰⵡⵊⵊⴰⵜ
# 2003: ⴰⵎⵓⴷ
# 2005: ⵕⵎⵎⴰⵏⴰ ⴷ ⴱⵕⵟⴰⵍ
# 2009: ⵃⴷⵉⴷⴷⴰⵏ
# 2013: ⵃⴷⵉⴷⴷⴰⵏ 2
# 2014: ⵣⵀⵕ ⴷ ⵎⵔⵉⵛⵛⴰ

## ⵥⵕ ⵓⴳⴳⴰⵔ

* ⵙⵙⵉⵏⵉⵎⴰ ⵜⴰⵎⴰⵣⵉⵖⵜ

## ⵉⵙⴰⵖⵓⵍⵏ
ⴰⵙⴳⵔⴰⵡ ⵓⵍⴰⵎⴱⵉⴽ ⴷⵛⴰⵢⵔⴰ

**ⴰⵙⴳⵔⴰⵡ ⵏ ⵡⵓⵍⴰⵎⴱⵉⴽ ⴷⵛⴰⵢⵔⴰ** ⴷ ⵢⴰⵜ ⵜⵔⴰⴱⴱⵓⵜ ⵜⴰⵎⵖⵔⴰⴱⵉⵢⵜ ⵙⴳ ⵜⵎⴷⵏⵉⵜ ⵏ ⴷⵛⴰⵢⵔⴰ. ⴰⵔ ⵜⵜⵓⵔⴰⵔ ⴷⵉ ⵜⴰⵣⵓⵏⵉ ⵜⴰⵎⵣⵡⴰⵔⵓⵜ ⵏ ⵓⵎⵃⵉⵣⵡⴰⵔ ⴰⵎⵖⵔⵉⴱⵉ ⵏ ⵜⵛⴰⵎⵎⴰ ⵏ ⵓⴹⴰⵕ, ⵉⵜⵜⵓⵙⵙⵔⵙⵍ ⵙⴳ ⵓⵙⴳⴳⵯⴰⵙ ⵏ 1940.

## ⵜⵉⵙⴽⵔⴰⵡⵉⵏ
ⴰⵍⴰⵢ ⵙ ⵜⴰⵣⵓⵏⵉ ⵜⴰⵎⵣⵡⴰⵔⵓⵜ ⵏ ⵓⵎⵃⵉⵣⵡⴰⵔ ⴰⵎⵖⵔⵉⴱⵉ ⵏ ⵜⵛⴰⵎⵎⴰ ⵏ ⵓⴹⴰⵔ ⴳ ⵓⵙⴳⴳⵯⴰⵙ 2024/2025 , ⴷⵉⵅ ⵜⵍⴽⴽⵎ ⴰⵔⴰⴱⴱⵓ ⵏ 16 ⵙⴳ   ⴰⴽⴰⵙ ⵏ ⵓⴷⴰⴱⵓ ⴳ ⵉⵎⴰⵔⵔⵏ 2018/2019  ⴷ 2019 ⵜⵍⴽⴽⵎ ⴰⴽⴽⵓⵥ ⵏ ⵜⵙⵎⵓⵔⴰⵏⵜⴳ ⵓⵎⴰⵔ ⵏ 2024.

## ⴰⴳⴷⵓⴷ
ⵖⵓⵔ ⵓⵍⴰⵎⴱⴱⵉⴽ ⴷⴷⵛⴰⵢⵔⵜ ⵢⴰⵏ ⵏ ⵓⴳⴷⵓⴷ ⴰⵎⵊⵀⴷⵉ , ⵜⵜⵢⴰⵙⵙⴰⵏ ⵙ ⵓⵙⵏⴳⴱⵉ ⵏⵏⵙⵏ ⵙ ⵉⴳⴷⵓⴷⵏ ⵏ ⵜⵔⵓⴱⴱⴰ, ⵓⵍⴰ ⵙ ⵜⵉⵍⵉⵜ ⴳ ⵉⵎⵃⵉⵣⵡⴰⵔⵏ ⵉⵙⵜⴰⵡⵀⵎⵎⴰⵏ.

## ⵓⵍⵜⵔⴰⵙ ⵙⵉⴱⵓⵔⵔⵜⵉⵔⵙ ⴷⵛⴰⵢⵔⴰ
ⴷ ⵓⵍⵜⵔⴰⵙ ⵏ ⵓⴳⴷⵓⴷ ⵏ ⵓⵍⴰⵎⴱⴱⵉⴽ ⴷⴷⵛⴰⵢⵔⴰ; ⵜⵜⵢⵙⵔⴰⵙⵏⵜ ⵜⵔⵙⴰⵍ ⵏⵏⵙ ⴳ ⵓⵙⴳⴳⵯⴰⵙ ⵏ 2010.

## ⵥⵕ ⵓⴳⴰⵔ
*ⵍⵎⴰⵖⵔⵉⴱ ⵏ ⵜⵉⵟⵟⴰⵡⵉⵏ
*ⴰⵙⴳⵔⴰⵡ ⵏ ⵍⵎⵖⵔⵉⴱ ⴰⴼⴰⵙⵉ
*ⴰⵎⴰⵍ ⵜⵉⵣⵏⵉⵜ
*ⵜⴰⵍⵃⴰⵙⴰⵏⵜ ⵏ ⵓⴳⴰⴷⵉⵔ
*ⵜⴰⴱⵔⵣⴰ ⵜⴰⵏⴰⵎⵓⵔⵜ ⵜⴰⵎⵖⵔⵉⴱⵉⵜ

## ⵉⵙⴰⵖⵓⵍⵏ
ⵡⴰⵔⴰⵔ

thumb
**ⵡⴰⵔⴰⵔ** ⵉⴳⴰ ⴰⴳⵍⵎⴰⵎ ⴷⴰ ⵉⵜⵜⴽⵜⴰⵔⵏ ⵖ ⵉⵙⴳⴳⵯⴰⵙⵏ ⵍⵍⵉⵖ ⴰ ⵉⵜⵜⵉⵍⵉ ⵓⵏⵥⴰⵔ ⴱⴰⵀⵔⴰ.

ⵉⵍⵍⴰ ⵖ ⵜⵎⵏⴰⴹⵜ ⵏ ⴷⴽⴽⴰⵍⴰ, ⵜⴰⵙⴳⴰ ⵏ ⵙⵉⴷⵉ ⴱⵏⵏⵓⵔ.

## ⵉⵙⴰⴼⵏ ⵍⵍⵉ ⴷⵉⵜⴽⴰ
ⴰⵔ ⴷⵉⵜⴽⴰ ⴽⵍⵄ ⵙⵔⴰⵖⵏⴰ. ⴰⵔ ⴷⵉⵣⵔⴰⵢ ⵖ ⵡⴰⵎⵎⴰⵙ ⵏ ⴱⵏ ⴳⵔⵉⵔ, ⴷ ⴱⵓⵛⵛⴰⵏ ⴷ ⵓⵍⴰⴷ ⵄⵎⵔⴰⵏ.

## ⵎⴰⵏⵉ ⵖⴰⵢⵜ ⴼⴼⵉ
ⴰⵔ ⵉⵜⴼⴼⵉ ⵖ ⵜⴰⵔⴳⴰ ⵏ ⵍⵇⴰⵔⵢⴰ ⵏ ⵙⵉⴷⵉ ⴱⵏⵏⵓⵔ. ⵖⵉⵏ ⴰⵔ ⵜⵉⴷⵓ ⵖ ⵍⵎⴰⵙⴰⵔⵉⴼ ⵏ ⵡⴰⵎⴰⵏ ⵍⵍⵉ ⵉⵜⵜⵉⴷⵓⵏ ⵙ ⵡⴰⴷ ⴼⵍⵉⴼⵍ. ⴰⵔ ⵉⵜⴼⴼⵉ ⵖ ⵓⴳⴰⵔⴰⵡ ⴰⵟⵍⴰⵙⵉ ⵖ ⵊⵕⴼ ⵍⵚⴼⵕ.

## ⵉⵙⴳⴳⵯⴰⵙⵏ ⵍⵍⵉⵖ ⵉⴽⵜⵔ ⴱⴰⵀⵔⴰ
### 2958 (2008)
ⵖ ⵓⵙⴳⴳⵯⴰⵙ 2958 (2008)

Warar decimbe 2008 måjhon enaiwêye solea.jpg
Warar decimbe 2008 aite Sidi Sayide.jpg
Warar decimbe 2008 Ouledes Twira di Mwaride fikis amazirs droete.jpg
Warar decimbe 2008 Ouledes Twira di Mwaride did lon.jpg

### 2964 (2014)
ⵖ ⵓⵙⴳⴳⵯⴰⵙ 2964 (2014)

Warar decimbe 2014 nûlêyes.jpg
Warar decimbe 2014 astantche.jpg
Warar decimbe 2014 vatche.jpg


## ⵉⵙⴰⵖⵓⵍⵏ
ⴼⴰⵟⵉⵎⴰ ⵜⵉⵃⵉⵃⵉⵜ

**ⴼⴰⵟⵉⵎⴰ ⴱⴰⵏⵓ**, ⵏⵏⴰ ⵉⵜⵜⵢⵓⵙⵙⴰⵏⵏ ⵙ **ⴼⴰⵟⵉⵎⴰ ⵜⵉⵃⵉⵃⵉⵜ** ⵎⵥⵥⵉⵏ, ⵜⴳⴰ ⵢⴰⵜ ⵜⵏⴰⵥⵓⵕⵜ ⴷ ⵜⵕⵕⴰⵢⵙⵜ ⴷ ⵜⵙⵎⴷⴰⵢⵜ ⵜⴰⵎⴰⵣⵉⵖⵜ ⵜⴰⵎⵖⵔⵉⴱⵉⵜ, ⵜⴻⵜⵜⵓⵙⵉⵜⴳ ⴰⵎ ⵢⴰⵜ ⵙⴳ ⵜⵅⴰⵜⴰⵔⵉⵏ ⵏ ⵜⵥⵓⵕⵉ ⵜⴰⵎⴰⵣⵉⵖⵜ ⵏ "ⵜⵉⵕⵕⵓⵢⵙⴰ" ⴳ ⵍⵎⵖⵔⵉⴱ. ⵜⵍⵓⵍ ⴳ ⵓⵙⴳⴳⵯⴰⵙ 1969 ⴳ ⵜⵎⵏⴰⴹⵜ ⵏ ⵜⵎⴰⵏⴰⵔ ⵉⴹⴼⵕⵏ ⵉ ⵎⵓⴳⴰⴷⵓⵔ ⴳ ⵜⵇⴱⵉⵍⵜ ⵏ ⵉⵃⴰⵃⴰⵏ, ⵙⴳ ⵡⴰⵏⵙⴰ ⴰⴷ ⴰ ⴳ ⴷ ⵜⵓⵙⵉ ⴰⴼⵔⵉⵙⵎ ⵏⵏⵙ "ⵜⵉⵃⵉⵃⵉⵜ" ⵏⵏⴰ ⵉⵙⵏⵓⵎⴽⵏ ⵙ ⵜⵎⴰⵣⵉⵖⵜ "ⵓⵍⵜ ⵉⵃⴰⵃⴰⵏ".

## ⵜⴰⵍⴰⵍⵉⵜ ⴷ ⵜⵓⴷⵔⵜ ⵏⵏⵙ
ⵜⵎⵇⵇⵓⵔ ⴷ ⴼⴰⵟⵉⵎⴰ ⴱⴰⵏⵓ ⴳ ⵢⴰⵜ ⵜⵡⵊⴰ ⵉⵎⵇⵓⵔⵏ ⵏⵏⴰ ⴳ ⵍⵍⴰⵏ ⵙⴰ ⵏ ⵡⵓⴳⴳⵉⴷⵏ. ⵜⵙⵙⵏ ⵜⵎⵥⵉ ⵜⵓⴳⴷⵜ ⵏ ⵜⵏⵥⴰⵕ ⵜⵉⵏⴰⵎⵓⵏⵉⵏ ⵜⵉⵎⵜⵜⴰⵖⴰⵍⵉⵏ, ⵍⵍⵉⴳ ⴼⵍⵍⴰⵙ ⵙⴱⵣⵣⵉⵣⵏ ⵍⵉⵜⵉⵀⴰⵍ ⴳ ⵜⵉⵣⵉ ⵍⵍⵉ ⴳ ⵢⴰⵍⵍⴰⵀ ⵖⵓⵔⵙ ⵜⵍⵍⴰ ⵜⴰⵎ ⵉⵙⴳⴳⵯⴰⵙⵏ, ⵎⴰⵛⴰ ⵓⵔ ⵙⵓⵔ ⵉⵙⵎⵉⴷ ⵍⵉⵜⵉⵀⴰⵍ ⴰⴷ ⴷ ⵜⵏⵏⵓⵕⵥⵎ ⵉ ⵓⵔⴳⴰⵣ ⴰⵏⵏ. ⴷ ⵜⴰⵀⵍ ⴷⴰⵖ ⵢⴰⵏ ⵙⴳ ⵜⵡⵊⴰ ⵏⵏⵙ ⵏⵏⴰ ⵜ ⵉⴳⴰⵏ ⴷ ⵉⵡⵉⵙ ⵏ ⵄⵎⵎⵉⵙ, ⵎⴰⵛⴰ ⵓⵔ ⴷⴰⵖ ⵙⵎⵉⴷⵏ ⴷ ⵏⵏⵓⵕⵥⵎⵏ, ⵎⴰⵛⴰ ⴳ ⵜⵉⵣⵉ ⵍⵍⵉⴳ ⴷⴰⵔⵙ ⵜⵍⵍⴰ 15 ⵏ ⵓⵙⴳⴳⵯⴰⵙ ⵜⵓⴼⴰ ⴷ ⵉⵖⴼ ⵏⵏⵙ ⵜⴳⴰ ⵜⴰⵎⵙⵜⴳⴳⴰⵔⵜ ⵖⴼ ⵜⴼⵔⵓⵅⵜ ⵏⵏⵙ. ⵜⵉⵎⵙⵓⵜⴰⵍ ⴰⴷ ⴰⵢⴷ ⴷ ⵉⵙⴼⴼⴰⵖⵏ ⵜⵉⵡⵡⵓⴷⵎⴰ ⵏⵏⵙ ⴷ ⵜⵙⴱⵣⵣⵉⵣ ⴼⵍⵍⴰⵙ ⴰⵙⵉⴳⴳⵍ ⵏ ⵜⵙⵉⵎⴰⵏⵜ ⵏⵏⵙ ⵙ ⵜⵎⴼⴽⵉⵜ ⵏⵏⵙ ⵜⴰⵏⴰⵥⵓⵕⵜ.

## ⴰⵣⴰⵣⵓ ⴰⵏⴰⵥⵓⵕ ⴷ ⵜⵣⵣⵓⵍⴰ
ⵜⵓⵎⴰⵏ ⴷ ⵜⵎⴼⴽⵉⵜ ⵜⴰⵎⵥⴰⵡⴰⵏⵜ ⵏ ⴼⴰⵟⵉⵎⴰ ⵣⵉⴽ, ⴰⵢⵍⵍⵉ ⵜⵜ ⵢⵓⵡⵉⵏ ⴳ ⵓⵙⴳⴳⵯⴰⵙ 1983 ⴰⴷ ⵜⵓⵎⵓ ⴳ ⵜⵔⴰⴱⴱⵓⵜ ⵏ ⵓⵏⴰⵥⵓⵕ ⵍⵃⴰⵊⵊ ⵎⵓⵃⵎⵎⴷ ⴰⵍⴱⵏⵙⵉⵔ, ⵖⵉⵏⵏ ⴰ ⴳ ⵜⵙⵙⵏⵜⵉ ⵜⵉⵙⵓⵔⵉⴼⵉⵏ ⵏⵏⵙ ⵜⵉⵎⵣⵡⵓⵔⴰ ⴳ ⵓⵎⴰⴹⴰⵍ ⵏ ⵓⵎⴰⵔⴳ ⴰⵣⵣⵓⵍⴰⵏ. ⵙ ⵓⵙⵔⴰⴳ ⵏ ⵓⵎⴰⴳⴳⵓⵎ ⵏⵏⵙ ⴷ ⵜⴷⵓⵙⵉ ⵏ ⵓⴳⵕⴹ ⵏⵏⵙ, ⵜⵣⵎⵔ ⴳ ⵓⵙⴳⴳⵯⴰⵙ 1986 ⴰⴷ ⵜⵙⵙⵔⵙⵍ ⵜⴰⵔⴰⴱⴱⵓⵜ ⵏⵏⵙ ⵜⴰⵎⵥⴰⵡⴰⵏⵜ ⵜⵓⵙⵍⵉⴳⵜ. ⴰⵢⴰ ⵢⵓⵊⵊⴰ ⵜⵜ ⴰⴷ ⵜⵎⵢⴰⵡⴰⵙ ⴷ ⵉⵏⵎⵖⵓⵔⵏ ⵏ ⵜⵥⵓⵕⵉ ⵜⴰⵎⴰⵣⵉⵖⵜ ⵣⵓⵏ ⴷ ⵍⵃⴰⵊⵊ ⵄⵓⵎⴰⵕ ⵡⴰⵀⵔⵓⵛ ⴷ ⴰⵢⵜ ⴱⵓⵏⵚⵉⵔ. ⵜⵜⵓⵥⵍⴰⵢⵏⵜ ⵜⵡⵓⵔⵉⵡⵉⵏ ⵏⵏⵙ ⵙ ⵓⵙⵎⵓⵏ ⴳⵔ ⵜⵥⵖⵓⵕⵜ ⵜⴰⵎⴰⵣⵉⵖⵜ ⴷ ⵜⵣⵎⵔⵜ ⵖⴼ ⵓⵙⵎⵙⴰⵙⴰ ⴷ ⵓⴳⴷⵓⴷ ⴰⵎⵉⵔⴰⵏ, ⴰⵢⵍⵍⵉ ⵜⵜ ⵉⵙⴽⵔⵏ ⴷ ⵢⴰⵏ ⵡⵓⴷⵎ ⵉⴼⴰⵡⵏ ⴳ ⵜⵥⵓⵕⵉ ⵏ ⵜⵕⵕⵓⵢⵙⴰ.

## ⴰⵎⵎⴳⵏⵜ ⴰⴳⵔⴰⵖⵍⴰⵏ ⴷ ⵉⵏⵎⵓⴳⴳⴰⵔⵏ
ⵓⵔ ⵉⴱⴷⴷ ⵓⵥⵏⵥⵕ ⵏ ⴼⴰⵟⵉⵎⴰ ⵜⵉⵃⵉⵃⵉⵜ ⵖⴰⵙ ⵖⴼ ⵓⴱⴰⵔⴰⵣ ⴰⵏⴰⵎⵓⵔ, ⵎⴰⵛⴰ ⵢⵓⵎⵥ ⵏⵏ ⴰⵔ ⵉⵏⵎⵓⴳⴳⴰⵔⵏ ⵉⴳⵔⴰⵖⵍⴰⵏⵏ ⵉⵅⴰⵜⴰⵔⵏ, ⵍⵍⵉⴳ ⵜⵙⴳⵏⵙⴻⵙ ⵜⴰⵥⵓⵕⵉ ⵜⴰⵎⴰⵣⵉⵖⵜ ⵜⴰⵎⵖⵔⵉⴱⵉⵜ ⴳ ⵉⵏⵎⵓⴳⴳⴰⵔⵏ ⵉⵎⴰⴹⵍⴰⵏⵏ ⴳ ⵎⵏⵏⴰⵡⵜ ⵜⵎⵏⵥⴰⵡⵉⵏ. ⴽⴽⴰⵏⵜ ⵜⵔⵣⴰⴼⵉⵏ ⵏⵏⵙ ⵜⵉⵏⴰⵥⵓⵕⵉⵏ ⵜⵓⴳⴷⵜ ⵏ ⵜⵎⵉⵣⴰⵔ ⵣⵓⵏ ⴷ ⴼⵕⴰⵏⵚⴰ, ⵉⵏⴷⵓⵏⵉⵙⵢⴰ, ⵉⵡⴰⵏⴽⵏ ⵉⵎⵓⵏⵏ ⵏ ⵎⵉⵔⵉⴽⴰⵏ, ⴷ ⵜⴳⵍⴷⵉⵜ ⵜⴰⵙⴰⵄⵓⴷⵉⵜ. ⴰⵢⴰ ⵢⵓⵡⵙ ⴳ ⵓⵙⵏⵎⵍ ⵏ ⵓⴳⴷⵓⴷ ⴰⴳⵔⴰⵖⵍⴰⵏ ⵙ ⵜⵥⵍⴰⵢⵜ ⵏ ⵜⴷⵍⵙⴰ ⵜⴰⵎⴰⵣⵉⵖⵜ ⵜⴰⵎⵖⵔⵉⴱⵉⵜ ⴷ ⵓⵎⵢⴰⵏⴰⵡ ⵏ ⵉⵙⴰⴼⴼⵏ ⵏⵏⵙ ⵉⵎⵥⴰⵡⴰⵏⵏ.

## ⵜⴰⵔⵎⵉⵜ ⴳ ⵓⵙⵎⴷⵢⴰ
ⵏⵏⵉⴳ ⵏ ⵓⵎⵓⵔⵙ ⵏⵏⵙ ⴰⵎ "ⵜⴰⵕⵕⴰⵢⵙⵜ", ⵜⴽⵛⵎ ⴼⴰⵟⵉⵎⴰ ⵜⵉⵃⵉⵃⵉⵜ ⴰⵎⴰⴹⴰⵍ ⵏ ⵓⵙⵎⴷⵢⴰ ⴷ ⵜⵙⵙⵓⵎⴰⵏ ⴰⵎⵎⴳⵏⵜ ⵏⵏⵙ ⴰⵎ ⵢⴰⵜ ⵜⵙⵎⴷⴰⵢⵜ ⵜⴰⵎⴼⵓⵍⵍⵙⵜ ⴳ ⵓⵜⵉⵍⵉⴼⵉⵣⵢⵓⵏ ⴷ ⵙⵙⵉⵏⵉⵎⴰ. ⵜⴷⵔⴰ ⴳ ⵢⴰⵜ ⵜⴳⵔⵓⵎⵎⴰ ⵏ ⵜⵡⵓⵔⵉⵡⵉⵏ ⵜⵉⴷⵔⴰⵎⴰⵜⵉⴽⵉⵏ ⴷ ⵜⵙⵉⵏⵉⵎⴰⵢⵉⵏ ⵏⵏⴰ ⵉⵙⵙⵓⵙⵎⵏ ⴰⴳⴷⵓⴷ ⴰⵎⵖⵔⵉⴱⵉ. ⵙⴳ ⵜⵡⵓⵔⵉⵡⵉⵏ ⵏⵏⵙ ⵉⴼⴰⵡⵏ: ⴰⴼⵉⵍⵎ ⵏ "ⵊⵏⴰⵃ ⵍⵀⵡⴰ" ⴳ ⵓⵙⴳⴳⵯⴰⵙ 2011, ⴷ ⵢⵉⵎⵙⴷⴷⵉ "ⵉⵎⵟⵟⴰⵡⵏ ⵏ ⵉⵔⴳⴰⵣⵏ" ⴳ 2013, ⴷ ⵓⴼⵉⵍⵎ ⵏ "ⵜⴰⵢⵔⵉ ⵉⵙⵙⴳⵓⵜⵏ" ⴳ 2014, ⴰⴽⴷ ⵓⵎⵎⴳⵏⵜ ⵏⵏⵙ ⵓⵙⵍⵉⴷ ⴳ ⵢⵉⵎⵙⴷⴷⵉ ⵏ "ⴰⵎⴰⵏ ⵉⵔⵓⴼⴰⵏ" ⴳ ⵓⵙⴳⴳⵯⴰⵙ ⵏ 2016.

## ⵥⵕ ⵓⴳⴳⴰⵔ

* ⵜⴰⵥⵓⵕⵉ ⵏ ⵜⵕⵕⵓⵢⵙⴰ
* ⴼⴰⵟⵉⵎⴰ ⵜⴰⴱⴰⵄⵎⵕⴰⵏⵜ
* ⵎⵓⵃⵎⵎⴰⴷ ⴰⵍⴱⵏⵙⵉⵔ

## ⵉⵙⴰⵖⵓⵍⵏ
ⵄⴱⴷ ⵍⵄⵣⵉⵣ ⵛⵛⴰⵎⵅ

**ⵄⴱⴷⵍⵄⵣⵉⵣ ⵛⵛⴰⵎⵅ** ⴷ ⵢⴰⵏ ⵓⵏⴰⵥⵓⵕ ⴰⵎⴰⵣⵉⵖ ⴰⵎⵖⵔⵉⴱⵉ ⵏⵏⴰ ⵉⵍⵓⵍⵏ ⴳ ⵓⵙⴳⴳⵯⴰⵙ ⵏ 1951. ⵉⴳⴰ ⴰⴳⵎⴰⵎ ⴳ ⵜⵔⴰⴱⴱⵓⵜ ⵏ "ⵉⵥⵏⵥⴰⵕⵏ ⵛⵛⴰⵎⵅ" ⴷ ⵓⵎⵙⵙⵔⵙⵍ ⵏ ⵜⵔⴰⴱⴱⵓⵜ ⵏ "ⵉⵥⵏⵥⴰⵕⵏ". ⵉⵙⵙⵏⵜⵉ ⵜⴰⵡⵓⵔⵉ ⵏⵏⵙ ⵜⴰⵏⴰⵥⵓⵕⵜ ⴳ ⵢⴰⵏ ⵓⵡⵜⴰⵢ ⵉⵎⵥⵥⵉⵏ ⴳ ⵜⴳⵉⵔⴰ ⵏ ⵜⵚⴹⵉⵎⵔⴰⵡⵉⵏ (1960), ⴷ ⵉⵖⴰⵎⴰ ⴳ ⵓⵙⴰⵢⵙ ⴰⵎⵥⴰⵡⴰⵏ ⴰⵎⴰⵣⵉⵖ ⴰⵢⵍⵍⵉⴳ ⵉⵎⵎⵓⵜ ⴳ ⵡⴰⵙⵙ ⵏ 11 ⵉⴱⵔⵉⵔ 2014 ⴳ ⵕⵕⴱⴰⵟ.

## ⵜⴰⵙⴽⵏⵉⴷⵉⵔⵜ
ⵉⵜⵜⵓⵣⵔⴰⵔ ⵄⴱⴷ ⵍⵄⵣⵉⵣ ⵛⵛⴰⵎⵅ ⵙ ⵜⵥⵓⵕⵉ ⵏ ⵜⵕⵕⵓⵢⵙⴰ ⵙⴳ ⵜⵎⵥⵉ ⵏⵏⵙ. ⵉⴽⵛⵎ ⵙ ⵜⵔⴰⴱⴱⵓⵜ ⵏ "ⵜⴰⴱⵖⴰⵢⵏⵓⵙⵜ" ⴳ ⵓⵙⴳⴳⵯⴰⵙ ⵏ 1969, ⵉⵍⵎⵎⴰ ⵉⵎⵎⵓⵜⵜⵉ ⵖⵔ ⵜⵔⴰⴱⴱⵓⵜ ⵏ "ⵍⴰⵇⴷⴰⵎ" ⴳ 1972. ⴹⴰⵕⵜ ⵓⵏⵎⵓⵇⵇⴰⵔ ⵏⵏⵙ ⴷ ⵓⵏⴰⵥⵓⵕ ⵍⵃⵙⵏ ⴱⵓⴼⵔⵜⵍ, ⵉⵙⵙⵔⵙⵍ ⵄⴱⴷ ⵍⵄⵣⵉⵣ ⵜⴰⵔⴰⴱⴱⵓⵜ ⵏ "ⵊⵉⵍ ⵙⵉⴷⵉ ⵍⵎⴽⴽⵉ" ⵏⵏⴰ ⵔⴰⴷ ⵢⵓⵖⴰⵍ ⴹⴰⵕⵜ ⵏⵏⵙ ⴷ ⵜⴰⵔⴰⴱⴱⵓⵜ ⵏ ⵉⵥⵏⵥⴰⵕⵏ ⵍⵍⵉⴳ ⴷ ⵙⵉⵙ ⵉⴽⵛⵎ ⵄⴱⴷ ⵍⵀⴰⴷⵉ ⵉⴳⴳⵓⵜ ⴷ ⴱⵕⴰⵀⵉⵎ ⵟⵟⴰⵍⴱⵉ. ⵜⴻⵜⵜⵓⴱⴹⴰ ⵜⵔⴰⴱⴱⵓⵜ ⴰⴷ ⵖⵔ ⵙⵏⴰⵜ ⵜⵔⵓⴱⴱⴰ ⴹⴰⵕⵜ ⵏ 03 ⵎⴰⵕⵚ 1976 ⴳ ⵓⵣⵎⵣ ⵏ ⵜⴼⵓⴳⵍⴰ ⵏ ⵓⴷⴰⴱⵓ.

ⵉⵜⵜⵢⴰⴳⴰⵙ ⵄⴱⴷ ⵍⵄⵣⵉⵣ ⵙ ⵢⴰⵜ ⵜⵎⴰⴹⵓⵏⵜ ⵉⵛⵇⵇⴰⵏ ⴳ ⵓⵙⴳⴳⵯⴰⵙ 2014, ⵉⵖⴰⵎⴰ ⴳ ⵓⵙⴳⵏⴰⴼ ⴰⵙⵔⴷⴰⵙ ⴳ ⵕⵕⴱⴰⵟ ⴰⵢⵍⵍⵉⴳ ⵉⵙⵕⵕⴼ ⴰⵙⵙ ⵏ 11 ⵉⴱⵔⵉⵔ 2014.

## ⵜⵉⴱⵣⴰⵔⵉⵏ ⵏⵏⵙ ⵜⵉⵏⴰⵥⵓⵕⵉⵏ
ⵢⵓⵡⵙ ⵄⴱⴷ ⵍⵄⵣⵉⵣ ⵛⵛⴰⵎⵅ ⴳ ⵓⵙⵔⴽⵙ ⴳⵔ ⵓⵥⴰⵡⴰⵏ ⴰⵄⵕⴰⴱ ⴷ ⵓⵎⴰⵣⵉⵖ ⵙ ⵜⵡⵉⵣⵉ ⵏ "ⵜⴰⵥⵏⵥⴰⵕⵜ". ⴰⵢⴰ ⵉⵎⵓⵔⵙ ⵙ ⵓⵙⵔⴰⴳ ⵏ ⵜⵣⵔⴰⵡⵜ ⵏⵏⵙ ⴳ ⵓⵥⴰⵡⴰⵏ ⵏ ⵜⵕⵕⵓⵢⵙⴰ ⴷ ⵜⵔⴰⴱⴱⵓⵜ ⵏ "ⵜⴰⴱⵖⴰⵢⵏⵓⵙⵜ", ⴰⴽⴷ "ⵍⴰⵇⴷⴰⵎ" ⵏⵏⴰ ⵉⵜⵜⵓⵣⵔⴰⵔⵏ ⵙ ⵓⵥⴰⵡⴰⵏ ⴰⵄⵕⴰⴱ ⴷ ⵜⵕⵕⵓⵢⵙⴰ ⵜⴰⴽⵍⴰⵙⵉⴽⵜ, ⵙⵍⴰⵡⴰⵏ ⴰⴽⴽⵯ ⵜⵉⵏ ⵓⵎⴷⵢⴰⵣ ⴱⵓⴱⴰⴽⵔ ⴰⵏⵛⵛⴰⴷ.

## ⴰⵙⵎⵖⵔ ⵏⵏⵙ
ⴳ ⵓⵙⴳⴳⵯⴰⵙ ⵏ 2016, ⵉⵜⵜⵓⵙⵎⵎⴰ ⵢⴰⵏ ⵓⵙⴰⵔⴰⴳ ⴳ ⵜⴳⵔⴰⵡⵜ ⵏ ⴷⵛⴰⵢⵔⴰ ⵜⴰⵊⵉⵀⴰⴷⵉⵢⵜ ⴳ ⵍⵎⵖⵔⵉⴱ.

## ⵥⵕ ⵓⴳⴳⴰⵔ

* ⵉⵥⵏⵥⴰⵕⵏ
* ⵄⴱⴷ ⵍⵀⴰⴷⵉ ⵉⴳⴳⵓⵜ
* ⵜⴰⵔⴰⴱⴱⵓⵜ ⵏ ⵉⵥⵏⵥⴰⵕⵏ ⵛⵛⴰⵎⵅ
## ⵉⵙⴰⵖⵓⵍⵏ
ⴰⵔⴱⴰ ⵍⵍⵉ ⴰⵙⵏ ⵉⵏⵏⴰⵏ ⵓⵛⵛⵏ

**ⴰⵔⴱⴰ** **ⵍⵍⵉ ⴰⵙⵏ ⵉⵏⵏⴰⵏ ⵓⵛⵛⵏ** ⵏⵖ **ⴰⵔⴱⴰ ⵍⵍⵉ ⵉⵇⵇⴷⵏ ⵉ ⵜⵖⵓⵢⵢⵉⵜ: ⵓⵛⵛⵏ** ⵏⵖ **ⴰⵎⴽⵙⴰ ⴱⵓⵜⴽⵔⴽⴰⵙ** (ⵙ ⵜⵏⴳⵍⵉⵣⵜ:The Boy Who Cried Wolf)**,** ⴷ ⵢⴰⵜ ⵙⴳ ⵜⵏⴼⵓⵙⵉⵏ ⵏ ⵉⵙⵓⴱ ⵍⵍⵉ ⵉⵍⴰⵏ ⵓⵟⵟⵓⵏ ⵏ 210 ⴳ ⵓⵙⴰⵎⵓ ⵏ ⴱⵉⵔⵔⵉ. ⴳ ⵜⵓⵜⵍⴰⵢⵜ ⵜⴰⵏⴳⵍⵉⵣⵜ, ⴰⵡⴰⵍ ⵏ "ⵜⴰⵖⵢⵢⵉⵜ ⵖⴼ ⵡⵓⵛⵛⵏ" (To cry wolf) ⵉⵜⵜⵢⴰⵡⴼⴽⴰ ⵉ ⵉⵡⵏⵏⴰⵏ ⵏ ⵜⴽⵔⴽⴰⵙ.

## ⵓⵎⵉⵢ
ⵜⴰⵍⵍⴰⵙⵜ ⴰⴷ ⴰⵔ ⵜⵙⴰⵡⴰⵍ ⴼ ⵢⴰⵏ ⵓⵎⴽⵙⴰ ⵉⵎⵥⵥⵉⵢⵏ ⵍⵍⵉ ⴱⴷⴷⴰ ⵉⵜⵜⴽⵏⴰⴷⵏ ⴰⵢⵜ ⵓⵙⵓⵏ ⵏⵏⵙ ⵉⵙ ⴷ ⵉⵏⵜⴳ ⵡⵓⵛⵛⵏ ⴼ ⵓⵍⵍⵉ ⵏⵏⵙ ⴰⴼⴰⴷ ⴰⴷ ⴳⵉⵙⵏ ⵉⵙⴽⵔ ⵜⴰⴹⵚⴰ. ⵢⴰⵍⵙ ⴰⵙ ⵜⵉⵙ ⵙⵏⴰⵜ ⴷ ⵜⵉⵙ ⴽⵕⴰⴹⵜ ⵏ ⵜⴽⴽⴰⵍ, ⵓⴽⴰⵏ ⵎⵉⴷⴷⵏ ⵖⵍⵉⵏ ⴰⵙⵏ ⵉⴷⴰⵎⵎⵏ. ⴷ ⵍⵍⵉⴳ ⴷ ⵏⵉⵜ ⵢⵓⵛⴽⴰ ⵡⵓⵛⵛⵏ ⵏ ⵜⵉⴷⵜ, ⴰⵔⴱⴰ ⵍⵍⵉ ⵉⵙⵖⵓⵢⵢⴰ ⴰⴷ ⴷⵉⴷⵙ ⴱⵉⴷⴷⵏ, ⵎⴰⵛⴰ ⴰⵢⵜ ⵓⵙⵓⵏ ⵖⴰⵍⵏ ⵉⵙ ⴷ ⴽⵔⴰ ⵏ ⵜⵇⵉⵍⵍⵉⴼⵜ ⵢⴰⴹⵏⵉⵏ ⴷⴰⵖ ⴰⵢⴰⵏⵏ, ⵓⴽⴰⵏ ⵅⵅⴰⵏ ⵉ ⵡⵓⵛⵛⵏ ⴰⴷ ⵉⵛⵛ ⵓⵍⵍⵉ ⵏⵏⵙ. ⴳ ⵎⵏⵏⴰⵡⵜ ⵜⵎⴷⵢⴰⵣⵉⵏ ⵢⴰⴹⵏⵉⵏ ⵣⵓⵏ ⴷ ⵡⵉⵏ ⵓⵎⴰⵔⴰ ⴼⵔⵉⵔ (1830), ⵍⵢⵓⵏⴰⵔⴷⵓ (1912) ⴷ ⵓⵏⵜⵔⵎⵢⵉⵔ (1965), ⵓⵛⵛⵏ ⵉⵛⵛⴰ ⵓⵍⴰ ⴰⵔⴱⴰ ⵏⵏⴰ.

ⵜⴰⵢⴰⴼⵓⵜ ⵏ ⵜⴰⵍⵍⴰⵙⵜ ⴳ ⵜⵍⵖⴰ ⵏⵏⵙ ⵜⴰⴳⵔⵉⴽⵜ ⵜⴳⴰ ⵜⵜ ⵉⵙ ⴷ: "ⵜⴰⴷ ⴰⴷ ⵉⴳⴰⵏ ⵜⴰⵙⵎⵖⵓⵔⵜ ⵏ ⵉⵎⴽⴽⵔⴽⵉⵙⵏ: ⵎⵇⵇⴰⵔ ⵏⵏⴰⵏ ⵜⵉⴷⵜ, ⵓⵔ ⴰⵔ ⵙⵓⵍ ⴳⵉⵙⵏ ⵉⴼⴼⵍⵙ ⵃⵜⵜⴰ ⵢⴰⵏ". ⵢⵓⵡⵉ ⴷ ⵖⵉⴼⵙ ⴰⵔⵉⵙⵜⴰⵜⵍ ⴳ ⵉⴷⵍⵉⵙⵏ ⵏⵏⵙ, ⴽⵉⵖ ⵜ ⵏⵙⵇⵙⴰ ⵖⴼ ⵎⴰⴷ ⵢⴰⴷⵍⵍⵉ ⵜⵜⴰⵡⵉⵏ ⵉⵎⵙⴽⵔⴽⵙⵏ ⵙⴳ ⵜⴽⵔⴽⴰⵙ ⵏⵏⵙⵏ, ⵉⵔⴰⵔ ⴷ: "ⵓⵔ ⴰⵔ ⴳⵉⵙⵏ ⴼⴼⵍⵙⵏ ⵎⴷⴷⵏ ⵎⴽ ⵏⵏⴰⵏ ⵜⵉⴷⵜ". ⵡⵉⵍⵍⵢⴰⵎ ⵛⴰⵅⵜⴰⵏ ⵓⵍⴰ ⵏⵜⵜⴰ ⵉⵇⵇⵏ ⵜⴰⵍⵍⴰⵙⵜ ⵏⵏⵙ ⵙ ⵢⴰⵏ ⵡⴰⵡⴰⵍ ⵍⵍⵉ ⵉⵏⵏⴰⵏ: "ⵎⵉⴷⴷⵏ ⵓⵔ ⴰⵔ ⵜⵜⴼⵍⴰⵙⵏ ⵙ ⵎⴰ ⵉⵔⵅⴰⵏ ⴳ ⵢⴰⵏ ⵉⵜⵜⵢⵓⵙⵙⴰⵏⵏ ⵙ ⵜⴽⵏⴷⴰⵡⵜ".

## ⴰⵎⵣⵔⵓⵢ
ⴰⴽⵓⴷ ⵏ ⵡⵓⵎⵉⵢ ⴰⴷ ⵢⵓⵛⴽⴰ ⴷ ⵙⴳ ⵓⵣⵎⵣ ⵉⵏⴷⵉⵏ. ⴰⵛⴽⵓ ⵉⵜⵜⵢⴰⵔⴰ ⴽⴰ ⵙ ⵜⵓⵜⵍⴰⵢⵜ ⵜⴰⴳⵔⵉⴽⵜ, ⴷ ⵓⵔ ⵢⴰⵖⵓⵍ ⵙ ⵜⵍⴰⵜⵉⵏⵜ ⴰⵔ ⵜⴰⵙⵓⵜ ⵜⵉⵙ 15. ⵓⵔ ⵜⴻⵜⵜⵢⴰⵡⵙⵙⴰⵏⵏ ⵜⴰⵍⵍⴰⵙⵜ ⴰⴷ ⴰⵢⵍⵍⵉⵖ ⵜⵏⴼⴰⵍⴰⵍ ⵖ ⵜⴰⴷⵍⴰ ⵏ ⵜⵓⵍⵍⵉⵙⵉⵏ ⵏ ⵀⵉⵏⵔⵉⵛ ⵙⵜⵉⵏⵀⵓⵡⵍ, ⵜⵏⴼⴰⵙⵙⴰⵔ ⵉⵍⵎⵎⴰ ⴳ ⵜⵎⵉⵣⴰⵔ ⵏ ⵜⵓⵕⵓⴱⵜ ⴽⵓⵍⵍⵓ ⵜⵜ. ⴼ ⵓⵢⴰⵏⵏ, ⵓⵔ ⵉⵍⵍⵉ ⴽⵔⴰ ⵏ ⵉⵣⵡⵍ ⵉⵖⵥⴰⵏⵏ ⵍⵍⵉ ⴼ ⴷ ⵎⵛⵓⵛⴽⴰⵏ ⵎⴷⴷⵏ ⴰⴷ ⵜ ⴳⵉⵏ ⵉ ⵜⴰⵍⵍⴰⵙⵜ ⴰⴷ.

ⵛⴰⴽⵙⵜⵓⵏ ⵉⴼⴽⴰ ⴰⵙ ⴰⵣⵡⵍ ⵏ "ⴼ ⵓⵔⴱⴰ ⵍⵍⵉ ⵉⵜⵜⵎⴰⵜⴰⵔⵏ ⵓⵍⵍⵉ" (1484). ⵀⵉⵔⵓⵏⵉⵎⵓⵙ ⵓⵙⵢⵓⵙ ⵉⵙⵎⵍ ⴰⵙ "ⴰⵔⴱⴰ ⴱⵓ ⵜⴽⵔⴽⴰⵙ" (1574). ⴼⴼⵔⴰⵏⴽ ⴱⴰⵔⵍⴰⵡ ⵉⵙⵎⵍ ⴰⵙ "ⴰⵔⴱⴰ ⴰⵎⴽⵙⴰ ⴷ ⵉⵎⴽⵔⴰⵣⵏ" (1687). ⵕⵓⵊⵕ ⵍⵉⵙⵜⵔⴰⵏⴳ ⵉⵙⵎⵍ ⴰⵙ "ⴰⵔⴱⴰ ⴷ ⵓⵙⴷⵓⵢ ⵏ ⵜⴽⵔⴽⴰⵙ" (1692). ⵉⴼⴽ ⴰⵙ ⵊⵓⵕⵊ ⴼⵉⵍⵔ ⵜⵓⵡⵏⵙⵏⴷ ⵉⵙⵎ ⵏ "ⴰⵔⴱⴰ ⴰⵎⴽⵙⴰ ⴷ ⵓⵛⵛⵏ" (1867).

ⴰⵣⵡⵍ ⴰⴷ ⴰⵎⴳⴳⴰⵔⵓ ⴰ ⵙ ⵉⵙⴽⵔ ⵉⴷⵡⴰⵔⴷ ⵀⵓⴳⵣ ⵜⵉⵎⴷⵢⴰⵣⵉⵏ ⵏⵏⵙ ⵜⵉⵎⵣⵡⵓⵔⴰ ⵙ ⵓⵎⴳⴳⵕⴹ ⵏ ⵡⴰⵛⵜⴰⵍ ⴷ ⵓⴼⴰⵏⵓ, ⴳ ⵜⵍⵖⴰ ⵏ ⵜⵎⴷⵢⴰⵣⵜ ⵏ ⴱⵉⵜⵔ ⵡⵉⵙⵜⵎⵓⵔ(1965). ⵜⵓⵛⴽⴰ ⴷ ⴷⴰⵖ ⴳ ⵜⴰⵍⵍⴰⵙⵜ ⵜⵉⵙ ⵙⵏⴰⵜ ⴳ "ⵓⵎⵉⵢⵏ ⵏ ⵉⵙⵓⴱ ⵉ ⵓⵎⴰⵍⵍⴰⵙ ⴷ ⵜⵔⴰⴱⴱⵓⵜ ⵏ ⵓⵎⴰⵔⴳ" (1999) ⵉⴳⴰⵏ ⵡⵉⵏ ⵙⵛⵓⵜ ⵡⴰⵜⵙⵓⵏ (ⵉⵍⵓⵍ ⴳ 1964).

ⵎⵇⵇⴰⵔ ⵏⴰⵡⵍⵏ ⵉⵙⵍⵎⴰⴷⵏ ⵜⴰⵍⵍⴰⵙⵜ ⵏ "ⴰⵔⴱⴰ ⴷ ⵡⵓⵛⵛⵏ" ⴰⴷ ⵜ ⴳⵉⵏ ⵣⵓⵏ ⴷ ⵢⴰⵏ ⵓⵎⵙⵙⵖⴹⴰⴼ ⴼ ⵜⴽⵔⴽⴰⵙ ⴷ ⵜⴽⵏⵏⴰⴷ, ⵢⴰⵏ ⵉⵔⵉⵎ ⵉⵜⵜⴳⵍⵉⵏ ⴳ ⵜⵉⵣⵡⵉⵔⵉ ⵏ ⵜⵊⵕⵎⴰ ⵜⵉⵙ 21 ⵉⵎⵍⴰ ⵉⵙ ⴷ ⵜⴰⵣⵣⴰⵏⵉⵏ ⵍⵍⵉ ⵖⵔⴰⵏⵉⵏ ⵜⴰⵍⵍⴰⵙⵜ ⴰⴷ ⵙⴰⵍⴰⵏ ⵜⵉⴽⵔⴽⴰⵙ ⵓⴳⴳⴰⵔ. ⵉⵎⵉⵍ ⴳ ⵢⴰⵜ ⵜⵙⴳⴰ ⵢⴰⴹⵏⵉⵏ, ⵡⵉⵍⵍⵉ ⵖⵔⴰⵏⵉⵏ ⴼ ⵊⵓⵕⵊ ⵡⴰⵙⵀⵉⵏⴳⵜⴰⵏ ⴷ ⵜⴰⴷⴷⴰⴳⵜ ⵏ ⵓⵙⵎⵍⴰⵍ, ⴳⵉⵙⵏ ⵜⵓⵖⴰⴷ ⵓⴳⴳⴰⵔ.

ⵎⴰⵛⴰ, ⴳ ⵎⴰ ⵉⵣⴷⵉⵏ ⴷ ⵉⵔⴼⵙⴰⵏ ⵏ ⵡⵉⵍⵍⵉ ⵎⵇⵓⵔⵏⵉⵏ, ⵉⵙⴰⵇⵙⴰ ⵙⴰⵎⵓⵍ ⵛⵔⴰⵅⴰⵍⵍ ⴼ ⵓⵙⴷⵓⵢ ⴰⵙⵔⵜⴰⵏ: "ⴽⵓⴷⵏⵏⴰ ⴰⵏⵖ ⵉⵙⴷⵓⵢ ⴽⵔⴰ ⵏ ⵢⵉⵎⵉⵣⵉ ⴰⵡⵔⴳⴰⵏ ⴳ ⵓⵣⵔⴰⴽ ⵏ ⵓⴳⴷⵓⴷ, ⴰⵢⵍⵍⵉⴳ ⵉⵇⴱⵓⵔ ⵡⴰⵙⵙⴰⵖ ⵏⵏⵙⵏ, ⵎⴰⵏⵎⴽ ⵙ ⵔⴰⴷ ⵏⵉⵙⵙⵉⵏ ⴰⴷ ⵏⵃⴹⵓ ⵉⵖⴼⴰⵡⵏ ⵏⵏⵖ ⵎⴳⴰⵍ ⵉⵎⵉⵣⵉⵜⵏ ⵏ ⵜⵉⴷⵜ?

## ⵥⵕ ⵓⴳⴳⴰⵔ

* ⴼⴰⵙⵉⵍⵉⵙⴰ ⵜⴰⴼⴰⵍⴽⴰⵢⵜ

## ⵉⵙⴰⵖⵓⵍⵏ
ⴰⵡⵡⵓⵔ:ⵜⴰⴷⵍⵙⴰ/ⴰⵎⴳⵔⴰⴷ ⵓⴼⵔⵉⵏ

Frameless|260px|right
**ⵍⵄⴰⵎⵎⵜ** ⵜⴳⴰ ⵢⴰⵏ ⵡⴰⵏⴰⵡ ⵏ ⵜⵥⵓⵕⵉ ⵜⴰⵎⴰⵣⵉⵖⵜ ⵉⵡⵜⵏ ⵙ ⵉⵥⵓⵕⴰⵏ ⴳ ⵓⵎⵣⵔⵓⵢ ⵏ ⵓⴼⴳⴰⵏ ⴰⵎⴰⵣⵉⵖ ⵜⴰⵙⵓⵜ ⴼ ⵜⴰⵙⵓⵜ, ⵜⴳⴰ ⵜⴰⵥⵓⵕⵉ ⵏ ⵓⵕⴽⴰⴹ ⵉⵎⵓⵏⵏ ⴷ ⵜⵎⴷⵢⴰⵣⵜ ⵏⵖ ⵏⵏⴹⵎ, ⵜⴳ ⵙ ⵢⴰⵜ ⵜⴳⵎⵉⴹⵉ ⵉⴳⴳⵓⵜⵏ ⵜⴰⵥⵓⵕⵉ ⵏ ⵉⵔⴳⴰⵣⵏ. ⵜⴰⵥⵓⵕⵉ ⴰⴷ ⵜⵍⵍⴰ ⴷⴰⵔ ⵜⵓⴳⵜⵜ ⵏ ⵜⵇⴱⵉⵍⵉⵏ ⴳ ⵍⵎⵖⵔⵉⴱ. ⵜⴻⵜⵜⵢⵓⵙⵙⴰⵏ ⴱⴰⵀⵔⴰ ⵍⵄⴰⵎⵎⵜ ⴳ ⵜⵇⴱⵉⵍⵜ ⵏ ⵉⵏⴼⴹⵡⴰⴽ ⵉⵡⴰⵍⴰⵏ ⵉ ⵜⴰⵎⵏⴰⴹⵜ ⵏ ⵓⵣⵉⵍⴰⵍ, ⵜⴰⵙⴳⴰ ⵏ ⴱⵏⵉ ⵎⵍⵍⴰⵍ-ⵅⵏⵉⴼⵕⴰ. ⵍⵄⴰⵎⵎⵜ ⵜⴳⴰ ⵜⴰⵥⵓⵕⵉ ⵉⵥⵍⵉⵏ ⵙ ⵜⵇⴱⵉⵍⵜ ⵏ ⵉⵏⴼⴹⵡⴰⴽ, ⵜⵍⵍⴰ ⵍⵄⴰⵎⵎⵜ ⵓⵍⴰ ⴳ ⵎⵏⵏⴰⵡⵜ ⵏ ⵜⵎⵏⴰⴹⵉⵏ ⵏ ⵜⵇⴱⵉⵍⵜ ⵏ ⵉⵖⵊⴷⴰⵎⵏ ⵉⵏⵎⴰⵍⴰⵏ ⴷ ⵜⵇⴱⵉⵍⵜ ⵏ ⵉⵏⴼⴹⵡⴰⴽ ⵙⴳ ⵜⵙⴳⴰ ⵏ ⵉⴼⴼⵓⵙ ⵓⵜⵔⵉⵎ. . ⵉⵙⵎ ⴰⴷ ⵏ ⵍⵄⴰⵎⵎⵜ ⵉⵍⵍⴰ ⴳ ⵜⵎⵉⵣⴰⵔ ⵢⴰⴹⵏⵉ ⵣⵓⵏ ⵥⴰⵢⵢⴰⵏ ⴷ ⵙⵓⵙ ⵎⴰⵛⵛ ⵉⴷⵔⵓⵙ, ⴰⵛⴽⵓ ⴷⴰⵔⵙⵏ ⴰⵏⴰⵡⵏ ⵢⴰⴹⵏⵉⵏ ⵏ ⵜⵥⵓⵕⵉ, ⵙⵓⵙ ⴳⵉⵙ ⴰⵃⵡⴰⵛ, ⵥⴰⵢⵢⴰⵏ ⵏⵓⵜⵏⵉ ⴰⵔ ⵜⵜⵓⵔⴰⵔⵏ ⵙ ⵓⵃⵉⴷⵓⵙ. ⵜⴻⵜⵜⵓⵢⵙⵙⴰⵏ ⵍⵄⴰⵎⵎⵜ ⵙ ⵉⵙⵎⴰⵡⵏ ⵢⴰⴹⵏⵉ ⵣⵓⵏ "ⵍⵄⵎⵎⵜ" ⴷ "ⵍⵄⴰⵎⵎⴰⵜ".

ⴰⵔ ⵜⴻⵜⵜⵢⴰⵡⵙⴽⴰⵔ ⵍⵄⴰⵎⵎⵜ ⴰⴽⵓⴷ ⵏⵏⴰ ⵉⵍⵍⴰ ⴽⵔⴰ ⵏ ⵓⵣⵎⵣⵣⵓ ⵉⵥⵍⵉⵏ ⵙ ⵜⵇⵇⴱⵉⵍⵜ ⵏⵖ ⵙ ⴽⵔⴰ ⵏ ⵓⵙⵓⵏ ⵏⵖ ⴰⴹⵡⵡⴰⵕ, ⵣⵓⵏ ⵉⴳ ⵜⵍⵍⴰ ⵜⵎⵖⵔⴰ ⴷⴰⵔ ⵓⵙⵍⵉ ⵏⵖ ⵜⴰⵙⵍⵉⵜ, ⵜⵜⵍⴳⵉⵜ (ⴰⵏⵎⵓⴳⴳⵓⵔ ⴷⴰ ⵙⴽⴰⵔⵏ ⵎⵉⴷⴷⵏ ⵉ ⵍⵄⴰⵎⵍ, ⵍⵇⵇⴰⵢⴷ ⵏⵖ ⴽⵔⴰ ⵏ ⵓⴱⵕⵍⴰⵎⴰⵏⵉ) ⵏ ⴽⵔⴰ ⵡⵓⴷⵎ ⵉⵎⵇⵇⵓⵔⵏ, ⴰⵙⴼⵓⴳⵍⵓ ⵙ ⴽⵔⴰ ⵏ ⵓⵣⵎⵣⵣⵓ ⵏ ⵜⵙⵔⵜⵉⵜ ⵣⵓⵏ ⵉⵙⵜⴰⵢⵏ ⵏⵖ ⴽⵔⴰ ⵏ ⵉⵎⵏⵖⵉ. ⴳ ⵉⵔⵉⵔ ⵏ ⵍⵄⴰⵎⵎⵜ ⴰⵔ ⵜⵜⴱⴷⴷⴰⴷⵏ ⵜⵓⴳⵜ ⵏ ⵉⵔⴳⴰⵣⵏ ⴰⵔ ⵙⴽⴰⵔⵏ ⴰⴷⵓⵔ, ⵍⵙⵏ ⵜⵉⵊⵍⵍⵓⴱⴰ ⵏⵖ ⵍⴼⵓⵇⵇⵉⵢⵢⴰⵜ ⵜⵓⵎⵍⵉⵍⵉⵏ ⵏⵖ ⵜⵉⵡⵔⴰⵖⵉⵏ (ⵉⴷⵔⵓⵙ ⵎⴰ ⴳ ⵜⵜⵉⵍⵉⵏⵜ ⴳ ⴽⵔⴰ ⵏ ⵓⴽⵯⵍⵓ ⵢⴰⴹⵏ), ⴷ ⵉⴷⵓⴽⴰⵏ ⴷ ⵜⵉⵜⵇⴰⵛⵔⵉⵏ (ⴰⵔ ⴰⵙⵏⵜ ⵜⵜⵉⵏⵉⵏ ⵜⵜⵇⵇⴰⵛⵕ) ⵓⵍⴰ ⵏⵜⵜⵏⵜⵉ ⴳ ⵎⴰ ⵉⴳⴳⵓⵜⵏ ⴰⵔ ⵜⵜⴳⴳⴰⵏⵜ ⵜⵓⵎⵍⵉⵍⵉⵏ ⵏⵖ ⵜⵉⵡⵔⴰⵖⵉⵏ, ⴳⵏ ⴼ ⵢⵉⵅⴼ ⵏⵏⵙⵏ ⴰⵛⴷⴷⴰⴷ ⵏⵖ ⵜⴰⵕⵥⵥⵉⵜ (ⴰⵔ ⴰⵙ ⵜⵜⵉⵏⵉⵏ ⵉⵏⴼⴹⵡⴰⴽ ⵕⵕⵥⵟ) ⵜⴰⵡⵕⴰⵖⵜ ⵏⵖ ⵜⵓⵎⵍⵉⵍⵜ ⵏⵖ ⴰⵔ ⵍⵙⵙⴰⵏ ⴼ ⵉⵅⴼⴰⵡⵏ ⵏⵏⵙⵏ ⵜⴰⵛⴰⵛⵉⵜ (ⵏⵖ ⵟⵟⴰⴳⵉⵢⵢⴰ) ⵓⵍⴰ ⵏⵜⵜⴰⵜ ⴳ ⵓⴽⵯⵍⵓ ⵓⵎⵍⵉⵍ ⵏⵖ ⴰⵡⵔⴰⵖ; ⴰⴳⵯⵍⵏ ⴳ ⵉⵖⴰⵔⵉⵡⵏ (ⵏⵖ ⵉⵖⵕⴰⴹ) ⵏⵏⵙⵏ ⵍⴽⵯⵎⵎⵉⵜ, ⴽⵓ ⴰⵔⴳⴰⵣ ⴰⵔ ⴷⵉⵙ ⵉⵙⴰⵜⵜⵉ ⴰⵍⵍⵓⵏ ⵏⵖ ⵜⴰⵍⵍⵓⵏⵜ ⵏⵏⵙ ⵏⵖ ⴰⵔ ⵉⵜⵜⵃⵓⵛ ⵖⴰⵔ ⵙ ⵉⴼⴰⵙⵙⵏ ⵏⵏⵙ, ⵢⵉⵍⵉ ⴷⵉⵜⵙⵏ ⵓⵍⴰ ⴱⴰⴱ ⵏ ⴳⴰⵏⴳⴰ, ⴰⵔ ⵙⵙⵏⵜⴰⵢⵏ (ⵏⵖ ⴰⵔ ⴱⴷⴷⵓⵏ) ⵉⵔⴳⴰⵣⵏ ⵍⵍⵖⴰ ⵏⵖ ⵜⴰⵏⴹⴹⴰⵎⵜ ⴰⵔ ⴽⴽⴰⵜⵏ ⴰⵍⵍⵓⵏ ⴰⵔ ⵉⴳ ⵉⵃⵎⴰ ⵉⵍⵎⵎⴰ ⴽⵛⵎⵏ ⴷ ⵜⴼⵔⵅⵉⵏ (ⴰⵔ ⴰⵙⵏⵜ ⵜⵜⵉⵏⵉⵏ ⵜⵉⵎⵃⵡⴰⵛⵉⵏ) ⵉⵍⵙⴰⵏ ⵍⵇⵇⵟⵉⴱ ⴷ ⵜⵎⵍⵙⴰ ⵜⵉⴱⵍⴷⴰⵢ ⵏ ⵜⵎⴰⵣⵉⵔⵜ ⵙⴽⵔⵏⵜ ⵓⵍⴰ ⵏⵜⵜⵏⵜⵉ ⴰⴷⵓⵔ ⵏⵏⵙⵏⵜ ⴷⴰⵜ ⴰⴷⵓⵔ ⵏ ⵉⵔⴳⴰⵣⵏ ⵎⴰⵛⵛ ⵓⵔ ⴰ ⴷⵉⵜⵙⵏ ⵜⵜⵅⵍⵍⴰⴹⵏ ⴰⵔ ⵉⴳ ⵙⵙⵔⵖⴰⵏ ⵍⵄⴰⵎⵎⵜ ⵉⵍⵎⵎⴰ ⴽⵓ ⴰⵔⴳⴰⵣ ⴰⵔ ⴷ ⵉⵍⴷⴷⵉ ⵢⴰⵜ ⵜⴼⵔⵓⵅⵜ ⴰⴷ ⴷⵉⵙ ⵉⵜⵜⵃⵓⵛ. ⵜⵉⴼⵔⵅⵉⵏ ⴰⵔ ⵜⵜⵃⵓⵛⵏⵜ ⵙ ⵉⴼⴰⵙⵙⵏ ⵎⴰⵛⵛ ⵉⵔⴳⴰⵣⵏ ⴰⵔ ⵜⵜⵃⵓⵛⵏ ⵙ ⵉⴼⴰⵙⵙⵏ ⵏⵖ ⵙ ⵜⴰⵍⵍⵓⵏⵜ.

## ⴰⵥⵓⵕ ⵏ ⵢⵉⵙⵎ
ⴰⵥⵓⵕ ⵏ ⵢⵉⵙⵎ ⵏ "ⵍⵄⴰⵎⵎⵜ" ⵓⵔ ⵉⵍⵍⵉ ⴽⵔⴰ ⵏ ⵓⵙⴰⵖⵓⵍ ⵉⵜⵜⵢⴰⵔⴰⵏ ⴼⵍⵍⴰⵙ ⵉⵙⴰⵡⵍⵏ, ⵎⴰⵛⵛ ⴰⵔ ⴼⵍⵍⴰⵙ ⵙⴰⵡⴰⵍⵏ ⵎⵉⴷⴷⵏ ⴳ ⵜⵓⴷⵔⵜ ⵏⵏⵙⵏ ⵜⴰⴽⵓⵢⴰⵙⵜ. ⴳ ⵍⵎⵖⵔⵉⴱ ⴰⵔ ⴰⵟⵟⴰⵏ ⵎⵉⴷⴷⵏ ⵉⵏⴳⵔ ⵢⴰⵏ ⵓⴼⴳⴰⵏ ⴷⴰ ⵉⵃⵚⴰⵏ ⵍⵇⵇⵕⴰⵏ ⴷ ⵡⵉⴷ ⴷⴰ ⵓⵔ ⵜ ⵉⵃⵚⵉⵏ, ⵎⵉⴷⴷⵏ ⴷⴰ ⵉⵃⵚⴰⵏ ⴰⵔ ⴰⵙⵏ ⵜⵜⵉⵏⵉⵏ "ⵟⵟⵍⴱⴰ" (ⴰⵎⵢⵓⵏ ⵏⵙ ⵟⵟⴰⵍⴱ) ⵏⵖ "ⵍⵎⵙⴰⴼⵔⵉⵏ" (ⴰⵎⵢⵓⵏ ⵏⵏⵙ ⵍⵎⵙⴰⴼⵔ, ⴰⵔ ⴰⵙⵏ ⴰⵇⵇⵔⴰⵏ ⵙ ⵉⵙⵎ ⴰⴷ ⴰⵛⴽⵓ ⴰⵔ ⵜⵜⵙⴰⴼⴰⵔⵏ ⴰⴼⴰⴷ ⴰⴷ ⵃⵚⵓⵏ ⵍⵇⵇⵕⴰⵏ); ⵎⵉⴷⴷⵏ ⴷⴰ ⵓⵔ ⵉⵃⵚⵉⵏ ⵍⵇⵇⵕⴰⵏ ⴰⵔ ⴰⵙⵏ ⴰⵇⵇⵔⴰⵏ ⵙ "ⵉⵄⴰⵎⵎⵉⵏ" (ⴰⵎⵢⵓⵏ ⵏⵏⵙ ⴰⵄⴰⵎⵎⵉ). ⵍⵍⴰⵏ ⴽⵔⴰ ⵏ ⵉⵡⵏⵏⴰⵏ ⵉⵜⵜⵉⵏⵉⵏ ⵎⴰⵙ ⵉⵙⵎ ⵏ ⵍⵄⴰⵎⵎⵜ ⵉⵜⵜⵢⴰⴼⴽⴰ ⵉ ⵜⵥⵓⵕⵉ ⴰⴷ ⴰⵛⴽⵓ ⴰⵔ ⵜⵜ ⵜⵜⵓⵔⴰⵔⵏ ⵖⴰⵕⵔ ⵎⵉⴷⴷⵏ ⴷⴰ ⵓⵔ ⵉⵃⵚⵉⵏ ⵍⵇⵇⵕⴰⵏ ⵏⵖ "ⵉⵄⴰⵎⵎⵉⵏ", ⵖⴰⵢⴰⵏⵏ ⴰⴼ ⵜⴳⴰ ⵍⵄⴰⵎⵎⵜ. ⵉⵍⵍⴰ ⴷⴰⵖ ⵢⴰⵏ ⵡⴰⵡⴰⵍ ⵢⴰⴹⵏ ⵉⵜⵜⵉⵏⵉⵏ ⵎⴰⵙ ⵜⴰⴳⵓⵔⵉ ⵏ "ⵍⵄⴰⵎⵎⵜ" ⴰⵔ ⵜⵜ ⵜⵜⵉⵏⵉⵏ ⵉ ⵜⵥⵓⵕⵉ ⴰⴷ ⴰⵛⴽⵓ ⴳ ⵎⴰⴷ ⵉⵣⵔⵉⵏ ⵍⵄⴰⵎⵎⵜ ⴰⵔ ⵜⵜ ⵜⵜⵓⵔⴰⵔⵏ ⵎⵉⴷⴷⵏ ⴰⴽⴽⵯ ⵏ ⵉⵇⵇⴱⵉⵍⵏ, ⴽⵓ ⴰⵇⵇⴱⵉⵍ ⵏⵖ ⴽⵓ ⵓⵙⵓⵏ ⴰⵔ ⵜⵜⵎⵓⵏⴰⵏ ⵉⵎⵣⴷⴰⵖⵏ ⵏⵏⵙ ⴰⴽⴽⵯ ⴰⴽⵓⴷ ⵏⵏⴰ ⵉⵍⵍⴰ ⴽⵔⴰ ⵏ ⵓⵙⴼⵓⴳⵍⵓ, ⵎⵉⴷⴷⵏ ⵏ ⵓⵙⵓⵏ ⴰⴽⴽⵯ ⴰⴷ ⵉⴳⴰⵏ ⵍⵄⴰⵎⵎⵜ, ⵓⵔ ⴰⵔ ⵜⵜⵉⵏⵉⵏ ⵎⴰⵙ ⵜⵍⵍⴰ ⵍⵄⴰⵎⵎⵜ ⴰⴱⵍⴰ ⵉⴳ ⴳⴳⵓⵜⵏ ⵎⵉⴷⴷⵏ.
ⴰⵡⵡⵓⵔ:ⵜⴰⴷⵍⵙⴰ/ⵜⴰⵡⵍⴰⴼⵜ ⵜⵓⴼⵔⵉⵏⵜ

## ⵉⵙⴰⵖⵓⵍⵏ
***ⴰⵙⴳⵣⴰⵡⴰⵍ ⵏ [[ⴰⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ]](ⵙ.ⴳ.ⵙ.ⵎ) :** ⵎⵙⵎⵓⵏ ⴰⵡⴰⵍ ⴰⵎⴰⵜⴰⵢ ⴰⵙⵏⵎⴰⵍⴰⵢ ⵏ ⵜⵎⴰⵣⵉⵖⵜ (ⵎ.ⵎ.ⵙ.ⵎ)
***ⴰⵙⴳⵣⴰⵡⴰⵍ ⵏ [[ⴰⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ]](ⵙ.ⴳ.ⵙ.ⵎ) :** ⵎⵙⵎⵓⵏ ⴰⵡⴰⵍ ⴰⵎⴰⵜⴰⵢ ⴰⵙⵏⵎⴰⵍⴰⵢ ⵏ ⵜⵎⴰⵣⵉⵖⵜ (ⵎ.ⵎ.ⵙ.ⵎ)
ⴰⵡⵡⵓⵔ:ⵜⴰⴷⵍⵙⴰ/ⵜⴰⵏⴼⵓⵙⵜ ⵜⴰⵎⴰⴹⵍⴰⵏⵜ

Frameless|250px|right
**ⴼⴰⵙⵉⵍⵉⵙⴰ ⵜⴰⴼⴰⵍⴽⴰⵢⵜ** (ⵙ ⵜⴰⵔⵓⵙⵉⵜ: василиса прекрасная,Vassilissa Prekrasnaïa ) ⵜⴳⴰ ⵢⴰⵜ ⵜⵏⴼⵓⵙⵜ ⵜⴰⵔⵓⵙⵉⵜ ⵉⴼⵓⵍⴽⵉⵏ, ⵜⴻⵜⵜⴰⵡⵙⵙⴰⵏ ⴱⴰⵀⵔⴰ. ⵢⵓⵔⴰ ⵜⵜ ⴰⵍⵉⴽⵙⴰⵏⴷⵔ ⴰⴼⴰⵏⴰⵙⵉⴼ ⴳ ⵓⴷⵍⵉⵙ ⵏⵏⵙ ⵜⵉⵏⴼⵓⵙⵉⵏ ⵜⵉⵎⴰⴷⵏⴰⵏⵉⵏⵏ ⵜⵉⵔⵓⵙⵉⵢⵉⵏ, ⴷⴷⵓ ⵓⵟⵟⵓⵏ ⵡⵉⵙ 59. ⵉⵙⵓⵖⵍ ⵜⵜ ⵓⵎⴰⵔⴰ ⵎⵇⵇⵓⵔⵏ ⵎⵓⵃⵎⵎⴰⴷ ⴰⴽⵓⵏⴰⴹ ⵙ ⵜⵛⵍⵃⵉⵜ.[1]

ⴰⵙⵓⵖⵍ ⵏ ⵜⵏⴼⵓⵙⵜ
ⵣⵉⴽⴽ ⵍⵍⵉ ⵏⵏ ⴱⴰⵀⵔⴰ ⵢⴰⴳⴳⵓⴳⵏ, ⴰⴷ ⵜⵜ ⵉⵏⵏ ⵉⴽⴽⴰ ⵉⴷⴷⵔ ⵢⴰⵏ ⵓⵔⴳⴰⵣ ⵉⴳⴰⵏ ⴰⵡⵙⵙⴰⵔ, ⵏⵜⵜⴰⵏ ⴷ ⵜⵎⵖⴰⵔⵜ ⴷ ⵉⵍⵍⵉ ⵜⵙⵙⵏ ⵍⵍⵉ ⵎⵓ ⵙⵙⴰⵖⵏ ⴼⴰⵙⵉⵍⵉⵙⴰ ⵜⴰⴼⴰⵍⴽⴰⵢⵜ.

ⵜⵓⵎⵔⵜ ⴷ ⵜⴰⴷⴰⵡⵉⵜ ⴰⵙ ⴷⴷⵔⵏ ⴳ ⵢⴰⵜ ⵜⴳⵎⵎⵉ ⵎⵥⵥⵉⵢⵏ ⵏ ⵓⴽⵛⵛⵓⴹ ⵍⵍⵉ ⵉⵟⵟⴼⵏ, ⵎⴰⵛⴰ ⵜⴼⵜⴰ ⴰⵙⵏ ⵜⵓⴷⵔⵜⴰⵏ ⵉⵎⵎⵉⵎⵏ ⴰⵙⵙ ⵍⵍⵉ ⴷ ⵉⴹⵕ ⵢⴰⵏ ⵡⴰⵟⵟⴰⵏ ⵢⴰⵎⵥ ⵜⴰⵎⵖⴰⵔⵜ ⵍⵍⵉ. ⴰⵙⵙ ⵍⵍⵉ ⵜⵙⵙⵏ ⵉⵙ ⵔⴰⴷ ⵙⵓⵍ ⵓⵔ ⵜⵏⴽⵔ ⴳ ⵡⴰⵟⵟⴰⵏ ⴰⵏⵏ, ⵜⵙⵙⵏ ⵉⵙ ⵜⵜ ⵜⴰⵥ ⵜⵎⵜⵜⴰⵏⵜ ⵏⵏⵙ, ⵜⵖⵔⴰ ⴷ ⵉ ⵢⵉⵍⵍⵉⵙ ⵜⴼⴽ ⴰⵙ ⵢⴰⵜ ⵜⵙⵍⵉⵜ ⵉⵜⵜⵓⵙⴽⴰⵔⵏ ⴳ ⵓⴽⵛⵛⵓⴹ, ⵜⵉⵏⵉ ⴰⵙ: "ⵃⴹⵓ ⴷⴰⵔⵎ ⴰ ⵉⵍⵍⵉ ⵜⵉⵙⵍⵉⵜ ⴰⴷ ⴷ ⴰⴷ ⵜⵜ ⵓⵔ ⵜⵎⵍⴷ ⵉ ⵎⵇⵇⴰⵔ ⴷ ⵢⴰⵏ. ⴰⴽⵓⴷ ⵏⵏⴰ ⵜⵍⵍⵉⴷ ⴳ ⴽⵔⴰ ⵏ ⵜⴰⵙⵙⴰⵙⵜ. ⴼⴽ ⴰⵙ ⴰⵔ ⴷ ⵜⵛⵛ ⵜⵙⵓⵜⵔⵜ ⵜⵜ ⴰⴷ ⴰⵎ ⵜⴰⵡⵙ ⴰⵔ ⴷ ⴳⵉⵙ ⵜⴼⴼⴰⵖⴷ. ⵀⴰ ⵏⵏ ⵔⴰⴷ ⴰⵎ ⵜⴰⵡⵙ.) ⵜⴰⵎⵥ ⵉⵍⵎⵎⴰ ⵜⵎⵖⴰⵔⵜ ⵍⵍⵉ ⵉⵍⵍⵉⵙ ⵜⵙⵙⵓⴷⵎ ⵜⵜ, ⵓⵔ ⵜⴽⴽⵉ ⴰⵎⵢⴰ ⵜⵎⵎⵜ.

ⵢⴰⵍⵍⴰ ⵓⵡⵙⵙⴰⵔ ⵍⵍⵉ ⴼ ⵜⵎⵖⴰⵔⵜ ⵏⵏⵙ ⴰⵢⵍⵍⵉⴳ ⴼⵜⴰⵏⵜ ⴰⴷ ⴱⵓⴽⴹⵏⵜ ⵡⴰⵍⵍⵏ ⵏⵏⵙ. ⵎⴰⵛⴰ ⴳ ⵜⴳⵉⵔⴰ ⵢⵉⵡⵍ ⵢⴰⵜ ⵜⵎⵟⵟⵓⴹⵜ ⵢⴰⴹⵏⵉⵏ. ⵉⵖⴰⵍ ⵉⴳⵍⵍⵉⵏ ⵉⵙ ⵔⴰⴷ ⵜⴳ ⵉ ⵢⵉⵍⵍⵉⵙ ⵣⵓⵏ ⴷ ⵉⵏⵏⴰⵙ ⵍⵍⵉ ⵉⵎⵎⵓⵜⵏ.

ⵎⴰⵛⴰ ⵓⵀⵓⵢ! ⵓⵔ ⵜⴳⵉ ⵜⴰⴷ ⴰⵎⵔ ⵢⴰⵜ ⵜⵓⵇⵊⵉⵔⵜ ⴷ ⵜⵅⵛⵛⴰⵏⵜ ⵏ ⵜⵎⵖⴰⵔⵉⵏ. ⵜⴰⵎⵟⵟⵓⴹⵜ ⵜⵓⵡⵉ ⴷ ⴷⵉⴷⵙ ⵙⵏⴰⵜ ⵜⴼⵔⵅⵉⵏ ⵍⵍⵉ ⵎⵓ ⴳⴳⵓⵜⵏ ⵉⴱⵊⴳⴳⵉⵜⵏ ⵎⴰⵛⴰ ⵏⵜⵜⴰⵜ ⴳⴰⵏⵜ ⴷⴰⵔⵙ ⵣⵓⵏ ⴷ ⴰⵍⵍⵏ ⵏⵏⵙ. ⴳ ⵜⵖⵣⵉ ⵏ ⵡⴰⵙⵙ ⴰⵔ ⵜⵏⵜ ⵀⵍⵍⵉ ⵜⴻⵜⵜⵃⵍⵍⵉⵍ. ⵎⴰⵛⴰ ⵜⵕⵥⴰⴳ ⵜⵓⴷⵔⵜ ⵉ ⴼⴰⵙⵉⵍⵉⵙⴰ ⵜⴳⵍⵍⵉⵏⵜ. ⵙ ⴽⵕⴰⴹⵜ ⵉⵜⵙⵏⵜ ⴰⵔ ⵜⵜⵥⵉⵏⵜ ⵖⴼⵠⴼⴰⵙⵉⵍⵉⵙⴰ. ⴰⵔ ⵜⵜ ⴽⴽⴰⵜⵏⵜ. ⵙⵙⵕⵎⵉⵏⵜ ⵜⵜ ⵙ ⵜⵡⵓⵔⵉⵡⵉⵏ. ⵔⴰⵏ ⵜⵜ ⴰⴷ ⵜⵎⴷⵓ ⴷ ⵡⴰⴷ ⴰⵙ ⵜⵊⴷⵔ ⵜⴰⴼⵓⴽⵜ ⴷ ⵡⴰⴹⵓ ⴰⴼⴰⵍⴽⴰⵢ ⵍⵍⵉ ⴷⴰⵔⵙ ⵉⵍⵍⴰⵏ. ⴳ ⵜⵖⵣⵉ ⵏ ⵓⵣⴰⵍ, ⵓⵔ ⴰⵔ ⵜⵙⵙⴼⵍⵉⴷ ⴳ ⵜⴳⵎⵎⵉ ⴰⵎⵔ ⵉ ⵎⴽⴰⴷ : ⵠⴼⴰⵙⵉⵍⵉⵙⴰ , ⴰⵣⵣⵍ ⴰⴷ ⵜⵙⴽⵔⵜ ⵜⵉⵔⵎⵜ ! ⴼⴰⵙⵉⵍⵉⵙⴰ ⴰⵣⵣⵍ ⵙⵖⵓⵙ ⵜⵉⴳⵎⵎⵉ ! ⴷⴷⵓ ⴰⵡⵉ ⴷ ⵉⴽⵛⵛⵓⴹⵏ ⵙⴳ ⵜⴰⴳⴰⵏⵜ, ⵥⵥⵉⴳ ⵜⵉⵙⵉⵜⴰⵏ. ⴰⵣⵣⵍ ⵓⴳⴳⴰⵔ ⵏ ⵎⴽⴰⴷ ⵍⵍⵉ ⵙ ⴰⵔ ⵜⵜⴰⵣⵣⴰⵍⵜ.

ⴼⴰⵙⵉⵍⵉⵙⴰ ⴰⵔ ⴰⴽⴽⵯ ⵜⵙⴽⴰⵔ ⵜⵉⵡⵓⵔⵉⵡⵉⵏ. ⴰⵔ ⵜⴻⵜⵜⵎⴰⵖ ⴰⴷ ⵜⵙⴽⵔ ⵙ ⵡⴰⵡⴰⵍ ⵏ ⴽⵔⴰⵢⴳⴰⵜ ⵢⴰⵜ ⴳⵉⵙⵏⵜ. ⴰⵔ ⴱⴷⴷⴰ ⵜⵙⵎⴷⵓ ⵜⴰⵡⵓⵔⵉ ⵏⵏⵙ.

ⵜⵎⵇⵇⵓⵔ ⴷ ⵠⴼⴰⵙⵉⵍⵉⵙⴰ ⵉⴼⴽ ⴰⵙ ⵕⴱⴱⵉ ⵢⴰⵏ ⵡⴰⴼⵓⵍⴽⵉ ⵉⴳⴳⵓⵜⵏ. ⵢⴰⵏ ⵡⴰⴼⵓⵍⴽⵉ ⵓⵔ ⵉⵍⵉⵏ ⴰⵏⴰⵡ. ⵓⵔ ⵉⵥⴹⵉⵕ ⵎⵇⵇⴰⵔ ⴷ ⵢⴰⵏ ⴰⴷ ⴼⵍⵍⴰⵙ ⵉⵙⴰⵡⵍ ⵓⵍⴰ ⴰⴷ ⵜⵜ ⵢⴰⵔⴰ.

ⵜⵉⵙⵍⵉⵜ ⵍⵍⵉ ⴰⵙ ⴷ ⵜⴼⵍ ⵉⵏⵏⴰⵙ. ⵓⵔ ⴰⵔ ⵜⵜ ⵜⴻⵜⵜⴰⴷⵊⴰ ⵉ ⵜⵎⵎⴰⵔⴰ, ⴰⵔ ⴰⵙ ⵜⴻⵜⵜⴰⵡⵙ. ⴰⵔ ⴷ ⵜⵏⴽⴽⵔ ⵠⴼⴰⵙⵉⵍⵉⵙⴰ ⵣⵉⴽ, ⵓⵔ ⵜⴰ ⴷ ⵜⵓⴳⴳⵉ ⵜⴰⴼⵓⴽⵜ ⵜⴼⵜⵓ ⵜⵥⵥⵉⴳ ⵜⵉⵙⵉⵜⴰⵏ, ⵜⴰⵙⵉ ⵉⵎⵉⴽⴽ ⵏ ⵓⴽⵯⴼⴰⵢ, ⵜⴽⵛⵎ ⵙ ⵢⴰⵜ ⵜⴰⵍⵖⵓⵏⵙⵜ, ⵜⴼⴽ ⴰⴽⵯⴼⴰⵢ ⵍⵍⵉ ⵉ ⵜⵙⵍⵉⵜ ⵏⵏⵙ ⵜⵉⵏⵉ ⴰⵙ: ⵜⵉⵙⵍⵉⵜ ⵉⵏⵓ, ⵜⵉⵙⵍⵉⵜ ⵉⵏⵓ ⵙⵙⴼⵍⴷ ⵉⵢⵉ ⴰⴷ ⴰⵎ ⵉⵏⵉⵖ ⵎⴰⴷ ⵉⴳⴰⵏ ⵜⴰⵎⵓⴽⵔⵉⵙⵜ ⵉⵏⵓ. ⵜⵉⵙⵍⵉⵜ ⵍⵍⵉ ⵏ ⵓⴽⵛⵛⵓⴹ ⴰⵔ ⵜⵙⵙⴰ ⴰⴽⵯⴼⴰⵢ ⵜⴽⴽⵙ ⴼⴰⵙⵉⵍⵉⵙⴰ ⴳ ⵜⵎⵎⴰⵔⴰ ⵍⵍⵉⴳ ⵜⵍⵍⴰ. ⴰⵔ ⴰⵙ ⵜⵙⴽⴰⵔ ⵜⵉⵡⵓⵔⵉⵡⵉⵏ ⴰⴽⴽⵯ.
ⴰⴱⵕⵍⴰⵎⴰⵏ ⴰⵎⵖⵔⵉⴱⵉ

**ⴰⴱⵕⵍⴰⵎⴰⵏ ⴰⵎⵖⵔⵉⴱⵉ** ⵉⴳⴰ ⵢⴰⵜ ⵜⴱⴰⴹⴰ ⵜⴰⵣⵣⵔⴰⴼⵜ ⵜⴰⵏⴰⴼⵍⵍⴰⵜ ⴰⴽⴽⵯ ⴳ ⵜⴳⵍⴷⵉⵜ ⵜⴰⵎⵖⵔⵉⴱⵉⵜ ⵉⵍⵍⴰ ⴳ ⵜⵎⴷⵉⵏⵜ ⵏ ⵕⵕⴱⴰⵟ. ⵢⵓⵎⴰ ⵙⵏⴰⵜ ⵜⵎⵚⵕⵉⵢⵉⵏ ⴳⴰⵏⵜ: ⴰⵙⵇⵇⵉⵎ ⵏ ⵉⵎⵓⵔⴰ ⴷ ⵓⵙⵇⵇⵉⵎ ⵏ ⵉⵎⵛⴰⵡⴰⵕⵏ, ⵜⵍⵍⴰ ⴳ ⵓⵙⵇⵇⵉⵎ ⵏ ⵉⵎⵓⵔⴰ 395 ⵓⴳⵎⴰⵎ ⴷⴰ ⵜⵜⵓⴼⵔⴰⵏⵏ ⴽⵓ ⵙⵎⵎⵓⵙ ⵉⵙⴳⴳⵯⴰⵙⵏ ⴳ ⵉⵙⵜⴰⵢⵏ ⵓⵙⵔⵉⴷⵏ, ⴷ ⵓⵙⵓⴷⵙ ⵏ ⵜⴳⵎⵉⴹⵉ. ⴰⵙⵇⵇⵉⵎ ⵏ ⵉⵎⵛⴰⵡⴰⵕⵏ ⴳⵉⵙ 120 ⵓⴳⵎⴰⵎ ⵜⵜⵓⴼⵔⴰⵏ ⵉ ⴽⵓ 6 ⵉⵙⴳⴳⵯⴰⵙⵏ ⵙ ⵉⵙⵜⴰⵢⵏ ⴰⵔⵓⵙⵔⵉⴷ ⵙⴳ ⵉⵙⵎⴷⴰⵢⵏ ⵏ ⵜⵎⵚⵕⵉⵢⵉⵏ ⵜⵉⵣⵣⵓⵍⴰⵏⵉⵏ ⴷ ⵉⴷ ⴱⵓ ⵜⵡⵓⵔⵉ ⴷ ⵉⵎⵙⵡⵓⵔⵉⵏ ⴷ ⵜⵏⴱⴰⵟⵉⵏ ⵜⵉⴷⵖⴰⵔⴰⵏⵉⵏ.
## ⴰⵥⵟⵟⴰ
ⵙⴳ 1994 ⴰⴱⵕⵍⴰⵎⴰⵏ ⴰⵎⵖⵔⵉⴱⵉ ⵍⵍⴰⵏ ⴳⵉⵙ ⵙⵉⵏ ⵉⵙⵇⵇⵉⵎⵏ:
* **ⴰⵙⵇⵇⵉⵎ ⵏ ⵉⵎⵓⵔⴰ**: ⵍⵍⴰⵏ ⴳⵉⵙ 392 ⵓⴳⵎⴰⵎ ⵜⵜⵓⴼⵔⴰⵏ ⵙⴳ ⵉⵙⵜⴰⵢⵏ ⵓⵙⵔⵉⴷⵏ ⵉ ⵙⵎⵎⵓⵙ ⵏ ⵉⵙⴳⴳⵯⴰⵙⵏ.
***ⴰⵙⵇⵇⵉⵎ ⵏ ⵉⵎⵛⴰⵡⴰⵕⵏ**: ⵍⵍⴰⵏ ⴳⵉⵙ 121 ⵓⴳⵎⴰⵎ, ⵜⵜⵓⴼⵔⴰⵏ ⵙ ⵜⴱⵔⵉⴷⵜ ⵜⴰⵔⵓⵙⵔⵉⴷⵜ ⵙⴳ ⵉⵙⵎⴷⵢⴰⵏ ⵏ ⵜⴳⵔⴰⵡⵉⵏ ⵜⵉⴷⵖⴰⵔⴰⵏⵉⵏ, ⵉⵎⵙⵜⴰⵢⵏ ⵏ ⵜⵎⵚⵕⵉⵢⵉⵏ ⵜⵉⵣⵣⵓⵍⵉⵏ, ⵉⵙⵎⴷⴰⵢⵏ ⵏ ⵉⵎⵙⵡⵓⵔⵉⵏ, ⵜⵜⵓⴼⵔⴰⵏ ⵉⴳⵎⴰⵎⵏ ⵏⵏⵙ ⵉ ⴽⵓ ⵜⵥⴰ ⵉⵙⴳⴳⵯⴰⵙⵏ, ⴷⴰ ⵉⵙⵎⴰⵢⵏⵓ ⵜⴰⴽⵕⴰⴹⵜ ⵏⵏⵙ ⴽⵓ ⴽⵕⴰⴹ ⵉⵙⴳⴳⵯⴰⵙⵏ.
ⵉⴳⵎⴰⵎⵏ ⵏ ⵓⴱⵕⵍⴰⵎⴰⵏ ⴷⴰ ⵟⵟⴰⴼⵏ ⵜⴰⴳⴳⴰⵥⵜ ⵅⴼ ⵜⴰⵏⵏⴰⵢⵉⵏ ⵏⵏⵙ ⴳ ⵜⵙⵔⵜⵉⵜ ⴰⵛⴽⵓ ⴳⴰⵏ ⵉⴳⵏⵙⴰⵙⵏ ⵏ ⵉⵏⴰⵎⵓⵔⵏ.

ⴰⵔ ⵉⵙⴽⴰⵔ ⵓⴱⵕⵍⴰⵎⴰⵏ ⵜⵉⴳⵉⵡⵔⵉⵏ ⵏⵏⵙ ⴳ ⵙⵏⴰⵜ ⵜⵙⵓⵜⴰⵍ ⴳ ⵓⵙⴳⴳⵯⴰⵙ. ⴷⴰ ⵉⵜⵜⴳⴳⴰ ⵓⴳⵍⵍⵉⴷ ⴰⵏⵙⵙⵉⵅⴼ ⴳ ⵓⵏⵏⵓⵕⵥⵎ ⵏ ⵜⵙⵓⵜⵍⵜ ⵜⴰⵎⵣⵡⴰⵔⵓⵜ ⵏⵏⴰ ⵉⵙⵙⵏⵜⴰⵢⵏ ⴳ ⵓⵙⵉⵎⵡⴰⵙ ⵡⵉⵙ ⵙⵉⵏ ⵏ ⴽⵟⵓⴱⵕ, ⴷ ⵜⵙⵓⵜⵍⵜ ⵜⵉⵙ ⵙⵏⴰⵜ ⴷⴰ ⵜⵜⵏⵓⵕⵥⵓⵎ ⴳ ⵓⵙⵉⵎⵡⴰⵙ ⵡⵉⵙ ⵙⵉⵏ ⵏ ⵉⴱⵔⵉⵔ. ⵓⵔ ⵜⵓⴼⵉ ⴰⴷ ⵜⵉⵍⵉ ⴷⴷⵓ ⴽⵕⴰⴹ ⵢⵉⵔⵏ ⴳ ⴽⵓ ⵜⴰⵙⵓⵜⵍⵜ, ⵉⴳ ⵜⵖⵣⵣⵉⴼ ⵜⵣⵎⵔ ⴰⴷ ⵜⵙⵎⴷ ⵙ ⵓⵎⵕⵚⵓⵎ.

ⵉⵥⴹⴰⵕ ⴰⴷ ⵉⵎⵓⵏ ⵓⴱⵕⵍⴰⵎⴰⵏ ⴳ ⴽⵔⴰ ⵏ ⵜⵙⵓⵜⵍⵜ ⵓⵙⵍⵉⴷ ⵙ ⵓⵙⵓⵜⵔ ⵏ ⵜⵓⴳⵜⵜ ⵏ ⵉⴳⵎⴰⵎⵏ ⵏ ⵉⵙⵇⵇⵉⵎⵏ, ⵏⵖ ⵙ ⵓⵙⵓⵜⵔ ⵏ ⴰⵎⴽⵕⴰⴹ ⵏ ⵉⴳⵎⴰⵎⵏ ⵏ ⵓⵙⵇⵇⵉⵎ ⵏ ⵉⵎⵓⵔⴰ ⵏⵖ ⵙ ⵓⵎⵕⵚⵓⵎ. ⵉⴳⵔⴰⵡⵏ ⵏ ⵉⵙⵇⵇⵉⵎⵏ ⵏ ⵓⴱⵕⵍⴰⵎⴰⵏ ⴳⴰⵏⵜ ⵜⵉⴳⴷⵓⴷⴰⵏⵉⵏ, ⴰⵔ ⵜⵜⵓⴼⵙⴰⵔⵏ ⵜⴰⵏⴰⴹⵉⵏ ⵏ ⵓⵎⴹⴰⴽⴰⵕ ⴰⴽⴽⵯ ⴳ ⵓⵏⵖⵎⵉⵙ ⴰⵎⴰⴷⴷⵓⴷ. ⴷ ⵉⵍⴰ ⵖⵓⵔ ⴽⵓ ⵓⵙⵇⵇⵉⵎ ⴰⵣⵔⴼ ⴰⴷ ⵉⵣⵔⵉ ⵉⴳⵔⴰⵡⵏ ⵎⵜⵜⵍⵏ ⵙ ⵓⵙⵓⵜⵔ ⵙⴳ ⵓⵏⵙⵙⵉⵅⴼ ⵏ ⵜⵏⴱⴰⴹⵜ ⵏⵖ ⵙ ⵓⵙⵓⵜⵔ ⵏ ⵓⵎⴽⵕⴰⴹ ⵏ ⵉⴳⵎⴰⵎⵏ.

ⴷⴰ ⵉⵙⵙⵔⵓⵙ ⴽⵓ ⵓⵙⵇⵇⵉⵎ ⴰⵙⴷⵓⵙ ⵏⵏⵙ ⴰⵔ ⵜ ⵉⴷ ⵙⵜⴰⵢⵏ, ⵎⴰⵛⴰ ⵓⵔ ⴰ ⵙⵉⵙ ⵙⵡⵓⵔⵉⵏ ⴰⵔ ⴷ ⵉⵎⵙⴰⵙⴰ ⵓⵙⵇⵇⵉⵎ ⴰⴷⵓⵙⵜⵓⵔ ⵙ ⵓⵔⵡⴰⵙ ⵏⵏⵙ ⴷ ⵓⵎⵙⴰⵙⴰ ⵏⵏⵙ ⵉ ⵉⴱⴹⵉⵢⵏ ⵏ ⵓⴷⵓⵙⵜⵓⵔ.
## ⵥⵕ ⵓⴳⴳⴰⵔ
* ⴰⵙⵇⵇⵉⵎ ⵏ ⵉⵎⵓⵔⴰ ⴰⵎⵖⵔⵉⴱⵉ
* ⴰⵙⵇⵇⵉⵎ ⵏ ⵉⵎⵛⴰⵡⴰⵕⵏ ⴰⵎⵖⵔⵉⴱⵉ

## ⵉⵙⴰⵖⵓⵍⵏ
ⵜⴰⵔⴰⵎⵣⴷⴰⵖⵜ

**ⵜⴰⵔⴰⵎⵣⴷⴰⵖⵜ** (ⵙ ⵜⵏⴳⵍⵉⵣⵜ: Demography), ⵜⴳⴰ ⵢⴰⵜ ⵜⵣⵔⴰⵡⵜ ⵜⴰⵙⵎⴽⵜⴰⵏⵜ ⴷ ⵜⵖⴰⵔⴰⵏⵜ ⴷ ⵜⵎⴰⵏⴰⵡⵜ ⵏ ⵜⵙⴼⵍⴰⵙ ⵏ ⵉⵎⵣⴷⴰⵖⵏ ⴷ ⵜⴷⵉⵏⴰⵎⵉⴽⵉⵏ ⵏⵏⵙⵏ, ⵉⴱⴷⴷⵏ ⵖⴼ ⵉⵎⵔⵙⴰⵏ ⵣⵓⵏ ⴷ ⵜⵉⵍⴰⵍⵉⵢⵉⵏ, ⵜⵉⵔⵔⵓⵡⴰ (fécondité), ⵜⵉⵎⵜⵜⴰⵏⵉⵏ, ⵜⵉⵡⵡⵓⵍⴰ/ⵜⵉⵔⵔⵓⵛⵍⴰ, ⴷ ⵓⵣⵡⴰⴳ.

## ⵥⵕ ⵓⴳⴳⴰⵔ

* ⵜⴰⵔⴰⴽⴰⵍⵜ
* ⵜⴰⵙⵏⴰⵖⵔⴼⵜ

## ⵉⵙⴰⵖⵓⵍⵏ
ⵜⴰⵙⵏⴰⵖⵔⴼⵜ

**ⵜⴰⵙⵏⴰⵖⵔⴼⵜ** (ⵙ ⵜⵏⴳⵍⵉⵣⵜ: Ethnology ⴷ ⵜⴽⴽⴰ ⴷ ⵙⴳ ⵜⴳⵓⵔⵉ ⵜⴰⵡⴳⵔⵉⴽⵜ ⵜⴰⵣⴰⵢⴽⵓⵜ: ἔθνος, ⵏⵏⴰ ⵉⵙⵏⵓⵎⴽⵏ 'ⴰⵖⵔⴼ'), ⵜⴳⴰ ⵢⴰⵏ ⵢⵉⴳⵔ ⴷ ⵢⴰⵜ ⵜⵥⵍⴰⵢⵜ ⵜⴰⴽⴰⴷⵉⵎⵜ ⵉⴱⴷⴷⵏ ⵖⴼ ⵓⵙⵎⵣⴰⵣⴰⵍ ⴷ ⵓⵚⵍⴰⴹ ⵏ ⵜⵙⴼⵍⵉⵙⵉⵏ ⵏ ⵉⵖⵔⴼⴰⵏ ⵎⵎⵔⴽⵙⵏⵉⵏ ⴷ ⵜⵓⵇⵇⵏⵉⵡⵉⵏ ⵏⵏⴰ ⵉⵍⵍⴰⵏ ⴳⵔⴰⵜⵙⵏ (ⵙ ⵓⵙⵎⵣⴰⵣⴰⵍ ⴰⴽⴷ ⵜⵙⵏⴼⴳⴰⵏⵜ ⵜⴰⴷⵍⵙⴰⵏⵜ, ⵏⵖ ⵜⴰⵏⴰⵎⵓⵏⵜ, ⵏⵖ ⵜⴰⵙⵏⴼⴳⴰⵏⵜ ⵜⴰⵎⵓⵏⴷⵍⵙⴰⵏⵜ).

## ⵥⵕ ⵓⴳⴳⴰⵔ

* ⵜⴰⵔⴰⵎⵣⴷⴰⵖⵜ
* ⵜⴰⵙⵏⴼⴳⴰⵏⵜ

## ⵉⵙⴰⵖⵓⵍⵏ
ⵜⴰⵙⵏⵣⵍⵍⵓⵎⵜ

thumb
**ⵜⴰⵙⵏⵣⵍⵍⵓⵎⵜ** (ⵙ ⵜⵏⴳⵍⵉⵣⵜ: Neuroscience), ⵜⴳⴰ ⵜⵉⵣⵔⴰⵡⵉⵏ ⵜⵉⵎⴰⵙⵙⴰⵏⵉⵏ ⵏ ⵡⴰⵍⵍⴰⵍ ⴰⵏⵣⵍⵓⵎ, ⵙⴳ ⵓⵎⵏⵉⴷ ⵏ ⵜⵓⵥⴽⵉⵡⵜ ⴷ ⵜⵙⵖⵏⵜ ⵏⵏⵙ, ⴷⴰ ⵙⵙⵏⵜⴰⵢⵏⵜ ⵙⴳ ⵓⵙⵡⵉⵔ ⴰⵏⵛⵜⵉⵡⴰⵏ ⴰⵔ ⴰⵙⵡⵉⵔ ⵏ ⵉⴳⵎⴰⵎⵏ ⵣⵓⵏ ⴷ ⴰⵍⵍⵅⴼ, ⴷ ⴰⵡⴷ ⵖⴼ ⵢⵉⵍⵉ ⴰⵏⵣⵍⵓⵎ ⵏ ⵜⴼⴽⴽⴰ ⵙ ⵜⵉⵎⵎⴰⴷ ⵏⵏⵙ.

## ⵥⵕ ⵓⴳⴳⴰⵔ

* ⴰⵍⵍⴰⵍ ⴰⵏⵣⵍⵓⵎ
* ⴰⵣⵍⵍⵓⵎ

## ⵉⵙⴰⵖⵓⵍⵏ
ⵜⴰⵙⵉⵖⵜ ⵏ ⵏⵉⵎⵉⵙⵉⵙ

**ⵜⴰⵙⵉⵖⵜ ⵏ ⵏⵉⵎⵉⵙⵉⵙ** (ⵙ ⵜⴰⵔⵎⵉⵏⵉⵢⵜ: «Նեմեսիս» գործողություն) (ⵏⵉⵎⵉⵙⵉⵙ ⴳⵓⵔⵜⵙⵓⵖⵓⵜ'ⵉⵢⵓⵏ) ⵜⴳⴰ ⵢⴰⵏ ⵓⵖⴰⵡⴰⵙ ⵏ ⵜⵎⴰⴷⴷⴰⵙⵜ ⵏ ⵜⴼⵉⴷⵉⵔⴰⵍⵉⵜ ⵜⴰⴳⵔⴰⵡⵍⴰⵏⵜ ⵜⴰⵔⵎⵉⵏⵉⵜ (Armenian Revolutionary Federation). ⴰⵡⵜⵜⴰⵙ ⵏⵏⵙ ⵉⴳⴰ ⵜ ⵓⵏⵖⵉ ⵏ ⵉⵎⵙⵜⴳⴳⴰⵔⵏ ⵉⵄⵓⵜⵎⴰⵏⵉⵢⵏ ⵏⵏⴰ ⵉⵙⴽⵔⵏ ⵜⵉⴳⵙⵔⵉⵜ ⵏ ⵉⵔⵎⵉⵏⵉⵢⵏ (Armenian Genocide), ⴷ ⵓⴽⴰⵏ ⴷ ⵉⵎⵙⵜⴳⴳⴰⵔⵏ ⵏ ⵜⴳⴷⵓⴷⴰ ⵏ ⴰⵣⵔⴱⵉⵊⴰⵏ ⵏⵏⴰ ⵉⴹⴼⴰⵕ ⵓⵎⵢⴰⵖ ⴳ ⵜⵉⵏⵖⵉ ⵏ ⵉⵔⵎⵉⵏⵉⵢⵏ ⴳ "ⵓⵙⵙⴰⵏ ⵏ ⵛⵓⵜⴰⵏⴱⵉⵔ" ⴳ ⵓⵙⴳⴳⵯⴰⵙ ⵏ 1918 ⴳ ⴱⴰⴽⵓ.
ⵉⵎⵙⵡⵉⵏⴳⵎⵏ ⵉⵅⴰⵜⴰⵔⵏ ⵏ ⵜⴰⵙⵉⵖⵜ ⴰⴷ ⴳⴰⵏ ⵜⵏ: ⵛⴰⵀⴰⵏ ⵏⴰⵜⴰⵍⵉ, ⴰⵔⵎⵉⵏ ⴳⴰⵔⵓ, ⴷ ⴰⵔⵓⵏ ⵙⴰⵛⴰⴽⵍⵢⴰⵏ. ⵜⵜⵓⴼⴽⴰ ⴰⵙ ⵉⵙⵎ ⴰⴷ ⴼ ⵜⴰⴽⵓⵛⵜ ⵏ ⵉⴳⵔⵉⴳⵏ ⵏ "ⵜⵉⵖⵉⵜ ⵜⴰⴽⵓⵛⴰⵏⵜ", ⵏⵉⵎⵉⵙⵉⵙ.

ⴳⵔ ⵓⵙⴳⴳⵯⴰⵙ ⵏ 1920 ⴷ 1922 ⵜⵙⴽⵔ ⵜⵉⵍⵎⵉⴽⵜ ⵜⴰⵏⴼⴼⴰⵔⵜ ⵏ ⵜⴼⵉⴷⵉⵔⴰⵍⵉⵜ ⵜⴰⴳⵔⴰⵡⵍⴰⵏⵜ ⵜⴰⵔⵎⵉⵏⵉⵜ 7 ⵏ ⵉⵏⵖⵉⵜⵏ ⵡⴰⴷ ⴰⴽⴽⵯ ⴳⵉⵙⵏ ⵉⵜⵜⴰⵡⵙⵙⴰⵏⵏ ⵡⵉⵏ ⵟⴰⵍⵄⴰⵜ ⴱⴰⵛⴰ ⵎⴰⵕⵙ 1921 ⵖ ⴱⵉⵔⵍⵉⵏ ⴷ ⵏⵜⵜⴰⵏ ⴰⴷ ⵉⴳⴰⵏ ⴰⴱⴷⴷⴰⴷ ⵏ ⵜⴳⵙⵔⵉⵜ ⵏ ⵉⵔⵎⵉⵏⵉⵢⵏ, ⵉⵜⵜⵓⵏⵖⴰ ⵙ ⵓⴼⵓⵙ ⵏ ⵙⵓⵖⵓⵎⵓⵏ ⵜⵉⵀⵍⵉⵔⵢⴰⵏ

## ⵜⴰⴷⴼⵉⵔⵜ ⵏ ⵜⵙⵉⵖⵜ
## ⴰⴳⵔⴰⵡ ⵏ ⵢⵉⵔⵉⴼⴰⵏ
## ⵜⴰⵍⴳⴰⵎⵜ ⵏ ⵉⵏⵖⵉⵜⵏ
## ⴰⵙⵙⴽⵜⵉ ⵏ ⵢⵉⵔⵉⴼⴰⵏ
## ⵉⵙⴰⵖⵓⵍⵏ
ⵜⴰⵙⵏⴰ ⵏ ⵓⵙⵏⵓⴱⴳ/ⴰⵎⵏⵏⵉ ⴰⴼⴰⵍⴽⴰⵢ/1

Frameless|250px|right
**ⵉⵙⵃⴰⴽ ⵏⵢⵓⵜⵏ** ⵏⵖ **ⵙⵃⴰⵇ ⵏⵢⵓⵟⵏ** (ⵙ ⵜⵏⴳⵍⵉⵣⵜ: Isaac Newton) (25 ⴷⵓⵊⴰⵏⴱⵉⵔ 1642 – 20 ⵎⴰⵕⵚ 1727) ⵉⴳⴰ ⵢⴰⵏ ⵓⵎⴰⵙⵙⴰⵏ ⴰⵏⴳⵍⵉⵣⵉ, ⴷ ⵉⴳ ⵙⴳ ⵉⵎⴰⵙⵙⴰⵏⵏ ⴰⴽⴽⵯ ⵉⵅⴰⵜⴰⵔⵏ ⵍⵍⵉ ⵢⵓⵡⵙⵏ ⴳ ⵜⵙⵏⴳⴰⵎⴰ ⴷ ⵜⵓⵙⵏⴰⴽⵜ ⴳ ⵓⵎⵣⵔⵓⵢ, ⴷ ⵢⴰⵏ ⵙⴳ ⵉⵎⴰⵜⴰⵔⵏ ⵏ ⵜⴳⵔⴰⵡⵍⴰ ⵜⵓⵙⵙⵏⴰⵏⵜ. ⵢⵓⵎⵥ ⵏⵢⵓⵟⵏ ⴰⴷⵖⴰⵔ ⵏ ⵓⵏⵙⵙⵉⵖⴼ ⵏ ⵜⵎⵙⵎⵓⵏⵜ ⵜⴰⴳⵍⴷⴰⵏⵜ, ⴷ ⵉⴽⴽⴰ ⵜ ⵉⵏⵏ ⵉⴳⴰ ⴰⴳⵎⴰⵎ ⴳ ⵓⴱⵕⵍⴰⵎⴰⵏ ⴰⵏⴳⵍⵉⵣⵉ, ⴷ ⴰⵡⴷ ⵢⵓⵎⵥ ⵜⴰⵏⵙⵙⵉⵅⴼⵜ ⵏ ⵜⴰⴷⴷⴰⵔⵜ ⵜⴰⴳⵍⴷⴰⵏⵜ ⵏ ⵓⵙⵉⴳⴳⵣ ⵏ ⵓⴷⵔⵉⵎ, ⴷ ⵜⴷⴷⵓⴽⵍⴰ ⵏⵏⵙ ⵉ ⵜⵖⵉⵡⴰⵏⵜ ⵏ ⵜⴰⵢⵡⵏⴽⵕⴰⴹⵜ/ⴰⵎⴽⵕⴰⴹ (Trinity College) ⴳ ⴽⴰⵎⴱⵔⵉⴷⵊ, ⴷ ⵉⴳⴰ ⵡⵉⵙ ⵙⵉⵏ ⴳ ⵉⵙⵍⵎⴰⴷⵏ ⵏ ⵍⵓⴽⴰⵙ ⵏ ⵜⵓⵙⵏⴰⴽⵜ ⴳ ⵜⵙⴷⴰⵡⵉⵜ ⵏ ⴽⴰⵎⴱⵔⵉⴷⵊ. ⵉⵙⵙⵔⵙⵍ ⴰⴷⵍⵉⵙ ⵏⵏⵙ «ⵉⵙⴰⵍⴰⵜⵏ/ⵉⵥⵓⵕⴰⵏ ⵉⵎⵓⵙⵏⴰⴽⵏ ⵏ ⵜⴼⵍⵙⴰⴼⵜ ⵜⴰⴳⴰⵎⴰⵏⵜ» (Philosophiæ Naturalis Principia Mathematica), ⵍⵍⵉ ⵉⴳⴰⵏ ⵜⴰⵡⵓⵔⵉ ⵜⵓⴼⵔⵉⴷⵜ ⴰⴽⴽⵯ ⵉⵅⴰⵜⴰⵔⵏ ⴳ ⵜⵎⴰⵙⵙⴰⵏⵉⵏ ⵜⵉⴳⴰⵎⴰⵏⵉⵏ ⵍⵍⵉ ⵉⵜⵜⵓⴼⵙⴰⵔⵏ ⴳ 1687, ⵉ ⵜⵓⴳⴷⵜ ⵏ ⵉⵎⵏⵣⴰⵢⵏ ⵏ ⵜⵙⵏⴷⴷⵓⵜ ⵜⴰⴽⵍⴰⵙⵉⴽⵜ. ⵉⴼⴽⴰ ⵏⵢⵓⵟⵏ ⴰⵡⴷ ⵢⴰⵜ ⵜⵡⵉⵙⵉ ⵜⴰⵅⴰⵜⴰⵔⵜ ⴳ ⵢⵉⴳⵔ ⵏ ⵜⵙⵏⵉⵥⵕⵉ/ⵜⵙⵏⴰⴼⴰⵜ (Optique).

ⵉⵍⵓⵍ ⵙⵃⴰⵇ ⵏⵢⵓⵟⵏ ⴳ ⵓⵙⴳⴳⵯⴰⵙ 1642 ⴳ ⵜⵙⴳⴰ ⵏ ⵍⵉⵏⴽⵓⵍⵏⵛⴰⵢⵔ ⴳ ⵏⵏⴳⵍⵉⵣ, ⵢⵓⵛⴽⴰ ⴷ ⵙ ⵓⵎⴰⴹⴰⵍ ⴰⵎⵎ ⵢⴰⵏ ⵡⴰⵣⵣⴰⵏ ⵉⵎⵥⵥⵉⵢⵏ ⴽⵉⴳⴰⵏ ⴹⴰⵕⵜ ⵏ ⵜⵎⵜⵜⴰⵏⵜ ⵏ ⴱⴰⴱⴰⵙ ⵙ ⴽⵕⴰⴹ ⵉⵢⵢⵉⵔⵏ. ⵉⴷⴷⵔ ⵢⴰⵜ ⵜⵎⵥⵉ ⵉⵎⵎⵔⵡⵉⵏ ⴷ ⵉⵎⵔⴰⵏ ⴹⴰⵕⵜ ⵏ ⵡⴰⴳⴳⵯⴰⵍ/ⵢⵉⵡⵍ ⵏ ⵉⵏⵏⴰⵙ ⴷ ⵓⵎⵎⵓⵜⵜⵉ ⵏⵏⵙ ⴰⴼⴰⴷ ⴰⴷ ⵜⵣⴷⵖ ⴷ ⵓⵔⴳⴰⵣ ⵏⵏⵙ ⴰⵎⴰⵢⵏⵓ, ⵜⴼⵍ ⵜ ⵏⵉⵜ ⴳ ⴷⴰⵔ ⵜⴳⴳⴰⵥⵜ ⵏ ⵊⴷⴷⴰⵙ/ⵏⴰⵏⵏⴰ ⵏⵏⵙ ⵎⴰⵔⴳⴰⵕⵉⵜ ⴰⵢⵙⴽⵓⴼ, ⴰⵢⵍⵍⵉ ⵉⵙⵔⴳⵏ ⴳ ⵉⴼⵔⴰⵢⵏ ⵏ ⵜⵉⵛⵛⵓⵏⴳⴰ ⵎⴳⴰⵍ ⵓⵔⴳⴰⵣ ⵏ ⵉⵎⵎⴰⵙ. ⵎⵇⵇⴰⵔ ⵜⵓⵔⵎ ⵉⵎⵎⴰⵙ ⵎⵏⵛⴽ ⵏ ⵜⴽⴽⴰⵍ ⴰⴷ ⵜ ⵜⵙⴽⵔ ⴷ ⴰⵎⴳⵢⴰⴽ, ⵎⴰⵛⴰ ⵜⴰⵢⵔⵉ ⵏⵏⵙ ⵓⵔ ⵜⵍⵍⵉ ⴳ ⵜⴽⵔⵣⴰ/ⵜⴳⴰⵢⴽⴰ, ⵜⵍⵍⴰ ⴳ ⵜⵖⵔⵉ, ⵍⵍⵉⴳ ⵉⵙⵙⵏⵥⵉ ⴰⵎⵓⵔⵙ ⵏⵏⵙ ⴳ ⵜⵉⵏⵎⵍ ⵏ ⵓⴳⵍⵍⵉⴷ ⴳ ⴳⵔⴰⵏⵜⵀⴰⵎ. ⴷ ⵉⴽⵛⵎ ⴹⴰⵕⵜ ⵏⵏⵙ ⵙ ⵜⵖⵉⵡⴰⵏⵜ ⵏ "ⵜⴰⵢⵡⵏⴽⵕⴰⴹⵜ/ⴰⵎⴽⵕⴰⴹ" ⴳ ⴽⴰⵎⴱⵔⵉⴷⵊ, ⵍⵍⵉⴳ ⵉⵖⵔⴰ ⵜⵉⵥⵕⵉⵡⵉⵏ ⵏ ⵓⵔⵉⵙⵟⵓ ⴷ ⵉⴼⵍⵙⴰⴼⵏ ⵉⵜⵔⴰⵔⵏ. ⴳ ⵜⵉⵣⵉ ⵏ ⵓⵔⴳⴳⵍ/ⵓⵔⴳⴰⵍ ⵏ ⵜⵙⴷⴰⵡⵉⵜ ⵙ ⵓⵙⵔⴰⴳ ⵏ ⵜⵙⵔⴽⴰ ⵜⴰⵅⴰⵜⴰⵔⵜ, ⵢⵓⵖⴰⵍ ⵏⵏ ⵏⵢⵓⵟⵏ ⵙ ⵜⴳⵎⵎⵉ ⵏⵏⵙ, ⴷ ⵖⵉⵏⵏ ⵜⵥⵕⴰ ⴳⵉⵙ ⵜⵏⵥⵍⴰⵢⵜ(ⴰⵡⵍⵉⵡⵍ) ⵏⵏⵙ ⴰⴱⴱⴰⵇⵇⴰⵢ ⵏ ⵜⵙⵎⴷⵏⴰ ⵏⵏⵙ, ⵍⵍⵉⴳ ⵉⵙⵔⵙ ⵜⵉⵔⵙⴰⵍ ⵜⵉⵎⵣⵡⵓⵔⴰ ⵏ ⵓⵙⵉⴹⵏ ⴰⵎⵣⵉⵔⵢⴰⵏ ⴷ ⵓⵎⵖⵔⵓⴷ, ⴷ ⵜⵥⵕⵉⵡⵉⵏ ⵏⵏⵙ ⴳ ⵜⵎⵙⵉⴽⴷⴰ/ⵜⵙⵏⴰⴼⴰⵜ ⴷ ⵓⵏⵣⵣⵓⵖ, ⴰⵢⵍⵍⵉ ⴰⵙ ⵉⵙⵔⴳⵏ ⴰⴷ ⵢⵓⵔⵔⵉ ⵙ ⵜⵙⴷⴰⵡⵉⵜ ⴷ ⴰⴷ ⴳⵉⵙ ⵢⴰⵎⵥ ⵜⴰⵔⵙⵓⵜ ⵏ ⵓⵙⵍⵎⴰⴷ ⴰⵡⵍⵓⴽⴰⵙ ⵏ ⵜⵓⵙⵏⴰⴽⵜ.
ⵜⵉⵣⵣⵉⴷⴳⴰ ⵏ ⵓⵙⵏⵓⵍⴼⵓ

**ⵜⵉⵣⵣⵉⴷⴳⴰ ⵏ ⵓⵙⵏⵓⵍⴼⵓ** (ⵙ ⵜⵏⴳⵍⵉⵣⵜ: Patent) ⵜⴳⴰ ⵢⴰⵏ ⵡⴰⵔⵔⴰ (ⵜⴰⵏⵜⴰⵎⵜ) ⵙⴳ ⵡⴰⵔⵔⴰⵜⵏ ⵏ ⵜⵉⵍⵉⵜ ⵜⴰⵎⴳⵓⵔⴰⵏⵜ, ⴷⴰ ⵜⴰⴽⴽⴰ ⵉ ⴱⴰⴱ ⵏⵏⵙ ⵢⴰⵏ ⵓⵣⵔⴼ ⵓⵙⵍⵉⴷ ⵉ ⵓⵙⵖⵍⵍⴰ ⵏ ⵓⵙⵏⵓⵍⴼⵓ ⵉⵜⵜⵓⴼⵔⴰⴳⵏ ⵙ ⵓⵙⴽⵓⵜⵜⵉ ⵖⴼ ⵜⵣⵣⵉⴷⴳⴰ, ⵙ ⵓⵙⵏⵜⵉ ⵙⴳ ⵓⵙⴰⴽⵓⴷ ⵏ ⵓⵙⵔⵓⵙ ⴰⵎ ⵢⴰⵏ ⵓⵎⵏⵣⴰⵢ ⴰⵎⴰⵜⴰⵢ, ⴷ ⵉ ⵢⴰⵜ ⵜⵉⵣⵉ ⵏⵏⴰ ⵎⵉ ⵉⴳⴰ ⵜⵜⵎⵉ ⵏⵏⵙ 20 ⵏ ⵓⵙⴳⴳⵯⴰⵙ
thumb
ⵉⵇⵇⴰⵏ ⴷ ⴰⴷ ⵏⵙⵙⵏ ⵎⴰⵙ ⴷ ⴰⵣⵔⴼ ⴳ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵓⵔ ⵉⵜⵜⵓⵙⵉⵜⴳ ⴷ "ⴰⵣⵔⴼ ⵏ ⵓⵙⵖⵍⵍⴰ" ⴰⵡⵓⵔⵎⴰⵏ (ⵣⵄⵎⴰ ⵓⵔ ⴷⴰ ⵢⴰⴽⴽⴰ ⵢⴰⵜ ⵜⵙⴳⵓⵔⵉ ⵜⵓⵙⵔⵉⴷⵜ ⵉ ⵓⵙⵏⵜⵉ ⵏ ⵓⵙⵖⵍⵍⴰ ⵏ ⵓⵙⵏⵓⵍⴼⵓ); ⴳ ⵜⵉⵍⴰⵡⵜ, ⵉⵥⴹⴰⵕ ⵓⵣⵔⴼ ⵏ ⵓⵙⵖⵍⵍⴰ ⴰⴷ ⵉⴹⴼⵕ ⴽⵔⴰ ⵏ ⵜⵎⴰⵎⴽⵉⵏ ⵜⵓⵍⴳⵉⵏⵉⵏ ⵏⵖ ⴽⵔⴰ ⵏ ⵜⴱⵔⵉⴷⵉⵏ ⵢⴰⴹⵏ, ⵣⵓⵏ ⴷ ⴰⵎⵎⴰⵥ ⵏ ⵓⵙⵓⵔⴳ ⵏ ⵓⴼⵙⴰⵔ ⴳ ⵓⴳⴰⴷⴰⵣ, ⵏⵖ ⴰⵙⵍⴽⵉⵏ ⵏ ⵓⵎⵙⴰⵙⴰ (Certificat de conformité), ⴷ ⵎⴰⵢⴷ ⴰⴽⴽⵯ ⵉⵔⵡⴰⵙⵏ ⵓⵢⴰ.

## ⵥⵕ ⵓⴳⴳⴰⵔ

## ⵉⵙⴰⵖⵓⵍⵏ
ⵜⴰⴳⵓⴳⵎⵙⵍⵉⵜ

thumb
**ⵜⴰⴳⵓⴳⵎⵙⵍⵉⵜ** ⵏⵖ **ⵉⵎⵙⴰⵡⴰⴹⵏ ⵉⵜⵉⵍⵉⴼⵓⵏⵏ/ⵉⴳⵓⴳⵎⵙⵍⵉⵜⵏ** (ⵙ ⵜⵏⴳⵍⵉⵣⵜ: Telephony) ⵜⴳⴰ ⵢⴰⵏ ⵓⵏⴳⵔⴰⵡ ⵏ ⵓⵎⵙⴰⵡⴰⴹ ⵏⵏⴰ ⵉⴹⴽⵍⵏ ⵙ ⵓⴷⵙⵍⴰⵏ ⴰⵙⵎⵓⵜⵜⵉ ⴷ ⵡⴰⵍⴰⵙ ⵏ ⵓⴼⴰⵔⵙ ⵏ ⵢⵉⵎⵙⵍⵉ (ⴷ ⴳ ⴽⵔⴰ ⵏ ⵡⴰⴷⴷⴰⴷⵏ ⵏⵏⴰ ⵉⴷⵔⵓⵙ ⵎⴰ ⴳ ⴷⴰ ⵜⵜⵉⵍⵉⵏⵜ ⴽⵔⴰ ⵏ ⵜⵙⵓⵙⵍⵉⵜⵉⵏ ⵢⴰⴹⵏⵉⵏ), ⵉⴳ ⵢⴰⵏ ⵓⵏⴳⵔⴰⵡ ⵉⵙⵎⵓⵏⴰⵏ ⴳⵔ ⵜⵓⴳⴷⵜ ⵏ ⵜⵙⵖⴰⵏ ⴷ ⵜⵙⴼⵍⴰⵙ ⵜⵉⴳⵓⴳⵎⵙⵍⵉⵜⵉⵏ.

## ⵥⵕ ⵓⴳⴳⴰⵔ

* ⴰⵜⵉⵍⵉⴼⵓⵏ

## ⵉⵙⴰⵖⵓⵍⵏ
ⴰⵎⵙⵏⴳⴰⵎⴰ

**ⴰⵎⵙⵏⴳⴰⵎⴰ** (ⵙ ⵜⵏⴳⵍⵉⵣⵜ: Physicist) ⵉⴳⴰ ⵢⴰⵏ ⵓⵎⴰⵙⵙⴰⵏ ⵏⵏⴰ ⵉⵣⵔⵔⵓⵏ ⵉⴳⵔ ⵏ ⵜⵙⵏⴳⴰⵎⴰ; ⵜⴳⴰ ⵜⵜ ⵜⵓⵙⵙⵏⴰ ⵏⵏⴰ ⵉⵚⵍⵍⴹⵏ/ⵉⵜⵜⵚⵍⴰⴹⵏ ⵉⴼⵔⴷⵉⵙⵏ ⵉⴷⵙⵍⴰⵏⵏ ⵏ ⵓⵎⵖⵔⴰⴷ (ⴳ ⵉⵙⵡⵉⵔⵏ ⴰⴽⴽⵯ ⴷ ⵜⵙⴽⵜⵡⵉⵏ) ⴷ ⵜⴰⴳⴳⴰⵍⵉⵏ ⵏⵏⴰ ⵉⵣⴷⴰⵢⵏ ⴳⵔ ⴰⵙⵏⵜ.

## ⵥⵕ ⵓⴳⴳⴰⵔ

## ⵉⵙⴰⵖⵓⵍⵏ
ⵜⴰⵏⵣⴳⴳⵉⵜ ⵜⴰⵎⵥⵥⴰⵕⵓⵕⵜ

**ⵜⴰⵏⵣⴳⴳⵉⵜ ⵜⴰⵎⵥⵥⴰⵕⵓⵕⵜ** ⵏⵖ **ⴰⵜⵡⴰⵍ ⴰⵎⵥⵥⴰⵕⵓⵕ** ⵏⵖ **ⵜⴰⵏⵣⴳⴳⵉⵜ ⵏ ⵓⵥⴰⵕⵓⵕ** (ⵙ ⵜⵏⴳⵍⵉⵣⵜ: Electrical Engineering) ⵜⴳⴰ ⵢⴰⵜ ⵜⵥⵍⴰⵢⵜ ⵏⵏⴰ ⵉⵥⵍⵉⵏ ⵙ ⵜⵣⵔⴰⵡⵜ ⴷ ⵜⵙⵏⵙⵉⵡⵉⵏ ⵏ ⵜⵎⴰⵙⵙⴰⵏⵉⵏ ⵏ ⵓⵥⴰⵕⵓⵕ ⴷ ⵜⵍⵉⴽⵜⵔⵓⵏⵉⵜ ⴷ ⵉⴳⵔⴰⵏ ⵉⵥⴰⵕⵓⵎⵖⵏⴰⵟⵉⵚⵏ.

## ⵥⵕ ⵓⴳⴳⴰⵔ

* ⵜⴰⵏⵣⴳⴳⵉⵜ

## ⵉⵙⴰⵖⵓⵍⵏ
ⴼⴰⵟⵉⵎⴰ ⵕⴰⵊⵉ

**ⴼⴰⵟⵉⵎⴰ ⵕⴰⵊⵉ** ⵏⵖ **ⴼⴰⵟⵉⵎⴰ ⵕⵕⴰⵊⵉ** (ⵙ ⵜⵄⵕⴰⴱⵜ: **فاطمة الراجي**) ⵜⴳⴰ ⵢⴰⵜ ⵜⵙⵎⴷⴰⵢⵜ ⵜⴰⵎⴰⵣⵉⵖⵜ ⵜⵍⵓⵍ ⴳ ⵓⵙⴳⴳⵯⴰⵙ ⵏ 1982 ⴳ ⵜⵔⵓⴷⴰⵏⵜ. ⵜⵜⵓⵢⵙⵙⴰⵏ ⵙ ⵓⴷⵔⴰⵡ ⵏⵏⵙ ⴰⵎ ⵜⴰⵏⴱⵔⴰⵣⵜ ⴳ ⵓⴼⵉⵍⵎ ⴰⵎⴰⵣⵉⵖ ⵔⴰⵏ ⴽⵓⵍⵍⵓ ⴷⴷⵓⵏⵉⵜ.      

## ⵥⵕ ⵓⴳⴳⴰⵔ

* ⵔⴰⵏ ⴽⵓⵍⵍⵓ ⴷⴷⵓⵏⵉⵜ
* ⵙⵙⵉⵏⵉⵎⴰ ⵜⴰⵎⴰⵣⵉⵖⵜ

## ⵉⵙⴰⵖⵓⵍⵏ
ⴰⵎⴰⵣⵣⵍ ⴰⵎⵍⴻⵍⵍⴰⵢ

**ⴰⵎⴰⵣⵣⵍ ⴰⵎⵍⴻⵍⵍⴰⵢ** (ⵏⵏⴰ ⵏⵣⵎⵔ ⴰⴷ ⴰⵙ ⵏⵙⴽⵔ ⴰⵣⴳⵣⵍ ⵙ CA/ⵎⵍ) (ⵙ ⵜⵏⴳⵍⵉⵣⵜ: Alternating current) ⵉⴳⴰ ⵢⴰⵏ ⵓⵎⴰⵣⵣⵍ ⴰⵎⵥⵥⴰⵕⵓⵕ ⴰⵣⵎⵣⴰⵏ ⵏⵏⴰ ⵉⵜⵜⵙⵏⴼⴰⵍⵏ ⵜⴰⵏⵉⵍⴰ ⵏⵏⵙ ⵙⵏⴰⵜ ⵜⴽⴽⴰⵍ ⴳ ⴽⵓ ⵜⴰⵡⴰⵍⴰ/ⵜⴰⵙⵓⵜⵍⵜ, ⴷⴰ ⵉⵙⵎⵓⵜⵜⵉⵢ ⵜⵉⵙⵎⴽⵜⵉⵏ ⵏ ⵓⵥⴰⵕⵓⵕ ⵙ ⵢⴰⵜ ⵜⴰⵍⵖⴰ ⵜⴰⵎⵍⴻⵍⵍⴰⵢⵜ ⴷ ⵉⴳⴰⴷⴷⴰⵏ ⴳ ⵙⵏⴰⵜ ⵜⵏⴰⵍⵉⵡⵉⵏ. ⵙ ⵓⵙⴽⵓⵜⵜⵉ ⵖⴼ ⵓⵢⴰ, ⴰⵎⴰⵣⵣⵍ ⴰⵎⵍⴻⵍⵍⴰⵢ ⵉⵍⴰ ⵢⴰⵜ ⵓⴼⵔⴷⵉⵙ ⵉⵣⴷⵉⵏ (ⴰⵣⴰⵍ ⴰⵏⴰⵎⵎⴰⵙ) ⵉⴳⴰⵏ ⵜⵉⵍⵎⵜ (nulle).

## ⵥⵕ ⵓⴳⴳⴰⵔ

* ⵏⵉⴽⵓⵍⴰ ⵜⵉⵙⵍⴰ

## ⵉⵙⴰⵖⵓⵍⵏ
ⴰⵎⴰⵣⵣⵍ ⵉⵣⴷⵉⵏ

**ⴰⵎⴰⵣⵣⵍ ⵉⵣⴷⵉⵏ** (ⵏⵏⴰ ⵏⵣⵎⵔ ⴰⴷ ⴰⵙ ⵏⵙⴽⵔ ⴰⵣⴳⵣⵍ ⵙ CC, ⵏⵖ DC ⵙ ⵜⵏⴳⵍⵉⵣⵜ: Direct Current) ⵉⴳⴰ ⵢⴰⵏ ⵓⵎⴰⵣⵣⵍ ⴰⵎⵥⵥⴰⵕⵓⵕ ⵏⵏⴰ ⴳ ⵉⴳⴰ ⵡⴰⵙⵙⴰⵙ ⵏⵏⵙ ⴰⵙⵉⵎⴰⵏ ⵖⴼ ⵡⴰⴽⵓⴷ (ⵣⵄⵎⴰ ⵉⴳⴰ ⵉⵎⵣⵣⴳⵉ). ⴷ ⵏⵜⵜⴰ ⴰⵢⴷ ⵉⴳⴰⵏ, ⵙ ⵓⵎⴷⵢⴰ, ⴰⵏⴰⵡ ⵏ ⵓⵎⴰⵣⵣⵍ ⵍⵍⵉ ⴷ ⴰⴽⴽⴰⵏⵜ ⵜⴱⵍⴰⴹⵉⵏ ⵣⵡⴰⵏⵉⵏ (ⵜⵉⵎⵙⵉⵣⵖⵉⵏ) ⵏⵖ ⵉⵙⴳⵍⵓⴳⵍⵏ (ⵜⵉⴱⵍⴰⴹⵉⵏ ⵜⵉⵣⵎⵔⴽⵜⵓⵔⵉⵏ).

## ⵥⵕ ⵓⴳⴳⴰⵔ

* ⴰⵎⴰⵣⵣⵍ ⴰⵎⵍⴻⵍⵍⴰⵢ
* ⵜⵓⵎⴰⵙ ⵉⴷⵉⵙⵓⵏ

## ⵉⵙⴰⵖⵓⵍⵏ
ⵜⴰⵙⵏⵉⵎⴰⵍⵜ

thumb
**ⵜⴰⵙⵏⵉⵎⴰⵍⵜ** (ⵙ ⵜⵏⴳⵍⵉⵣⵜ: Futurology ) ⵜⴻⵜⵜⵓⵙⵉⵜⴳ ⴰⵎ ⵢⴰⵏ ⵢⵉⴳⵔ ⴰⵣⴳⵔⵉⵥⵍⵉ (Transdisciplinaire), ⴷⴰ ⵜⵙⵎⵓⵏⴰ ⵉⵙⴼⴽⴰ ⵉⵜⵜⵓⵙⵉⵙⵎⵍⵏ ⵙ ⵓⵎⵙⴰⵙⴰ ⴰⴽⴷ ⵜⴰⵔⵔⴰⵢⵉⵏ ⵜⵉⵏⴰⵔⴰⵎⵉⵏ ⴷ ⵜⵉⵎⵥⵍⴰⵏⵉⵏ ⴳ ⵢⴰⵜ ⵜⴽⴽⵍⵜ, ⴷ ⵓⵢⴰ ⵙ ⵓⵡⵜⵜⴰⵙ ⵏ ⵓⵚⵍⴰⴹ ⵏ ⵜⵏⴰⵍⵉⵡⵉⵏ ⴷ ⵓⵙⵓⵏⵖ ⵏ ⵉⵙⵉⵏⴰⵔⵢⵓⵜⵏ ⵉⵜⵜⵓⵜⴰⵎⵏ ⵉ ⵢⵉⵎⴰⵍ.

ⴷⴰ ⵙⴽⴰⵔⵏⵜ ⵜⵣⵔⴰⵡⵉⵏ ⴰⴷ ⴰⴳⴳⵉⵡⵙ ⵏ ⵉⵙⵓⴳⴰⵎ, ⴷ ⵉⵡⵜⵜⴰⵙⵏ, ⴷ ⵉⵎⵏⵜⵉⵍⵏ ⵏ ⵓⵙⵏⴼⵍ ⴷ ⵜⵣⴳⵉ ⴰⴼⴰⴷ ⴰⴷ ⵙⵉⵍⵖⵏⵜ ⵉⴹⴽⴽⵓⴹⵏ. ⴷ ⵉⵇⵇⴰⵏ ⴷ ⴰⴷ ⵜⵙⵙⵏⵜⵉ ⵜⵙⵏⵉⵎⴰⵍⵜ ⵙⴳ ⵉⵙⴼⴽⴰ ⵉⵜⵉⴽⵏⵓⵍⵓⵊⵉⵢⵏ ⴷ ⵉⴷⵎⵙⴰⵏⵏ ⵏⵖ ⵉⵏⴰⵎⵓⵏⵏ ⵉⵥⵍⵉⵏ ⵙ ⵢⵉⵣⵔⵉ ⴷ ⵓⵎⵉⵍⴰⵏ, ⴷ ⴷⴰ ⵜⵙⴷⴷⵉⴷ ⵖⴼ ⵓⵙⴽⵓⵜⵜⵉ ⵏⵏⵙ ⵖⴼ ⴽⵔⴰ ⵏ ⵜⴻⵜⵉⵇⵏⵉⵢⵉⵏ (ⵣⵓⵏ ⴷ ⴰⵙⵔⵡⵙ ⴷ ⵜⵙⵏⴰⴷⴷⴰⴷⵜ) ⴷ ⵉⵣⵓⵔⵜⵏ ⵓⵙⵙⵏⴰⵏⵏ (ⵣⵓⵏ ⴷ ⵜⴰⵙⵏⴳⵔⴰⵡⵜ ⴷ ⵜⵙⵏⵡⵏⵏⴰⴹⵜ).

## ⵥⵕ ⵓⴳⴳⴰⵔ

## ⵉⵙⴰⵖⵓⵍⵏ
ⵊⴰⵎⵄⴰ ⵏ ⵙⵃⴰⵢⵎ

**ⵊⴰⵎⵄⴰ ⵏ ⵙⵃⴰⵢⵎ** ⵢⴰⵜ ⵜⵎⴷⵉⵏⵜ ⴳ ⵜⵙⴳⴰ ⵏ ⵓⵙⴼⵉ ⵜⴰⴳⴳⵓⴳ ⵅⴼ ⵜⵎⴷⵉⵏⵜ ⵏ ⵓⵙⴼⵉ ⵙ 42 ⴽⵎ ⵜⴳⴰ ⵢⴰⵜ ⵜⴳⵔⴰⵡⵜ ⵉⵎⵥⵥⵉⵏ ⵜⴱⴷⴷ ⵅⴼ ⵜⴼⵍⵍⴰⵃⵜ ⴷ ⵜⵙⴱⴱⴰⴱⵜ ⵜⵜⵢⵓⵙⵙⴰⵏ ⵙ ⵓⴳⴰⴷⴰⵣ ⴰⵙⵙ ⵏ ⵓⵙⵉⵎⵡⴰⵙ . ⵉⵣⴷⴰⵖ ⴳⵉⵙ ⵓⴳⴳⴰⵔ ⵏ 11 000 ⵏ ⵉⵏⴰⵎⵓⵔⵏ, ⵟⵟⴰⴼ ⵜⴰⵊⵓⵎⵎⴰ ⵏ 11000 ⵎ², ⵜⵡⵉⴷ ⵉⵙⵎ ⵏⵏⵙ ⵙⴳ  ⵓⴳⴰⴷⴰⵣ ⵍⵍⵉ ⵉⵜⵉⵍⵏ ⴽⵓ ⴰⵙⵉⵎⵡⴰⵙ.
## ⵜⵓⵚⴽⵉⵡⵜ ⵜⴰⵏⴰⴷⴰⵡⵜ
ⵟⵟⴰⴼ ⵜⵎⴷⵉⵏⵜ ⵏ ⵊⴰⵎⵄⴰ ⵏ ⵙⵃⴰⵢⵎ ⵢⴰⵜ ⵜⵓⵚⴽⵉⵡⵜ ⵜⴰⵎⵊⴰⵀⴷⵉⵜ ⴳⵉⵙ ⵜⵉⵎⵔⵙⴰⵍⵉⵏ ⵏ ⵜⴰⵡⵡⵓⵏⴽⵜ ⵜⵍⵍⴰ ⵉⴳⴳⵉ ⵓⴱⵔⵉⴷ ⴰⵏⴰⵎⵓⵔ ⵡⵉⵙ 8, ⴰⵏⵙⴰ ⵏⵏⵙ ⴰⵔ ⴰⵙ ⵢⴰⴽⴰ ⵢⴰⵏ ⵡⴰⵜⵉⴳ ⴰⴷⵎⵙⴰⵏ ⴳ ⵉⴳⵔⴰⵏ ⵏ ⵜⴼⵍⵍⴰⵃⵜ ⴷ ⵜⵙⴱⴱⴰⴱⵜ.
## ⵥⵕ ⵓⴳⴳⴰⵔ
* ⴰⵙⴼⵉ
* ⵜⴰⵎⵏⴰⴹⵜ ⵏ ⵎⵕⵕⴰⴽⵛ ⴰⵙⴼⵉ
ⴰⵙⵎⵉⵍ:ⵜⴰⵎⵏⴰⴹⵜ ⵏ ⵎⵕⵕⴰⴽⵛ ⴰⵙⴼⵉ
ⴰⵙⵎⵉⵍ:ⵜⴰⵙⴳⴰ ⵏ ⵓⵙⴼⵉ
ⴰⵙⵎⵉⵍ:ⴰⵙⴼⵉ
ⴰⵙⵎⵉⵍ:ⵍⵎⵖⵔⵉⴱ
ⴱⵓⴳⴷⵔⴰ

**ⴱⵓⴳⴷⵔⴰ** ⵏⵖ **ⵜⵍⴰⵜ ⴱⵓⴳⴷⵔⴰ** ⵢⴰⵜ ⵜⴳⵔⴰⵡⵜ ⴳ ⵜⵙⴳⴰ ⵏ ⵓⵙⴼⵉ ⵜⴰⴳⴳⵓⴳ ⵅⴼ ⵜⵎⴷⵉⵏⵜ ⵏ ⵓⵙⴼⵉ ⵙ 26 ⴽⵎ ⵜⴳⴰ ⵢⴰⵜ ⵜⴳⵔⴰⵡⵜ ⵉⵎⵥⵥⵉⵏ ⵜⴱⴷⴷ ⵅⴼ ⵜⴼⵍⵍⴰⵃⵜ ⴷ ⵜⵙⴱⴱⴰⴱⵜ ⵜⵜⵢⵓⵙⵙⴰⵏ ⵙ ⵓⴳⴰⴷⴰⵣ ⴰⵙⵙ ⵏ ⵓⵙⵉⵎⵡⴰⵙ . ⵉⵣⴷⴰⵖ ⴳⵉⵙ ⵓⴳⴳⴰⵔ ⵏ 15 000 ⵏ ⵉⵏⴰⵎⵓⵔⵏ, ⵟⵟⴰⴼ ⵜⴰⵊⵓⵎⵎⴰ ⵏ 11000 ⵎ², ⵜⵡⵉⴷ ⵉⵙⵎ ⵏⵏⵙ ⵙⴳ  ⵓⴳⴰⴷⴰⵣ ⵍⵍⵉ ⵉⵜⵉⵍⵏ ⴽⵓ ⵓⵙⵉⵏⴰⵙ.
## ⵜⵓⵚⴽⵉⵡⵜ ⵜⴰⵏⴰⴷⴰⵡⵜ
ⵟⵟⴰⴼ ⵜⴳⵔⴰⵡⵜ ⵏ ⵜⵍⴰⵍ ⴱⵓⴳⴷⵔⴰ ⵢⴰⵜ ⵜⵓⵚⴽⵉⵡⵜ ⵜⴰⵎⴰⴷⵔⵓⵙⵜ ⴰⵛⴽⵓ ⵜⵎⵥⵥⵉ ⵜⴰⵙⴷ ⵉ ⵜⵎⴷⵉⵏⵜ ⵏ ⵓⵙⴼⵉ ⴷ ⵊⴰⵎⵄⴰ ⵏ ⵙⵃⴰⵢⵎ. ⵎⴰⵢⴰⵏⵏ ⴰⴼ ⴳⵉⵙ ⵢⴰⵏ ⵓⵙⴱⵓⵖⵍⵓ ⵉⵎⵥⵥⵉⵏ ⵅⴼ ⵜⴳⵔⴰⵡⵉⵏ ⵍⵍⵉ ⴰⵙ ⵉⵙⵓⵜⵍⵏ ⴰⵎ ⵙⴱⵜ ⴳⵣⵓⵍⴰ.
## ⵥⵕ ⵓⴳⴳⴰⵔ
* ⴰⵙⴼⵉ
* ⵜⴰⵎⵏⴰⴹⵜ ⵏ ⵎⵕⵕⴰⴽⵛ ⴰⵙⴼⵉ
ⴰⵙⵎⵉⵍ:ⵜⴰⵎⵏⴰⴹⵜ ⵏ ⵎⵕⵕⴰⴽⵛ ⴰⵙⴼⵉ
ⴰⵙⵎⵉⵍ:ⵜⴰⵙⴳⴰ ⵏ ⵓⵙⴼⵉ
ⴰⵙⵎⵉⵍ:ⴰⵙⴼⵉ
ⴰⵙⵎⵉⵍ:ⵍⵎⵖⵔⵉⴱ
ⵜⴰⵏⵣⴳⴳⵉⵜ ⵜⴰⵎⵉⴽⴰⵏⵉⴽⵜ

**ⵜⴰⵏⵣⴳⴳⵉⵜ ⵜⴰⵎⵉⴽⴰⵏⵉⴽⵜ** ⵏⵖ **ⴰⵜⵡⴰⵍ ⴰⵎⵉⴽⴰⵏⵉⴽ** ⵏⵖ **ⵜⴰⵙⵎⴷⵏⴰ ⵜⴰⵎⵉⴽⴰⵏⵉⴽⵜ** (ⵙ ⵜⵏⴳⵍⵉⵣⵜ: Mechanical engineering) ⵜⴳⴰ ⵜⵓⴳⴷⵜ ⵏ ⵜⵓⵙⵙⵏⵉⵡⵉⵏ ⵉⵣⴷⵉⵏ ⴷ ⵜⵙⵏⴷⴷⵓⵜ, ⵙⵡⴰ ⵙ ⵓⵔⵎⵎⵓⵙ ⵏⵏⵙ ⴰⵎⵙⵏⴳⴰⵎⴰⵏ (ⵜⴰⵙⵏⵎⵓⵙⵙⵓⵜ) ⵏⵖ ⵙ ⵓⵔⵎⵎⵓⵙ ⵏⵏⵙ ⴰⵜⵉⵇⵏⵉ (ⵜⴰⵣⵔⴰⵡⵜ ⵏ ⵜⵎⵉⴽⴰⵏⵉⵣⵎⵉⵏ ⴷ ⵉⵏⴳⵔⴰⵡⵏ ⵉⵎⵉⴽⴰⵏⵉⴽⵏ).

ⴷⴰ ⵉⵜⵜⵉⵖⵣⵉⴼ ⵢⵉⴳⵔ ⴰⴷ ⴰⵡⵙⵙⴰⵏ ⵙⴳ ⵓⵙⵖⵉⵡⵙ ⵏ ⵓⴼⴰⵔⵉⵙ ⴰⵎⵉⴽⴰⵏⵉⴽ ⴰⵔ ⵜⴰⵍⵙⴰⵍⵍⵓⵙⵜ ⵏⵏⵙ (Recycling), ⴷ ⵉⵣⵔⵉ ⵏⵏ ⴳ ⵜⴽⵍⵉⵡⵉⵏ ⵏ ⵜⵙⵎⴳⵓⵔⵉ, ⴷ ⵜⵏⵟⵟⵓⴼⵜ, ⴷ ⵜⵉⵢⵢⴰⴹ ⵢⴰⴹⵏ.

## ⵥⵕ ⵓⴳⴳⴰⵔ

## ⵉⵙⴰⵖⵓⵍⵏ
ⵏⴳⴳⴰ

**ⵏⴳⴳⴰ** ⵏⵖ **ⵅⵎⵉⵙ ⵏⴳⴳⴰ** ⵢⴰⵜ ⵜⴳⵔⴰⵡⵜ ⴳ ⵜⵙⴳⴰ ⵏ ⵓⵙⴼⵉ ⵜⴰⴳⴳⵓⴳ ⵅⴼ ⵜⵎⴷⵉⵏⵜ ⵏ ⵓⵙⴼⵉ ⵙ 42 ⴽⵎ ⵜⴳⴰ ⵢⴰⵜ ⵜⴳⵔⴰⵡⵜ ⵉⵎⵥⵥⵉⵏ ⵜⴱⴷⴷ ⵅⴼ ⵜⴳⴰⵢⴽⴰ ⴷ ⵜⵙⴱⴱⴰⴱⵜ ⵜⵜⵢⵓⵙⵙⴰⵏ ⵙ ⵓⴳⴰⴷⴰⵣ ⴰⵙⵙ ⵏ ⵡⴰⵢⵏⴰⵙ. ⵉⵣⴷⴰⵖ ⴳⵉⵙ ⵓⴳⴳⴰⵔ ⵏ 21 000 ⵏ ⵉⵏⴰⵎⵓⵔⵏ, ⵟⵟⴰⴼ ⵜⴰⵊⵓⵎⵎⴰ ⵏ 21000 ⵎ², ⵜⵓⵡⵉ ⴷ ⵉⵙⵎ ⵏⵏⵙ ⵙⴳ ⵓⴳⴰⴷⴰⵣ ⵍⵍⵉ ⵉⵜⵜⵉⵍⵉⵏ ⴽⵓ ⴰⴽⵡⴰⵙ.
## ⵜⵓⵚⴽⵉⵡⵜ ⵜⴰⵏⴰⴷⴰⵡⵜ
ⵜⵟⵟⴰⴼ ⵜⴳⵔⴰⵡⵜ ⵏ ⵏⴳⴳⴰ ⵢⴰⵜ ⵜⵓⵚⴽⵉⵡⵜ ⵜⴰⵎⴰⴷⵔⵓⵙⵜ ⴳⵉⵙ ⵉⵎⵉⴽⴽ ⵏ ⵜⵎⵔⵙⴰⵍⵉⵏ ⵏ ⵓⵡⴰⵏⴽ, ⵜⵓⴳⵜⵜ ⵏ ⵉⵎⵣⴷⴰⵖⵏ ⵏⵏⵙ ⴰⵔ ⵙⵡⵓⵔⵉⵏ ⴳ ⵉⴳⵔⴰⵏ ⵏ ⵜⴳⴰⵢⴽⴰ ⴷ ⵜⵙⴱⴱⴰⴱⵜ.

## ⴰⵙⵉⴹⵏ ⵏ ⵉⵎⵣⴷⴰⵖⵏ


ImageSize  = width:220 height:220
PlotArea   = left:70 right:40 top:25 bottom:25
TimeAxis   = orientation:vertical 
AlignBars  = justify 
Colors = 
  id:gray1 value:gray(0.9)
DateFormat = yyyy  
Period     = from:0 till:30000
ScaleMajor = unit:year increment:5000 start:0 gridcolor:gray1
PlotData =             
  bar:1994 color:gray1 width:1 
   from:0 till:20586 width:25 text:20586 textcolor:red  fontsize:8px
  bar:2004 color:green width:1 
   from:0 till:24176 width:25 text:24176 textcolor:red  fontsize:8px
  bar:2024 color:gray1 width:1 
   from:0 till:20586 width:25 text:21933 textcolor:red  fontsize:8px


## ⵥⵕ ⵓⴳⴳⴰⵔ
* ⴰⵙⴼⵉ
* ⵜⴰⵎⵏⴰⴹⵜ ⵏ ⵎⵕⵕⴰⴽⵛ ⴰⵙⴼⵉ
ⴰⵙⵎⵉⵍ:ⵜⴰⵎⵏⴰⴹⵜ ⵏ ⵎⵕⵕⴰⴽⵛ ⴰⵙⴼⵉ
ⴰⵙⵎⵉⵍ:ⵜⴰⵙⴳⴰ ⵏ ⵓⵙⴼⵉ
ⴰⵙⵎⵉⵍ:ⴰⵙⴼⵉ
ⴰⵙⵎⵉⵍ:ⵍⵎⵖⵔⵉⴱ
ⴰⴱⵔⵎⵙⵙⵉ

**ⴰⴱⵔⵎⵙⵙⵉ** (ⵙ ⵜⵏⴳⵍⵉⵣⵜ: Supernova) ⵉⴳⴰ ⵢⴰⵜ ⵜⴳⵔⵓⵎⵎⴰ ⵏ ⵜⵓⵎⴰⵏⵉⵏ ⵏⵏⴰ ⴷ ⵉⵜⵜⴼⴼⵓⵖⵏ ⵙⴳ ⵢⴰⵏ ⵓⵜⵜⵓⵜⵜⵢ ⴰⴳⵏⵙⴰⵏ ⵏ ⴽⵔⴰ ⵏ ⵢⵉⵜⵔⵉ ⴳ ⵜⴳⵉⵔⴰ ⵏ ⵜⵓⴷⵔⵜ ⵏⵏⵙ, ⵙⵍⴰⵡⴰⵏ ⴰⴽⴽⵯ ⴰⴱⴰⵇⵇⴰⵢ ⴰⵣⵏⵜⴰⵔ ⵏⵏⴰ ⴷ ⵉⵜⵜⵎⵓⵏⵏ ⴷ ⵢⴰⵜ ⵜⴰⵜⵜⵓⵢⵜ ⵜⵓⴳⵣⵉⵍⵜ ⵎⴰⵛⴰ ⵜⴳⴰ ⵜⴰⴽⵙⵡⴰⵜ ⴳ ⵜⵙⵙⵉⵖⵜ ⵏⵏⵙ. ⵙ ⵓⵢⴰ, ⴷⴰ ⵉⵜⵜⵓⵎⴰⵏ ⵓⴱⵔⵎⵙⵙⵉ ⴳ ⴽⵔⴰ ⵏ ⵜⴽⴽⴰⵍ ⴽⵓⴷⵏⵏⴰ ⵉⵜⵜⵓⵙⵏⴰⵖⵙ ⵙⴳ ⵡⴰⴽⴰⵍ ⵣⵓⵏ ⴷ ⵉⴳ ⵉⴳⴰ ⴽⵔⴰ ⵏ ⵢⵉⵜⵔⵉ ⴰⵎⴰⵢⵏⵓ, ⴳ ⵜⵉⵣⵉ ⵍⵍⵉ ⴳ ⴷⴰ ⵉⵙⵎⴷⵢⴰ/ⵉⵜⵜⴳⵏⵙⴰⵙ ⴳ ⵜⵉⵍⴰⵡⵜ ⴰⵏⵖⵓⴱⵓ ⵏ ⵢⵉⵜⵔⵉ.

## ⵥⵕ ⵓⴳⴳⴰⵔ

* ⵉⵜⵔⵉ
* ⵉⵖⵣⵡⵔ
* ⴰⴱⴰⵇⵇⴰⵢ ⴰⵎⵇⵔⴰⵏ

## ⵉⵙⴰⵖⵓⵍⵏ
ⴰⴱⴰⵇⵇⴰⵢ ⴰⵎⵇⵔⴰⵏ

**ⴰⴱⴰⵇⵇⴰⵢ ⴰⵎⵇⵔⴰⵏ** ⵏⵖ **ⴰⴱⴱⴰⵇⵇⴰⵔⵢ ⴰⴽⵙⵡⴰⵜ** (ⵙ ⵜⵏⴳⵍⵉⵣⵜ: Big Bang) ⴷ ⵢⴰⵜ ⵜⵥⵕⵉ ⵜⴰⵙⵏⴳⴰⵎⴰⵏⵜ ⵏⵏⴰ ⵉⴳⵍⵎⵏ ⵎⴰⵏⵉⴽ ⵙ ⴷⴰ ⵉⵜⵜⵙⵉⵔⵉⵡ ⵢⵉⵖⵣⵡⵔ ⵙⴳ ⵢⴰⵏ ⵡⴰⴷⴷⴰⴷ ⴰⵣⵡⴰⵔⴰⵏ/ⴰⵙⵏⵜⴰⵢ ⵉⵥⵍⵉⵏ ⵙ ⵢⴰⵜ ⵜⵏⵥⵥⵉ ⵢⴰⵜⵜⵓⵢⵏ ⴷ ⵢⴰⵜ ⵜⵔⵖⵉ ⵢⴰⵜⵜⵓⵢⵏ. ⴷⴰ ⵙⵙⴼⵔⵓⵏ ⵉⵣⵓⵔⵜⵏ ⵉⵎⵙⵏⵎⵖⵔⴰⴷⵏ ⵎⵣⴰⵔⴰⵢⵉⵏ ⵍⵍⵉ ⵉⴱⴷⴷⵏ ⵖⴼ ⵓⵔⵎⵎⵓⵙ ⵏ ⵓⴱⴰⵇⵇⴰⵢ ⴰⵎⵇⵔⴰⵏ ⵢⴰⵜ ⵜⴳⵔⵓⵎⵎⴰ ⵜⴰⵎⵉⵔⵉⵡⵜ ⵏ ⵜⵓⵎⴰⵏⵉⵏ, ⵢⵓⵎⴰⵏ ⵓⵢⴰ ⵜⵓⴳⴷⵜ ⵏ ⵉⴼⵔⴷⵉⵙⵏ ⵜⵉⵏⴰⴼⵙⴰⵙⵉⵏ, ⴷ ⵓⵥⵏⵥⵕ ⵏ ⵓⴼⵔⴳⵯⵏⵉ ⴰⵎⵥⵉⵎⵖⵔⴷⴰⵏ (CMB), ⴷ ⵓⵏⴽⴰⵣ ⴰⵣⴳⴳⵯⴰⵖ ⵏ ⵉⵎⴰⵣⵍⵍⴰⵡⵏ, ⴷ ⵜⵓⵥⴽⵉⵡⵜ ⵜⴰⵎⵉⵔⵉⵡⵜ ⵏ ⵢⵉⵖⵣⵡⵔ.

## ⵥⵕ ⵓⴳⴳⴰⵔ

* ⴰⵎⴰⵣⵍⵍⴰⵡ
* ⴰⴱⵔⵎⵙⵙⵉ
* ⵉⵖⵣⵡⵔ
* ⴰⵙⵉⴼ ⵏ ⵉⴳⵏⵡⴰⵏ

## ⵉⵙⴰⵖⵓⵍⵏ
ⴰⵎⴰⵣⵍⵍⴰⵡ

**ⴰⵎⴰⵣⵍⵍⴰⵡ** ⵏⵖ **ⴰⵎⴰⵀⵍⵍⴰⵡ** (ⵙ ⵜⵏⴳⵍⵉⵣⵜ: Galaxy) ⴷ ⵢⴰⵏ ⵓⵏⴳⵔⴰⵡ ⵉⵜⵜⵓⵙⵏⴰⵢⵏ ⴷ ⵉⵜⵜⵓⵙⵉⵍⵖⵏ ⵙⴳ ⵉⵜⵔⴰⵏ, ⴷ ⵉⵙⴰⴳⵓⵔⵏ ⵉⵏⵉⵜⵔⵉⵢⵏ, ⴷ ⵉⴳⴰⵣⵏ ⵉⴳⴹⵕⵓⵕⴰⵏⵏ ⴳⴰⵏⵉⵏ ⴰⴳⵔⵉⵜⵔⵉ, ⴷ ⵜⵏⴳⴰ ⵜⴰⵎⴰⵍⵍⴰⵙⵜ, ⵏⵏⴰ ⵜⵙⵎⵣⴷⴰⵢ/ⵜⵙⵎⵓⵏⴰ ⵜⴰⵥⵉⵢⵜ ⵏ ⵓⵏⵣⵣⵓⵖ. ⵉⴱⴷⴷ ⵓⴽⵙⴰⵢ ⵏ ⵉⵎⴰⵣⵍⵍⴰⵡⵏ ⴰⴷ ⵍⵍⵉ ⵎⵉ ⵉⵜⵜⴰⵡⴹ ⵓⵏⴰⵎⵎⴰⵙ ⵏ ⵉⵜⵔⴰⵏ ⵏⵏⵙⵏ ⵜⵉⵎⵉⴹⵉ ⵏ ⵓⵎⵍⵢⵓⵏ ⵏ ⵢⵉⵜⵔⵉ, ⴳⵔ ⵉⵎⴰⵣⵍⵍⴰⵡⵏ ⵉⴳⵣⵣⴰⵢⵍⵓⵜⵏ ⵍⵍⵉ ⵢⵓⵎⴰⵏ ⴷⴷⴰⵡ ⵏ ⵢⵉⴼⴹ ⵏ ⵢⵉⵜⵔⵉ, ⵖⵔ ⵉⵎⴰⵣⵍⵍⴰⵡⵏ ⴰⴽⴽⵯ ⵉⴱⵔⴳⵓⵣⵏ/ⵉⴱⴰⵔⴰⵔⵏ ⵍⵍⵉ ⵉⵜⵜⵡⴰⵙⵙⴰⵏⵏ ⴷ ⵍⵍⵉ ⴳⴰⵏⵉⵏ ⵉⵥⵏⵟⴰⵕⵏ ⵏⵏⵉ ⵢⵓⵎⴰⵏ ⵜⵉⵎⵉⴹⵉ ⵏ ⵓⵜⵔⵉⵍⵢⵓⵏ ⵏ ⵢⵉⵜⵔⵉ, ⵍⵍⵉⴳ ⴷⴰ ⵉⵜⵜⵙⵓⵜⵓⵍ ⴽⵓⵢⴰⵏ ⴳⵉⵙⵏ ⵖⴼ ⵡⴰⵎⵎⴰⵙ ⵏ ⵜⵙⴰⴽⴰⵢⵜ (centre of mass) ⵏ ⵓⵎⴰⵣⵍⵍⴰⵡ. ⴷⴰ ⵜⴻⵜⵜⵓⵙⵉⵍⵖ ⵜⵓⴳⴷⵜ ⵏ ⵜⵙⴰⴽⴰⵢⵜ ⵏ ⵓⵎⴰⵣⵍⵍⴰⵡ ⴰⵣⵓⵔⵜⴰⵏ ⵙⴳ ⵢⴰⵜ ⵜⵏⴳⴰ ⵜⴰⵎⴰⵍⵍⴰⵙⵜ, ⴰⴽⴷ ⵓⵎⵎⴳⵏⵜ ⵏ ⵖⴰⵙ ⵢⴰⵜ ⵜⵙⴽⵯⴼⵍⵜ ⵉⴷⵔⵓⵙⵏ ⴱⴰⵀⵔⴰ ⵙⴳ ⵜⵙⴰⴽⴰⵢⵜ ⴰⵏⵏ ⵍⵍⵉ ⵉⵜⵜⵓⵥⵕⴰⵏ ⴳ ⵜⵍⵖⴰ ⵏ ⵉⵜⵔⴰⵏ ⴷ ⵉⵡⵉⵥⵏ. ⵎⴽⵍⵍⵉ ⴳⴰⵏ ⵉⴳⴱⴱⴰⵢⵏ/ⵉⵛⵏⴱⴰ ⵉⴱⵔⴽⴰⵏⵏ ⵉⴱⵔⵙⴰⴽⴰⵢⵏ/ⵉⴱⵔⵙⴽⴰⵢⵏ (supermassive black holes) ⵢⴰⵜ ⵜⴼⵔⵙⵜ ⵉⵛⵛⴰⵔⵏ ⴳ ⵡⴰⵎⵎⴰⵙⵏ ⵏ ⵉⵎⴰⵣⵍⵍⴰⵡⵏ.

## ⵥⵕ ⵓⴳⴳⴰⵔ

* ⵉⵖⵣⵡⵔ
* ⵜⴰⵙⵏⵉⵜⵔⵉⵜ
* ⴰⵙⵉⴼ ⵏ ⵉⴳⵏⵡⴰⵏ

## ⵉⵙⴰⵖⵓⵍⵏ
ⴰⴳⵯⴱⴱⴰⵢ ⴰⴱⵔⴽⴰⵏ

**ⴰⴳⵯⴱⴱⴰⵢ ⴰⴱⵔⴽⴰⵏ** ⵏⵖ **ⴰⴳⴱⴱⴰⵢ ⴰⵙⴳⴳⴰⵏ** ⵏⵖ **ⴰⵅⵎⵓⵊ ⴰⴱⵔⴽⴰⵏ** (ⵙ ⵜⵏⴳⵍⵉⵣⵜ: Black Hole) ⴷ ⵢⴰⵏ ⵓⵙⴽⴽⵉⵏ ⴰⵙⵏⵉⵜⵔⴰⵏ ⵉⵍⴰⵏ ⵢⴰⵜ ⵜⵏⵥⵥⵉ ⵉⴽⵕⵥⵏ ⴱⴰⵀⵔⴰ, ⴰⵍⵍⵉⴳ ⴷⴰ ⵉⵜⵜⴳⴷⴰⵍ ⵓⵏⵣⵣⵓⵖ ⵏⵏⵙ ⴽⵔⴰⵢⴳⴰⵜⵜ ⵜⴰⵖⴰⵡⵙⴰ, ⵃⵜⵜⴰ ⴰⵙⵉⴷⴷ ⵙ ⵢⵉⵖⴼ ⵏⵏⵙ. ⴷⴰ ⵜⴻⵜⵜⴹⴽⴰⴹ ⵜⵥⵕⵉ ⵏ ⵜⵎⵎⴰⵙⵖⵜ ⵜⴰⵎⴰⵜⴰⵢⵜ ⵏ ⵓⵍⴱⵉⵔⵜ ⴰⵢⵏⵛⵟⴰⵢⵏ ⵎⴰⵙ ⴷ ⴽⵔⴰⵢⴳⴰⵜⵜ ⵜⴰⵙⴰⴽⴰⵢⵜ ⵉⵜⵜⵓⵥⵢⵢⵕⵏ ⵙ ⵢⴰⵜ ⵜⵍⵖⴰ ⵢⵓⴷⴰⵏ ⵔⴰⴷ ⵜⴰⵡⵉ ⵖⵔ ⵓⵙⵙⵉⵍⵖ ⵏ ⵓⴳⴱⴱⴰⵢ ⴰⴱⵔⴽⴰⵏ. ⴷⴰ ⴰⵙ ⵜⵜⵉⵏⵉⵏ ⵉ ⵉⵡⵜⵜⴰ ⵏ ⵜⵔⵓⵖⵓⵍⵜ ⵉⵙⵎ ⵏ "ⵉⴳⵍⵉ ⵏ ⵜⵎⵙⴰⵔⵜ" (event horizon). ⴳ ⵜⵎⵎⴰⵙⵖⵜ ⵜⴰⵎⴰⵜⴰⵢⵜ, ⴷⴰ ⵉⵖⵜⵜⵙ ⵢⵉⴳⵍⵉ ⵏ ⵜⵎⵙⴰⵔⵜ ⵏ ⵓⴳⵯⴱⴱⴰⵢ ⴰⴱⵔⴽⴰⵏ ⵓⵎⵎⵍ ⵏ ⵉⵙⴽⴽⵉⵏⵏ, ⵎⴰⵛⴰ ⵓⵔ ⴷⴰ ⵉⵙⴽⴰⵔ ⴽⵔⴰ ⵏ ⵓⵙⵏⴼⵍ ⵍⵍⵉ ⵙ ⵏⵥⴹⴰⵕ ⴰⴷ ⵜ ⵏⴰⴽⵣ ⵙ ⵡⵓⴷⵎ ⴰⴷⵉⴳⴰⵏ ⴽⵓⴷⵏⵏⴰ ⵉⵣⵔⴰⵢ. ⵎⴽⵍⵍⵉ ⴷⴰ ⵜⵜⴹⴽⴰⴹ ⵜⵎⵎⴰⵙⵖⵜ ⵜⴰⵎⴰⵜⴰⵢⵜ ⴰⵡⴷ ⵎⴰⵙ ⴷ ⴽⵓ ⴰⴳⵯⴱⴱⴰⵢ ⴰⴱⵔⴽⴰⵏ ⵉⵇⵇⴰⵏ ⴷ ⴰⴷ ⵢⴰⵎⵓ ⴳ ⵡⴰⵎⵎⴰⵙ ⵏⵏⵙ ⵢⴰⵜ "ⵜⴰⵙⵓⴼⴰ" (singularity), ⵍⵍⵉ ⴳ ⴷⴰ ⵜⴻⵜⵜⴳⴳⴰ ⵜⴽⵏⵉ ⵏ ⵓⵙⴰⵢⵔⴰⵔⴽⵓⴷ ⵉⴼⴷ/ⵜⴰⵔⴳⵉⵔⴰ.

## ⵥⵕ ⵓⴳⴳⴰⵔ

* ⴰⵎⴰⵣⵍⵍⴰⵡ
* ⵜⴰⵙⵏⵉⵜⵔⵉⵜ
* ⵜⵉⵎⵎⴰⵙⵖⵜ ⵜⴰⵎⴰⵜⴰⵢⵜ

## ⵉⵙⴰⵖⵓⵍ
ⴰⵏⵣⵣⵓⵖ

**ⴰⵏⵣⵣⵓⵖ** ⵏⵖ **ⵜⴰⵍⴷⴰⵢⵜ** ⵏⵖ **ⵜⴰⵙⵉⵔⴱⵜ** (ⵙ ⵜⵏⴳⵍⵉⵣⵜ: Gravity) ⵉⵜⵜⵓⵙⵉⵜⴳ ⴰⵎ ⵢⴰⵏ ⵙⴳ ⴽⴽⵓⵥ ⵉⵎⵢⴰⴳⴳⴰⵜⵏ ⵉⴷⵙⵍⴰⵏⵏ ⵏⵏⴰ ⵉⵏⴱⴹⵏ ⵉⵖⵣⵡⵔ, ⵉⴳⴰ ⵢⴰⵏ ⵓⵎⵢⴰⴳⴳⴰ ⴰⵎⵙⵏⴳⴰⵎⴰⵏ ⴰⵎⵙⵜⴳⴳⴰⵔ ⵖⴼ ⵓⵎⵢⴰⵍⴷⴰⵢ ⵏ ⵉⵙⴽⴽⵉⵏⵏ ⵍⵍⵉ ⵉⵍⴰⵏ ⵜⴰⵙⴰⴽⴰⵢⵜ. ⴷⴰ ⵉⵜⵜⵓⵎⴰⵏ ⵙ ⵓⵥⵍⴰⵢ ⴳ ⵓⵍⴷⴰⵢ ⴰⵏⴰⴽⴰⵍ ⵏⵏⴰ ⴰⵖ ⵉⵜⵜⴰⴷⵊⴰⵏ ⵖⴼ ⵡⴰⴽⴰⵍ, ⴷ ⵏⵜⵜⴰ ⴰⵢⴷ ⵉⴳⴰⵏ ⴰⵎⵙⵜⴳⴳⴰⵔ ⵖⴼ ⵜⵓⴳⴷⵜ ⵏ ⵜⵓⵎⴰⵏⵉⵏ ⵜⵉⴳⴰⵎⴰⵏⵉⵏ; ⵜⵓⵎⴰⵏⵉⵏ ⵏ ⵜⴰⵡⴰⵏⵜ ⴷ ⵜⵢⵙⵙⴰ, ⴷ ⵓⵙⵓⵜⵍ/ⵓⴱⵕⵕⵎ ⵏ ⵉⵎⵜⵉⵡⴳⵏ ⴳ ⵉⵥⵢⴰⵕⵏ ⵏⵏⵙⵏ ⵖⴼ ⵜⴰⴼⵓⴽⵜ, ⴷ ⵜⵇⵡⴰⵡⵜ ⵏ ⵓⵎⴰⵜⴰ ⵏ ⵉⵙⴽⴽⵉⵏⵏ ⵉⴳⵏⵏⴰⵡⵏ, ⵓⵔ ⴳⵉⵏ ⴰⴱⵍⴰ ⴽⵔⴰ ⵏ ⵉⵎⴷⵢⴰⵜⵏ ⵖⴼ ⵓⵢⴰⴷ. ⵙ ⵓⵎⴰⵜⴰ, ⵜⵓⵥⴽⵉⵡⵜ ⵏ ⵢⵉⵖⵣⵡⵔ ⴷ ⵜⴰⵎⵉⵔⵉⵡⵜ ⴷ ⴷⴰ ⵜⴻⵜⵜⵓⵙⵡⵓⵜⵜⵓ ⵙ ⵢⵉⴹⵉⵚ ⵏ ⵓⵏⵣⵣⵓⵖ.

## ⵥⵕ ⵓⴳⴳⴰⵔ

* ⵙⵃⴰⵇ ⵏⵢⵓⵟⵏ

## ⵉⵙⴰⵖⵓⵍⵏ
ⴰⵥⴰⵕⵓⵕ

**ⴰⵥⴰⵕⵓⵕ** (ⵙ ⵜⵏⴳⵍⵉⵣⵜ: Electricity) ⴷ ⵢⴰⵜ ⵜⴳⵔⵓⵎⵎⴰ ⵏ ⵜⵓⵎⴰⵏⵉⵏ ⵜⵉⵎⵙⵏⴳⴰⵎⴰⵏⵉⵏ ⵉⵣⴷⵉⵏ ⴷ ⵓⵎⵎⴳⵏⵜ ⴷ ⵓⵎⵓⵙⵙⵓ ⵏ ⵜⵏⴳⴰ ⵍⵍⵉ ⵉⵍⴰⵏ ⵜⴰⴼⵔⵉⵙⵜ ⵏ ⵜⵙⴽⵜⵔⵜ ⵜⴰⵎⵥⵥⴰⵕⵓⵕⵜ. ⵉⵇⵇⵏ ⵓⵥⴰⵕⵓⵕ ⵖⵔ ⵜⵎⵖⵏⴰⵟⵉⵚⵜ, ⵍⵍⵉⴳ ⴷⴰ ⵙⵙⵉⵍⵉⵖⵏ ⵙ ⵙⵉⵏ ⵉⵜⵙⵏ ⵜⵓⵎⴰⵏⵜ ⵏ ⵜⴰⵥⴰⵕⵓⵎⴰⴳⵏⵉⵜ, ⵎⴽⵍⵍⵉ ⵙ ⵜⵏⵜ ⴳⵍⵎⵏⵜ ⵜⴳⴷⴰ/ⵜⴳⴷⴰⵢⵉⵏ ⵏ ⵎⴰⴽⵙⵡⵉⵍ. ⵍⵍⴰⵏⵜ ⵜⵓⵎⴰⵏⵉⵏ ⵜⵉⵎⴰⵣⴰⵔⵉⵏ ⵎⵢⴰⵏⴰⵡⵏⵉⵏ ⵍⵍⵉ ⵉⵣⴷⵉⵏ ⴷ ⵓⵥⴰⵕⵓⵕ, ⵢⵓⵎⴰⵏ ⵓⵢⴰ ⵓⵙⵎ, ⴰⵥⴰⵕⵓⵕ ⵉⵎⵣⵣⴳⵉ (ⵓⴷⵎⵉⵙ), ⴰⵙⵔⵖⵉ ⴰⵎⵥⵥⴰⵕⵓⵕ, ⴷ ⵓⵙⵅⵡⵓ ⴰⵎⵥⵥⴰⵕⵓⵕ.

## ⵥⵕ ⵓⴳⴳⴰⵔ

* ⵜⴰⵥⴰⵕⵓⵎⵖⵏⴰⵟⵉⵚⵜ
* ⴰⵥⴰⵕⵓⵕ ⵉⵎⵣⵣⴳⵉ 
* ⴰⵙⵔⵖⵉ ⴰⵎⵥⵥⴰⵕⵓⵕ
* ⴰⵙⵅⵡⵓ ⴰⵎⵥⵥⴰⵕⵓⵕ

## ⵉⵙⴰⵖⵓⵍⵏ